কোভিড-19…….escape of the giants- ভাস্কৰজ্যোতি দাস – ফটাঢোল\nApril 1, 2020 চিনেমা চিনেমা\t16 Comments\nকোভিড-19…….escape of the giants- ভাস্কৰজ্যোতি দাস\nপৃথিৱীৰ পৃষ্ঠৰ পৰা প্ৰায় ৬২৮.৩ মিলিয়ন কিলোমিটাৰৰ আঁতৰত থকা বৃহস্পতি গ্ৰহৰ এটা উপগ্ৰহ কেলিষ্ট’৷ এই কেলিষ্ট’ৰ এটা ৰঙা পাহাৰৰ এটা সুৰঙ্গৰ ভিতৰত থকা এটা লেবৰেটৰীৰ দৃশ্য৷ এটা দীঘল কৰিডৰ৷ কৰিডৰটোৰ সোঁৱে-বাঁৱে কিছুমান কক্ষত বিভিন্ন ডিজাইনৰ এলিয়েন কিছুমানে কিছুমান টেষ্ট কৰাত ব্যস্ত৷ এটা চালিয়া চেহেৰা আগবাঢ়িব৷ সেইটো ভাগৱত পৰশমণি শৰ্মা৷ নিজৰ মালিকৰ ওচৰলৈ গৈ আছে৷ বুকুৰ মধ্যভাগত থকা এটা বুটাম টিপি দিয়াৰ লগে লগে এটা যন্ত্ৰ সক্ৰিয় হ’ব৷ ফলত কৰিডৰটোৰ এখন এখনকৈ দৰজা অটোমেটিক খুলি যাব৷ শেষৰ দৰজাখন খুলি যোৱাত এখন ডাঙৰ টেবুলত গড়মাৰ্কা কিছুমান দেখা যাব৷ তাৰ সিপাৰে এখন প্ৰকাণ্ড চকীত বহি থাকিব শাস্ত্ৰ মহাজন বোলা বিস্বত্ৰাসী মিউটেণ্টটো৷ হাতত গ্লাছ৷ দুজনী এলিয়েনে ১১ ফুট দীঘল উইচিৰিঙা এটা আৰু ১৫ ফুট দীঘল বাদুলি একোটাৰ ড্ৰাই ফ্ৰাই দুখন প্লেটত আনি ডাঙৰ টেবুলখনত থৈ আঁতৰি যাব৷\nপৰশ : শাস্ত্ৰ, বহুদিন আপুনি এই লেবটোতে সোমাই আছে৷ গাত চাঁহী ওকণিয়ে বাঁহ লৈছে৷ ক’তো ট্যুৰ এটাও লোৱা নাই৷ ভাবিলোঁ আপোনাৰ খবৰ এটা কৰি যাওঁ আৰু বাৰ্তা এটাও দি যাওঁ৷\nমহাজন : ভাগৱত, কি বাৰ্তা?\nপৰশ : বাৰ্তা মানে অতি দুখজনক বাৰ্তা!\nমহাজন : চিধাচিধি ক কি হৈছে৷\nপৰশ : মানে আমি আজিৰপৰা ৬২ হাজাৰ কোটি বছৰৰ পূৰ্বে থকা শিৱসাগৰখন যিটো গ্ৰহত আছে সেইটো গ্ৰহ বৰ্তমানে কোভিড-19 নামৰ এটা ভাইৰাচেৰে আক্ৰান্ত হৈছে৷ ই পৃথিবীত মহামাৰীৰ ৰূপ লৈছে৷\nমহাজন : পৃথিবী! মানে সেই গ্ৰহটোৰ কথা কৈছা নেকি? হেকা, চংকৰ, ৰামানুজ, ৰিণ্টু, দেৱজিত, বিজয়, অসমী, জীমণিৰ দৰে পাৱাৰফুল মিউটেণ্ট আছিলযে একালত!\nপৰশ : হয় শাস্ত্ৰ৷ পিচে এতিয়া তেওঁলোক বেলেগ বেলেগ কামত ব্যস্ত৷ মিউটেণ্টৰ পাৱাৰ প্ৰায় শেষ তেওঁলোকৰ৷ অলপ কিবাকিবি কৰি দেখুৱাই৷ বচ সিমানেই৷\nমহাজন : এইটো ভাইৰাচ ক’ত জন্ম হোৱা?\nপৰশ : শাস্ত্ৰ, শুনামতে এইটো সেই গ্ৰহৰ চীন নামৰ ঝেঙীয়া দেশ এখনত জন্ম হৈছে৷ তাৰ মানুহে কীট-পতঙ্গ, সাপ, নিগনীপোৱালি, বাদুলী পৰ্যন্ত কেঁচাই খাই বাবে এনে হৈছে৷ লাহে লাহে চীনৰ পৰা বেলেগ বেলেগ দেশলৈ সংক্ৰামিত হৈছে৷\nমহাজন : তাত আমাৰ কি কৰিবলগীয়া আছে? আমাৰ গাত থকা ফ্লুইডত এই বিশ্বব্ৰহ্মাণ্ডৰ কোনো ভাইৰাচে আক্ৰমণ কৰিব নোৱাৰে৷ সোমালেই ধ্বংস হৈ যাব৷ আৰু তেনে তুচ্চ প্ৰাণীবোৰৰ চিন্তা মই কিয় কৰিম!\nপৰশ : কিন্তু শাস্ত্ৰ, মোৰ গাত এইটোক প্ৰতিহত কৰিব পৰা কোনো শক্তি নাই৷ মই ভয় খাই আছোঁ৷ আপুনিতো জানেই যে মই বিশ্বব্ৰহ্মাণ্ডৰ বেলেগ বেলেগ গ্ৰহত বেলেগ বেলেগ ৰূপ লৈ লীলাখেলা কৰিবলৈ গৈ থাকোঁ৷ বিয়া নাপাতিলেও এতিয়ালৈকে মই বিভিন্ন প্ৰজাতিৰ বহুধৰণৰ জীৱ-জন্তু তথা কীট পটংগৰ বাপেক হৈছোঁ৷ ৰিচেণ্টলি চাইনীজ এজনীৰ প্ৰেমত পৰিছিলোঁ৷ সেয়ে এই মালটো মোৰ গাত লাগি আহিছে বুলি ভয় কৰিছোঁ৷ তাতে মোৰ ইমিউনিটি লেভেলটোও বহুত ল’৷ অলপমান গেছ হ’লেই চেৰেলিয়াই যাওঁ৷\nমহাজনে পৰশক এটা লেবলৈ লৈ গ’ল৷ লেবটোত এজনী এলিয়েনৰ লগত তাক আধাঘণ্টা সোমোৱাই ৰাখি মহাজন আকৌ গড়মাৰ্কা খোৱাত লাগিল৷ ঠিক আধা ঘণ্টাৰ পাছতে এলিয়েনজনী আহি মূৰত থকা ৰঙা লাইটটো জ্বলাই দেখুৱালে৷ অৰ্থাৎ চিগনেল নিগেটিভ৷ তাই আঁতৰি যোৱাৰ পাছতে পৰশ আহি সোমাল৷ পৰশে কোৱামতে দুয়ো পৃথিবী ভ্ৰমণলৈ ওলোৱাৰ সিদ্ধান্ত গ্ৰহণ কৰিলে৷ ড্ৰেচিং কৰ্ণাৰৰ এক বিশেষ ঠাইত দুয়োটা থিয় হোৱাত দুয়োকে উলংগ কৰি দুযোৰ নতুন ড্ৰেছ অটোমেটিক দুয়োৰে গাত ফিটিং হ’ল৷ দুয়ো বুকুৰ ঠিক মাজভাগত থকা তামবৰণীয়া বুটামটো টিপিলে আৰু নিমিষতে গায়ব হৈ গ’ল৷\nডংটিং হ্ৰদৰ কাষৰ এপাৰত স্থিত য়ুহান বজাৰ, হুবেই প্ৰভিন্স, চেণ্ট্ৰেল চীন৷\nহঠাতে মহাজন আৰু পৰশ দৃশ্যমান হ’ল৷ নিয়মমতে বজাৰৰ হুলস্থূল চলি থাকিব লাগিছিল৷ কিন্তু নাই৷ চৌদিশ শ্মশানসদৃশ নিৰৱতা৷ দুৰৈৰ পৰা এটা মাত শুনা গ’ল৷ “অ’ বাই শুকান মাছ ল’বি শুকান মাছ, তিতাবৰৰ উইচিৰিঙা, নগা পাহাৰৰ হাইলাবেং ল’বি হাইলাবেং, বাঁহগাজ ল’বি”৷ মাতৰ উৎস বিচাৰি দুয়ো গৈ সেই গলিটো পালেগৈ য’ৰ পৰা মাতটো আহি আছে৷ টিনৰ ড্ৰাম দুটামান সমুখত লৈ এজনী মহিলাই চিঞৰি আছে৷ মহিলাজনীৰ পিন্ধনত বাংলাদেশী শাড়ী৷ ভৰি মলিয়ন৷ ড্ৰামকেইটাত উইচিৰিঙা, বেং আৰু শুকান কিন্তু পোকলগা মাছ৷ দুয়ো মহিলাজনীৰ সমুখত থিয় হ’ল আৰু থিয় হৈয়েই মানুহগৰাকীক স্কেন কৰিলে৷ এইগৰাকী মহিলা নহয় বুলি গম পালে দুয়ো৷\nসিফালৰপৰা মহিলাজনীয়ে কি লাগে বুলি সোধাত এইটো বিজয় বুলি পৰশে চিঞৰি উঠিল আৰু ক’লে,\n: শাস্ত্ৰ, এইটোৱেই সেইটো মিউটেণ্ট যি বিজয় মহন্ত নাম লৈ তিতাবৰত সোমাই আছে৷ যোৱাবাৰ কোষ্ঠকাঠিন্য হওঁতে পত্নীক পাণৰ ঠাৰি আৰু মিঠাতেল বিচাৰিছিল যে! এইটোৱেই সেইটো৷ পিচে এটা পাৱাৰ এতিয়াও তাৰ আছেগৈ৷ সি পোহৰতকৈও খৰকৈ পৃথিবীৰ ইমূৰৰ পৰা সিমূৰলৈ যাব পাৰে৷\nএইবাৰ মহাজনে বিজয়ৰ হাতখন ঠাপমাৰি ধৰাত সি নিমিষতে অদৃশ্য হৈ কিছু দূৰৈত নিজৰ অস্তিত্ব দেখুৱাই কৈ গ’ল,\n: মিউটেণ্ট ফলাই একো লাভ নাই৷ মই পাই থৈছোঁ৷ ঘৰ সংসাৰ কৰিলে গম পাবি ভোক কি বস্তু! ভোগেনে মোৰ উৎপাতত হাঁহ পুহিবলৈ এৰিলে৷ ল’ৰা স্কুললৈ পঠিয়াব লাগে৷ এতিয়া লকডাউনৰ সময়ত কোনেও বাৰ্জাৰ পেইণ্ট বাদেই চুণ কিনিবলৈও নাহে৷ ওলালেও পুলিচৰ পিতন৷ লাইফ কি বস্তু দেখা নাই৷ নৰক কি বস্তু তহঁতে দেখা নাই৷ ধদুৱা মাৰি ঘূৰি ফুৰিলে ঘৰ নচলে৷ অসমলৈ আহ৷ তেতিয়া গম পাবি৷\nতাৰ মাতটো হঠাতে নাইকিয়া হ’ল৷ সি পলাল৷ মহাজন আৰু পৰশে আকৌ তামবৰণীয়া বুটাম টিপি অদৃশ্য হ’ল৷\nগুৱাহাটী চহৰ৷ চিদানন্দৰ খোলা৷ দুয়ো উক্ত স্থানৰ কিছু দূৰত দৃশ্যমান হ’ল৷\nএখন ঘূৰণীয়া টেবুল৷ কাষে-কাষে চাৰিখন চকী৷ ইয়াৰে তিনিখন চকীত কিছুমান মানুহৰ দৰে দুঠেঙীয়া জীৱ বহি আছে৷ সমুখত কিছুমান গ্লাছ আৰু বটল৷ হঠাতে ওখ-পাখ মানুহ এটা সোমাই আহি চিঞৰি উঠিল,\n: আব্বে, আজিও পাঁচশ টকা পাই গ’লোঁ হেৰাই৷ আজি পাৰ্টী মোৰ ফালৰ পৰা৷\nসেইজনৰ নাম অলকেশ৷ মিউটেণ্ট গ্ৰুপৰ নতুন সদস্য৷ পাৱাৰ তেনেকৈ নাই যদিও তেখেতৰ ফটো এখনে ইতিমধ্যে এই গ্ৰহৰ চচিয়েল মিডিয়া ফালি থৈছে৷ সিফালৰ পৰা ধুৰ্জুতি নামৰ এজনে মাত দিলে,\n: কাইদৌ, আপুনি আগৰ ধাৰখিনি মৰা নাই৷ এতিয়ালৈকে মুঠ ১২৫৫ টকাৰ মাল ধাৰ হৈ আছে৷ আজি ইয়াৰে আধা মোৰ দেই৷\nকথাটোত ওখ-পাখ মানুহজনে বৰ লাজ পালে আৰু এনেহেন দুৰ্যোগৰ সময়ত এইবোৰ কথা উলিয়াব নেপাই বুলি জনালে৷ অভিজিত গোস্বামী নামৰ এটা আহল বহল মানুহ এনেতে বেগ এটা লৈ সোমাই আহিল আৰু প্ৰায় চিঞৰি দিলে,\n: ৰাইজ, খাজানা মিল গয়া৷ যোৰাবাটৰ অ’পেন শ্বপ এখনৰ মালিকে মোক খবৰ দি চাৰিটা যোগাৰ কৰি দিলে৷ এই চাৰিটাৰে এটা আজিলৈ বুলি আগবঢ়ালোঁ৷ শুনিছোঁ কাইলৈ ইয়াত লক ডাউন দিব৷ গতিকে, কাইলৈৰ পৰা এইকেইটা ষ্টকত৷\nএনেতে এজন বৃদ্ধ লোক আহি সোমাই দৰজাখন বন্ধ কৰি দিলে আৰু ক’বলৈ ধৰিলে,\n: আমাৰ আজাৰাৰ ফালে একো নাই৷ সকলো বন্ধ কৰাইছে৷ সোনকালে কিবা অকমান দিয়া৷ মই ঘৰত সোমাওঁগৈ৷\nমানুহজন মহাজনৰ চিনাকি যেন লাগিল যদিও পাহৰিলে৷ অলপ পাছতে পৰশে মনত পেলাই দিলে এনেকৈ,\n: শাস্ত্ৰ, এইজনেই সেই হেকা লিম্বু৷ একালত হাল্কৰ দৰে পাৱাৰ আছিল৷ এতিয়া একো নাই৷ গধূলি হ’লেই চেঙেলীয়া ল’ৰা কিছুমানৰ সৈতে এনেকৈ খোলাত বহি ঘৰলৈ যায়গৈ৷\nকথাটোত মহাজনৰ বৰ দুখ লাগিল৷ কি আছিল কি হৈ গ’ল৷ এই গ্ৰহটোৱে মিউটেণ্টৰ একো পাৱাৰ ৰাখিব নোৱাৰিলে৷ ৰৌতা-চিপাঝাৰ-কলগাছিয়াৰ ফালৰ ভেজাল চবজি খাই এইমখাৰ গাত এতিয়া ইউৰিয়াৰ বাদে একো নাই৷ একালত মিউটেণ্টৰ সাম্ৰাজ্য হ’ব বুলি ভাবি থকা গ্ৰহত মিউটেণ্টৰ কোনো অস্তিত্বই নোহোৱাৰ দৰে হ’ল৷ মহাজনৰ ভীষণ খং উঠিল৷ এনেতে জনসংযোগ বিভাগৰ ফিক্সড লাউড স্পিকাৰত বাজি উঠিল,\n: এটি বিশেষ ঘোষণা৷ সম্প্ৰতি সমগ্ৰ বিশ্বতে কৰ’না ভাইৰাছে মহামাৰীৰ ৰূপ লোৱাৰ লগতে ভাৰতত ই সংক্ৰমিত হোৱাৰ পৰিপ্ৰেক্ষিতত সমগ্ৰ দেশতে আজি নিশা বাৰ বজাৰ পৰা ২১ দিনৰ বাবে লকডাউন ঘোষণা কৰিছে ভাৰতৰ মাননীয় মুখ্যমন্ত্ৰীয়ে……৷\nএই কথা শুনামাত্ৰকে খোলাৰ মানুহকেইটাৰ মাজত হুৱাদুৱা লাগে৷ পলম নকৰি যিমান পাৰি গোগ্ৰাসে বাকীখিনি গিলি সকলো কোঠাটোৰ পৰা ওলাই যায়৷ এমূৰত পৰি ৰয় চিদানন্দ বোলা মানুহটো৷ দুয়ো ৰাতিৰ লান্সটে প্ৰক্সিমা চেণ্টাউৰিত কৰিবলৈ বুলি তামবৰণীয়া বুটামটো টিপিলে আৰু লান্স কৰি উঠি পুনৰ পৃথিবীলৈ ঘূৰি আহিল৷\nনলবাৰী মেইন ৰ’ড, উপায়ুক্ত কাৰ্যালয়ৰ সমুখভাগ, নলবাৰী৷\nহঠাতে দৃশ্যমান হ’ল শাস্ত্ৰ আৰু ভাগৱত নামৰ দুয়োটা মিউটেণ্টু৷ এখন স্কুটী ৰাস্তাতে এৰি থৈ দুটা ল’ৰা দৌৰিছে৷ এটা ভাস্কৰ বৰডেকা আৰু আনটো হিচি৷ এইবোৰৰ একালত মিউটেণ্ট পাৱাৰ আছিল যদিও এতিয়ালৈ ধদুৱা হ’ল৷ এনেই ঘূৰি ফুৰা স্বভাৱটো এৰিব নোৱাৰি টহল দিবলৈ ওলাই আহিছিল দুয়ো৷ এনেই পুলিচৰ পৰা দুয়োটা চলি পলাই ফুৰে৷ আজি লকডাউনত ওলাই আহি টিকা ফলোৱাৰ আশংকা৷ এনেইতো বাচি যায়৷ আজি দৌৰিবলগীয়া অৱস্থা৷ যেনেতেনে পলাই গৈ নলবাৰী জিলা উপায়ুক্তৰ কাৰ্যালয়ৰ সমুখত থকা মহাত্মা গান্ধীৰ মূৰ্তিটোৰ আগত দুয়ো পৰি দিলে য’ত লিখা আছিল “অহিংসাই পৰম ধৰ্ম৷” পুলিচকেইজনে আহি দুয়োজনকে এনেকৈ পৰি থকা দেখি গান্ধীজীৰ বাণী মানি পিটন নিদিয়াকৈ এৰি দিলে৷ শাস্ত্ৰ আৰু ভাগৱতে ওপৰে ওপৰে নলবাৰী চহৰখন চাই৷ এফালে নেহাংগনাক লৈ কবিতা লিখি আছে এজনে৷ আনফালে আগ আৰু মধ্যতপা এজনে মাধে চোৰক মাধুৰীক বিচাৰি আছে৷ এইমখাৰ একো নহ’ব বুলি দুয়ো তামবৰণীয়া বুটাম টিপি বেলেগ এখন ঠাইলৈ বুলি ৰাওনা হ’ল৷\nকপিলী ধাবা, কপিলী উন্নসণ খণ্ড, মৰিগাঁও৷\nদুয়োটা মিউটেণ্ট হাজিৰ হ’ল৷ নিয়মমতে বন্ধ হ’ব লাগিছিল৷ কিন্তু বেকড’ৰ চাৰ্ভিছ চলি আছে৷ হিমাংশু ৰাজখোৱা নামৰ এটা কম পাৱাৰ থকা মিউটেণ্টে পেপাৰত নুৰিয়াই কিবাকিবি বস্তু কিছুমান গাড়ী এখনত সুমুৱাইছে৷ গাড়ীত দেৱজিত শৰ্মা নামৰ এটা জীৱ৷ চানা চোবাই থকাৰ সমান্তৰালকে প্ৰেমৰ কবিতা গাই আছে৷ মৰিগাঁও পুলিচৰ লাঠি শেষ হ’ল হ’বলা৷ দূৰৈত মৰিগাঁও পুলিচ শুই আছে৷ টাউনখন আগৰ দৰে একেই হৈ আছে৷ মানে মিউনিচিপেলটিৰ ৱৰ্কাৰ ইউনিয়নৰ ষ্ট্ৰাইক৷ ডাষ্টবিনত কৰ’না ভাইৰাচ ঘূৰি আছে৷ মানুহবোৰ ঘৰত সোমাই আছে যদিও সেই ডাষ্টবিনবোৰ কিছুমান পোৱালিয়ে খুছৰি আছে৷ সংক্ৰামিত হৈছে বহুতো পোৱালি৷ এইবোৰ দৃশ্য হতাশজনক৷ এইবোৰ চাবলৈ দুয়োৰে সাহস নহ’ল৷ অৱশেষত দুয়ো সিদ্ধান্ত ল’লে আগৰ মিউটেণ্ট ট্ৰেইনিং চেণ্টাৰত কি হৈছে তাকে চাবলৈ৷ দুয়ো বুটাম টিপি তাৰপৰা আঁতৰি গ’ল৷\nমিউটেণ্ট ট্ৰেইনিং বেছ, নাজিৰা৷\nট্ৰেইনিং চেণ্টাৰটোৰ অধ্যক্ষৰ কোঠাটোত বহী আছে অসমী নামৰ পাৱাৰফুল মিউটেণ্ট ট্ৰেইনাৰ কাম প্ৰিন্সিপাল গৰাকী৷ ক্লাছৰূমবোৰ খালী৷ বাহিৰৰ প্ৰক্টিকেল গ্ৰাউণ্ডত দিম্পল, পাৰ্থ, কাজল, বিকাশ, চন্দনাৰ দৰে ষ্টুডেণ্টবোৰে নিজৰ কাম কিছুমান লৈ ব্যস্ত৷ দিম্পলে এযোৰ চেণ্ডেলৰ ওপৰত ঠিয় হৈ বেলে নৃত্যৰ ভংগীমাত আকাশলৈ উৰি গৈছে৷ পাৰ্থই গান এটা গাই আছে৷ চন্দনাই শুনি আছে৷ কাজলৰ চুলি ফণিয়াই আছে বিকাশে৷ কাৰো মিউটেণ্ট পাৱাৰ গঢ়াৰ চেষ্টা নাই৷ মাজে মাজে আৰ্মীৰ ড্ৰেছত আহি এজনে সকলোকে কোবাই থৈ যায় আৰু ওচৰতে থকা বগৰীজোপাৰ তলত গৈ শুই থাকে৷ ৰামানুজ গোস্বামী সেইজন৷ আগতে বহুত মিউটেণ্টৰ পাৱাৰ থকা এইজনে এতিয়া খাবলৈ নেপাই ট্ৰেইনিং বেছটোৰ প্ৰশিক্ষকৰ চাকৰিটো কৰি আছে৷ ইয়াতো হতাশ হ’ল দুয়ো৷ অতি দুখী মন এটা লৈ মহাজনে তামবৰণীয়া বুটামটো টিপিবলৈ লৈছিলেই৷ এনেতে পৰশে শিৱসাগৰৰ লগতে আন ঠাইবোৰত কি ঘটি আছে তাকে জানিবলৈ এপাক আকাশে আকাশে ঘূৰিবলৈ মহাজনক খাতিৰ কৰিলে৷ মহাজনৰ ইচ্ছা নাছিল যদিও পৰশৰ অনুৰোধ ৰাখি এবাৰ চাই যোৱাৰ সিদ্ধান্ত গ্ৰহণ কৰিলে৷\nঅসমৰ বিভিন্ন স্থান৷ ভুপৃষ্ঠৰ পৰা এক নিৰ্দিষ্ট দুৰত্বত দুয়ো উজনিৰ পৰা নামনিলৈ বুলি যাত্ৰা আৰম্ভ কৰিলে৷\nশিৱসাগৰ জিলা উপায়ুক্তৰ কাৰ্যালয় :\nজিলা উন্নসণ আয়ুক্ত পাইথন হুছেইনৰ কাৰ্যালয়৷ N-95 মাস্ক কিনিব লাগে৷ চৰকাৰৰ নিৰ্দেশ৷\nএটা মাৰোৱাৰীৰ লগত বহি আছে প্ৰাণীটো৷ মাৰোৱাৰীক কৈছে, “আমি বাল্কত কিনিম৷ ৰেটটো ৬২ টকা পাৰ ইউনিট কিয় দিছে৷ মিনিমাম ৰেট ৭৫ টকা কৰি দিয়ক৷ আমালৈও দুপইচা থাকিব লাগিব৷” মহাজনৰ খং উঠাত এই কাৰ্যালয়টো হাতেৰে নিলা ৰঙৰ কস্মিক ৰে’ কিছুমান উলিয়াই ধ্বংস কৰি দিলে আৰু দুয়ো আগবাঢ়িল৷\nটুৰিষ্ট লজ, শিৱসাগৰ :\nএকালৰ মিউটেণ্ট আৰু এতিয়াৰ বিষয়াজনে ভিডিঅ’ কল কৰি কোনোবা ছোৱালী এজনীক কাহিনী শুনাই আছে৷ সমুখত এক প্লেট ম’ম’ লৈ বহি আছে হাছনাহানা নামৰ মিউটেণ্ট পাৱাৰ হেৰুওৱা জনসংযোগ বিষয়াগৰাকী৷\nটীয়ক চহৰ, যোৰহাট :\nগৌৰীশংকৰ নামৰ একালৰ মিউটেণ্টটোৱে থানাৰ সমুখত এক মিটাৰৰ আঁতৰে আঁতৰে চকৰী আঁকি আছে৷ বৰলাৰ দিন নাযায় নোপোৱাই হোৱাৰ দৰে হৈছে৷ ওচৰৰ আউনীআটি সত্ৰৰ কেম্পাচত আন এটা বৰলা চুণ্টু ৰঞ্জনে গছপুলি ৰুই আছে৷ এইটো দৃশ্য দেখি মনটো ভাল লাগিল দুয়োৰে৷\nযোৰহাট টাউন :\nক্ষীণ-মীন মানুহ এটাই হস্পিতাল এখনৰ বেলকনিত বহি বিড়ী টানি আছে৷ আগৰ মিউটেণ্ট৷ এতিয়া ইণ্টাৰনেচনেল তেলচোৰ৷ কিবা ঘৰুৱা সমস্যা হৈছে৷ সঞ্জীৱ নামৰ এজনে আহি গাড়ীখন পাৰ্ক কৰি কেৰিবেগ এটা লৈ সোমাই আহিছে হস্পিটেলত৷ মানুহৰ জীৱনত এইবোৰ থাকেই৷ দুয়ো আগবাঢ়িল৷\nএকালৰ মিউটেণ্ট ট্ৰেইনিং বেছৰ ভাল ছাত্ৰ অনুৰূপ৷ পিচে এতিয়া ঘৰৰ পিছফালৰ পুখুৰীটোত গ্ৰাছ কাৰ্প ধৰি আছে৷ কাৰো মিউটেণ্ট পাৱাৰ গ্ৰহণ কৰাৰ ইচ্ছা নাই৷ দুয়ো পুনৰ হতাশ হ’ল আৰু আগবাঢ়িল৷\nবোকাখাট টাউন :\nব’টানী মিউটেণ্ট দেৱজিত শইকীয়াৰ ভাড়াঘৰ৷ কোঠাটো সৰু৷ ভিতৰত ঢোল এটা লৈ শইকীয়া৷ এক মিটাৰ দুৰত্ব বজাই কলেজৰ ছোৱালী কিছুমানে ছাৰৰ পৰা বিহুনাচ শিকি আছে৷ ছাৰে “সাজৰ বাতি লৈ, কেঠা কম্বল” বিহু গাই আছে৷ মহাজনৰ মাথা ঘোলা হৈ আহিল৷ বিহু! এনে সময়ত!\nপুৰণিগোদাম হৰিমন্দিৰ আৰু ইচলামপট্টি মছজিদৰ সমুখভাগ৷ মানুহে লকডাউন মনা নাই৷ নাম-প্ৰসঙ্গ কৰিবলৈ, নামাজ পঢ়িবলৈ ওলাই আহি এতিয়া পুলিচৰ লাঠীৰ কোব খাইছে৷ মানুহবোৰে বুজি পোৱা নাই যে এই সময় বৰ কঠিন৷ এই সময়খিনিত ডাক্তৰেই ভগৱান৷ দুয়ো কিছুদূৰ আগুৱাই ৰাস্তাত এজন লোকে ভূপেনদাৰ “মই যেতিয়া এই জীৱনৰ মায়া এৰি গুছি যাম” গানটো চিঞৰি চিঞৰি গাই যোৱা শুনি সেইফালে চাই আচৰিত হয়৷ একালৰ চংকৰ মিউটেণ্টে বৰ দুখত গাই আছে৷ বেচেৰাৰ বিয়াখন হোৱাগৈ নাই! জীৱনটো লকডাউন হোৱাৰদৰে হৈছে৷ সময়খিনি আৱেগৰ যদিও তাত বেছি সময় নিদি দুয়ো আগবাঢ়িল৷ কিছুদূৰ আগবঢ়াৰ পাছত হঠাতে এজনী মিউটেণ্টৰ গাত চকু পৰিল দুয়োৰে৷ দুয়ো ওচৰত থিয় হৈ আকৌ হতাশ হ’ল৷ সেইগৰাকী একো মিউটেণ্ট নহয়৷ বাৰ্বী পুন্নাগ৷ জভিজ কোম্পানীৰ ফেচপেক লগাই থৌপঢ়াটো মিউটেণ্টৰ নিচিনা কৰি থৈছে৷ দুয়ো সেই ঠাই এৰি মকামাখ্যা মণ্ডিৰৰ ফালে গতি কৰিলে৷\nবগলা মন্দিৰৰ সমুখভাগ৷ দুয়ো দৃশ্যমান হ’ল৷\nশাস্ত্ৰ : তই এইবোৰ দেখুৱাবলৈয়ে মোক আনিছিলি! দেখিলি নহয়! মিউটেণ্ট পাৱাৰ গোটোৱাতো বাদেই; মানুহ হৈয়ো চলিব জনা নাই ইহঁত৷ এনে এক মহামাৰীৰ সময়তো কথাবোৰ মনা নাই৷ এইবোৰ এতিয়া মানুহৰ পৰা জীৱজন্তুৰ শ্ৰেণীলৈ গ’ল৷ জীৱনত এই গ্ৰহলৈ আৰু নাহোঁ৷\nভাগৱত : মহাজন, মানুহে ভুলৰ পৰাই শিকে৷ এইবাৰলৈ মাফ কৰি দিয়ক৷ এই গ্ৰহৰ কোনো জীৱৰে মই বাপেক হোৱা নাই৷ সেয়ে এইবাৰলৈ মাফ কৰি দিয়ক৷ মই কৰ’নাৰ ভেকচিনটো লেবৰ পৰা লৈ আহিছিলোঁ৷\nমহাজনে কোনো দৰকাৰ নাই বুলি কৈ ভেকচিনৰ বটলটো পকাত থেকেছি ভাঙি দিলে৷ অলপ পাছতে কুকুৰ এটা আহি সেখিনি চেলেকিবলৈ ধৰিলে৷ বুকুত থকা তামবৰণীয়া বুটাম টিপি দুয়ো নিজ বাসস্থান কেলিষ্ট’ৰ ফালে আগবাঢ়িল৷\n« নিমিলা অংক- ডা° অঞ্জন জ্যোতি চৌধুৰী\nপাহৰা বেমাৰ- কমল তালুকদাৰ »\nৱাহ মহাজন দাদা টামাম চিনেমা চালো দেই এইখন.. চুই বুকু ভেদি গল।\nটুপী খুলি চালাম মহাজন।\nচুপাৰ-ডুপাৰ হিট মুভি.\nতিতাবৰৰ মিউটেণ্টটোৱে পাক্কা অস্কাৰ পাব\nধন্যবাদ৷ তিতাবৰৰ মিউটেন্টটোৱে অস্কাৰ আনিবলৈ পাণৰ ঠাৰি লৈ যাব লাগিব৷\nএইখন মুভি নহয়, মহা মুভি।\nকাৰো মিউটেন্ট হোৱাৰ ইচ্ছা নাই, দুখ পালো।\nমজা মুভী গুৰুদেৱ💚💚\nচুপাৰ দুপাৰ হিট\nমুভী হিট কাইদেউ 💚\nবৰ ভাল মুভি চালো হৌ !\nআজি বগৰী তলৰ পৰা ওলাম…\nভাস্কৰ নামৰ মিউটেণ্ট এটা বিচাৰিম…\nপ্ৰভূ, ধন্যবাদ৷ মিউটেন্টটো কেলিষ্ট’ পালেগৈ হেনো৷


প্ৰবন্ধ – Page 14 – ফটাঢোল\nJune 1, 2018 প্ৰবন্ধ\tLeaveacomment\nভাষাৰ আঁৰৰ ভাষা – সঞ্জীৱ মজুমদাৰ\nআদিম যুগত জুইৰ ওপৰত মানৱজাতিৰ নিয়ন্ত্ৰণ আৰু পৰৱৰ্তী সময়ত চকাৰ আৱিষ্কাৰে মানৱ সভ্যতাৰ সূচনা মেলিছিল। ইয়াৰ মাজতে মানৱজাতিৰ অতি উৎকৃষ্ট সংযোজন আছিল ভাষাৰ আৱিষ্কাৰ বা ব্যৱহাৰ, যিয়ে মানুহক অন্যান্য ইতৰ প্ৰাণীৰ পৰা পৃথক পৰিচিতি প্ৰদান কৰিছিল। ক্ষুধা নিবাৰণৰ বাবে চিকাৰৰ সময়ত কৰা হৰ্ষোল্লাস, বন্য জন্তুৰ হিংসাৰ পৰা পৰিত্ৰাণ পাবলৈ কৰা ভয়াৰ্ত চিৎকাৰ বা আকাৰে-ইংগিতে বিপদৰ আগজাননী দিবলৈ কৰা অংগ সঞ্চালন -এই সকলোবোৰ সামৰি কালক্ৰমত মানুহে কন্ঠস্বৰৰ দ্বাৰা শব্দৰ সৃষ্টি কৰি ইজনে-সিজনৰ স’তে মত বিনিময় কৰিবলৈ শিকিলে। প্ৰত্নতত্ব আৰু নৃতত্ব বিভাগৰ\nনিকুন খুড়া আৰু অসমৰ মৰিয়া জনগোষ্ঠীৰ চমু ইতিবৃত্ত – ভাস্কৰজ্যোতি দাস\nএচ.এন.গগৈ৷ সম্পূৰ্ণ নাম শিৱ নাথ গগৈ৷ সকলোৱে নিকুন খুড়া বুলি কয়৷ ঘৰ জাঁজী, হাঁহচৰাত৷ আজিৰপৰা ২০ বছৰমানৰ আগতে আমাৰ ঘৰতে তেখেতৰ পৰিয়ালটো ভাড়া কৰি আছিল৷ খুড়া অ’.এন.জি.চি. ৰ বিষয়া আছিল৷ মাটিৰ মানুহ৷ মাজে মাজে কাহিনী কিছুমান কৈছিল৷ আমি স্কুললৈ যোৱা/ কলেজ যোৱা বয়সত খুড়াৰ কাহিনীবোৰ শুনি বৰ ৰস পাইছিলো৷ এদিন তেওঁ এটা কাহিনী কৈছিল৷ তেখেতৰ কাহিনী কোৱা ষ্টাইলটো সাংঘাটিক৷ সেইদিনা স্কুলৰ পৰা আহি মই আগফালৰ চোতালত বহি আছো৷ নিকুন খুড়া আহি কাষতে বহিলহি৷ তাৰ পাছতে কাহিনী আৰম্ভ কৰিলে৷ নিকুন খুড়া\nবিহু কোন ঢালে – বিনয় কৃষ্ণ তামুলী ফুকন\nদৃশ্য -১ নগৰৰ আঢ্যৱন্ত লোকৰ ঘৰৰ চোতাল৷ লোৰ জপনাখনৰ ফালে পিছফালটো দি এখন বিলাসী গাড়ী৷ ডিকিটো খোলা৷ ডিকিত এটা “ডিজে”৷ উচ্চস্বৰত বিহুসুৰীয়া গীত বাজিছে৷ অদ্ভূত বেশ-ভূষাৰ চেমনীয়া ল’ৰা-ছোৱালী দুটামানে নাচৰ নামত চাৰ্কাচৰ জ’কাৰৰ দৰে হাত- ভৰি জোকাৰিছে৷ অলপ পৰ পাছত ঘৰৰ ভিতৰৰপৰা মানুহ এজন ওলাই আহিছে৷ মানুহজনৰ সাজ-পাৰ চাই কৈ দিব পাৰি যে তেওঁ ঘৰটোত কামকৰা মানুহ৷ চিঞৰ-বাখৰ কৰি থকা দলটোক অলপ ডাঙৰ আকাৰৰ নোট এখন দিছে, চফদানীত৷ অলপ পৰৰ বাবে নাচৰ দৰে মৰা জাঁপ বন্ধ হৈছিল যদিও পিছ পাকতে\nড০ ভূপেন হাজৰিকা আৰু ড০ নিৰ্মলপ্ৰভা বৰদলৈৰ শৈশৱৰ দুটি ৰসাল কাহিনী – মৌচুমী বৰি\nঅসমীয়া সাহিত্য আকাশৰ দুগৰাকী চিৰজ্যোতিস্মান নক্ষত্ৰ– ড০ ভূপেন হাজৰিকা আৰু ড০ নিৰ্মলপ্ৰভা বৰদলৈ৷দুইগৰাকী স্বনামধন্য ব্যক্তিৰ কৰ্মবহুল জীৱন সংগ্ৰামৰ লহৰত হোৱা সৃষ্টিসমূহ আৰু ইয়াৰ অন্তৰালৰ প্ৰেৰণাসমূহ অসমৰ জাতীয় জীৱনৰ বাবে এক ঐতিহাসিক সম্পদস্বৰূপ৷তেখেতসকলৰ জীৱনৰ সৰু সৰু ৰসাল কাহিনীসমূহো আমাৰ বাবে কৌতুহ’ল আৰু আনন্দৰ বিষয়৷সেয়ে পাঠক সকললৈ তেখেত সকলৰ শৈশৱৰ দুটি ৰসাল কাহিনী এই লেখাৰ যোগেদি আগবঢ়ালোঁ৷ (১) ভূপেন দা বোলে সৰুতে বৰ খটাসুৰ আছিল৷ভূপেন দাই ন বছৰ মান বয়সত ভৰলু নৈত সাঁতোৰ শিকিবলৈ আৰম্ভ কৰিছিল৷এনেকৈ এদিন সাঁতোৰ শিকি থাকোঁতে অলপ আঁতৰত\nপ্ৰতিযোগিতামূলক পৰীক্ষাৰ বাবে কেনেকৈ প্ৰস্তুতি চলাব – হীৰকজ্যোতি দাস\nএই যে সদায় আমি দোষাৰোপ কৰি থাকোঁ যে অসমত বহিৰাগতে আহি চাকৰি ল’লে, আমি অসমীয়াবিলাকে নাপাওঁ৷ কেন্দ্ৰই আমাক মাহীআইৰ দৃষ্টিৰে চায়, সঁচা কথাত ক’বলৈ গ’লে কথাবোৰ এনেকুৱা হয় জানো? আমি কিমান অধ্যয়নশীল, আমি কিমান পৰিশ্ৰমী৷ নিজকে চিকুটি চাই যদি এবাৰ সোধো সৰ্বভাৰতীয় পৰ্যায়ত প্ৰতিযোগিতাত ভাগ লব পাকৈ আমি সক্ষমনে? সেই মানসিক উদ্যম আৰু শক্তি আছেনে যে আমি দীৰ্ঘসময়লৈ প্ৰতিযোগিতাত টিকি থাকিব পাৰোঁ৷ প্ৰতিযোগিতামূলক পৰীক্ষাসমূহৰ মূল লক্ষ্যই হৈছে শ্ৰেষ্ঠতমজনক নিৰ্বাচন কৰা৷ তাৰ বাবে লক্ষজনৰ লগত প্ৰতিযোগিতা কৰাৰ বাবে উদ্যম, অধ্যয়ন, জ্ঞান\nব্যৰ্থ ছাত্ৰৰ ভৱিষ্যৎ – ঋতুপর্ণা মহন্ত\nইতিমধ্যে হাইস্কুল শিক্ষান্ত পৰীক্ষাৰ ফলাফল ঘোষণা কৰা হৈছে। এই লেখাটো প্ৰকাশ হোৱা পৰ্যন্ত উচ্চতৰ মাধ্যমিক চূড়ান্ত পৰীক্ষাৰ ফলাফলো ঘোষিত হ’ব। প্ৰাপ্ত তথ্য মতে এইবাৰ হাইস্কুল শিক্ষান্ত পৰীক্ষাত ৫৬.০৪% ছাত্ৰ ছাত্ৰী উত্তীৰ্ণ হৈছে। বিগত বছৰৰ তুলনাত উত্তীৰ্ণৰ হাৰ ৮.১০% বৃদ্ধি পাইছে। নিঃসন্দেহে ই এটা ভাল খবৰ। পৰীক্ষাৰ এনে ফলাফলে মনত আশাৰ সঞ্চাৰ কৰে। উন্নতিৰ আশা, সমৃদ্ধিৰ আশা, মানৱ সম্পদ বিকশিত হোৱাৰ আশা। উল্লেখযোগ্য যে এসময়ত হাইস্কুল শিক্ষান্ত পৰীক্ষাৰ ফলাফলে ৰাজ্যজুৰি হতাশাৰ সৃষ্টি কৰিছিল। তথ্য অনুসৰি ১৯৮৫ চনত ৰাজ্যখনত ছাত্ৰ ছাত্ৰীৰ উত্তীৰ্ণৰ\nনৱকান্ত বৰুৱাৰ শিশু সাহিত্য : (শিশু কবিতাপুথি ‘ওমলা ঘৰৰ পুথি’ৰ বিশেষ উল্লিখন সহ) – চাহিন জাফ্ৰি\n“এখুদ ককাইদেউ” ছদ্মনামেৰে অসমীয়া শিশু সাহিত্যৰ জগতত বিশেষভাৱে জনপ্ৰিয়তা লাভ কৰা কবি নৱকান্ত বৰুৱা এজন সফল শিশু সাহিত্যিকো আছিল। তেওঁ শিশুৰ মন চুই যাব পৰাকৈ কেইবাখনো কবিতাপুথি, শিশু উপন্যাস, শিশু নাটক আদি ৰচনা কৰিছিল। তেওঁৰ বিখ্যাত শিশু সাহিত্য সম্ভাৰসমূহৰ ভিতৰত – ‘শিয়ালি পালেগৈ ৰতনপুৰ’, ‘আখৰৰ জখলা’, ‘ভতূকাৰে ভূ’ আৰু ‘মাখনৰ কুকুৰা পোৱালি’ আদি উচ্চ শ্ৰেণীৰ সাহিত্য। ইয়াৰোপৰি ‘হাঁহিৰামৰ হাঁহি’, ‘মাখনৰ ভাটৌ’, ‘গছ আৰু কুঠাৰ’, আদি শিশু সাহিত্য সমৃদ্ধ কৰা একো একোটা সুন্দৰ গল্প। তেওঁৰ শিশু কবিতাপুথি ‘ওমলা ঘৰৰ পুথি'(১৯৯১)এখন সর্বাংগসুন্দৰ\nMay 1, 2018 প্ৰবন্ধ\tLeaveacomment\nসাহিত্যৰ জগতৰ দুখন ঐতিহাসিক খৰিয়ালৰ ভিতৰুৱা কথা – জ্যোতিৰূপম দত্ত\nকেইজনমান অসমীয়াৰ ব্যক্তিগত পৰ্য্যায়ৰ সাধাৰণ কথা এটাতে আৰম্ভ হোৱা কাজিয়া এখনে অসমীয়া সাহিত্যৰ জগতখনত তোলপাৰ লগালে৷ সমবয়সীয়া, সমভাৱাপন্ন এজাক তেজাল অসমীয়া ডেকাৰ সামান্য ধেমেলীয়া কথা এটাৰ পৰাই ভুল বুজাবুজি হৈ দুটা বেলেগ গোট গঠন হ’ল৷ আনকি সাহিত্য চৰ্চা কৰা বহুকেইজনলোকৰ মাজতো বিভাজন ঘটিল৷ পিছে অসমীয়া সাহিত্যৰ জগতখনলৈ এই ঘটনা প্ৰৱাহেই আমুল পৰিবৰ্তন আনিলে৷ সাহিত্যৰ জগতখনৰ দুটা ফৈদৰ মাজত হোৱা থৈয়া-নথৈয়া ৰণখনে বহুতকে আমোদ যোগালে৷ এই ৰণত কোন পৰিল, কোন জিকিল, কাৰ লাভ হ’ল, কাৰ কি লোকচান হ’ল সেইবোৰৰ বিষয়ে খাটাংকৈ\nকৃষি-কৰ্মত ডাকৰ বচন – ইলি তালুকদাৰ\nপ্ৰবাদ-প্ৰতিম ডাক পুৰুষৰ জন্ম কেতিয়া বা তেওঁৰ কেনেদৰে মৃত্যু হৈছিল এই বিষয়ে কোনো তথ্য নাই । এইজনা ডাক পুৰুষৰ বচন সমগ্ৰ পূৱ ভাৰততে বিখ্যাত। অসমীয়া, বঙালী, বিহাৰী, উৰিয়া এই আটাইবোৰে তেওঁক নিজৰ নিজৰ ঠাইৰ পণ্ডিত বুলি দাবী কৰি আহিছে। অসমতে ওপজক বা বংগ বিহাৰতে ওপজক,ডাকৰ বচনৰ প্ৰয়োগ বহুল আৰু ব্যাপক। গতিকে ক’ব পাৰি এসময়ত অসম,বংগ, বিহাৰ আৰু উৰিষ্যাৰ কলা-সংস্কৃতিৰ লগত ভাষাৰ সমন্বয় ঘটিছিল। বহুতৰ মতে আকৌ ডাক নামৰ ব্যক্তিয়েই নাছিল। তেওঁলোকৰ মতে বহু কালৰ পৰা চলি অহা অৰ্থপূৰ্ণ প্ৰবচনবোৰ এগৰাকী\nহীৰুদা-কবিতাবোৰৰ দৰেই একক আৰু অনন্য যাৰ কৌতুকবোধ – মঞ্জুলী ৰাহাঙ\n“নৈৰো আছে নিজৰ জীৱন ধান-মৰাপাট থাকক পানীৰ তলত,মেটেকাই ভাঙক দলং৷ আমাৰ গাত নৈৰ ঘোলা পানীৰ গোন্ধ, উচপিচ বোঁৱতী সোঁত৷ জীৱন বিষয়ক এটা গল্পৰ আঁত ধৰি নৈৰ সৈতে মই গৈ আছিলোঁ হঠাতে মোহ ছিঙি গুচি গ’ল মোৰ নৈ দুখন,কপিলী কলং৷ য’ৰে মানুহ ত’তে থাকিল,ঘৰৰ চালে-বেৰে নৈৰ চকু৷ পানীয়ে বেৰি ধৰিলে গাঁও-ভূঁই,থানবান মানুহ যেন তেজৰ পদুম৷ বোকাত পানীত ফুলি উঠে…..” হয়,নৈৰো আছে নিজৰ জীৱন৷ এক স্বতন্ত্ৰ সত্তা৷ বৈচিত্ৰ্যময় ৰূপেৰে উদ্ভাসিত হৈ উঠে নৈ সময়ে-সময়ে৷ শান্ত-গভীৰ অথবা উন্মাদ কেতিয়াবা৷ তেওঁৰ বুকুৰ শিপাডাল চুই-চুই\nYour IP: 94.130.64.80\nআৰ্কাইভ Select Month August 2020 July 2020 June 2020 May 2020 April 2020 March 2020 February 2020 December 2019 November 2019 October 2019 September 2019 August 2019 July 2019 June 2019 May 2019 April 2019 March 2019 February 2019 January 2019 December 2018 November 2018 October 2018 September 2018 August 2018 July 2018 June 2018 May 2018 April 2018 March 2018 February 2018 January 2018 December 2017 November 2017 October 2017 September 2017 August 2017 July 2017


Coronaক নিয়ন্ত্ৰণ! চীনে কেনেদৰে সফল কৰি তুলিছিল লকডাউন? | News Next One\nCoronaক নিয়ন্ত্ৰণ! চীনে কেনেদৰে সফল কৰি তুলিছিল লকডাউন?\nবেইজিংঃ চীনৰ উহান চহৰত এদিনতেই ১৩ হাজাৰৰো অধিক লোক কৰ’নাত সংক্ৰমিত হোৱাৰ বাতৰি আহিছিল। কিন্তু যোৱা দুদিনত এই চহৰখনৰ পৰা অহা নাই এটাও সংক্ৰমণৰ বাতৰি। ক্ৰমাৎ মহামাৰীমুক্ত হৈ পৰা চীনৰ এই চহৰখনৰ পৰা চৰকাৰে 'লকডাউন’ৰ নিচিনা নিষেধাজ্ঞাবোৰ লাহে লাহে শিথিল কৰি আনিছে আৰু চহৰখনত চীনে ৰেলসেৱাও পুনৰ আৰম্ভ কৰিছে৷ উহান চহৰৰ নাগৰিকে এতিয়া ৰেলত উঠি বেইজিং চহৰলৈও অহা-যোৱা কৰিব পাৰিছে৷\nচীনৰ চৰকাৰী বাতৰি প্ৰতিষ্ঠান ঝিনুহাৰ মতে এতিয়া দেশখনত কৰ’না ভাইৰাছৰ যি দুই এটা বাতৰি আহি আছে সেইবোৰৰ বেছিভাগেই দেশৰ বাহিৰৰ পৰা অহা মানুহৰ গাত ধৰা পৰা ঘটনাহে৷ এনেদৰে কৰ’না ভাইৰাছৰ দৰে ভয়াৱহ মহামাৰীক অতি কম সময়তে নিয়ন্ত্ৰণ কৰি চীনৰ চৰকাৰ আৰু নেতাসকলে সমগ্ৰ বিশ্বৰে শলাগৰ পাত্ৰ হৈ পৰিছে৷ বিশ্ব স্বাস্থ্য সংস্থায়ো চীনৰ ৰাষ্ট্ৰপতি ঝি জিংপিঙৰ প্ৰশংসা কৰি কয় যে বিশ্বৰ সকলো দেশেই চীনৰ পৰা শিক্ষা লোৱা উচিত৷\nচীনৰ ৰাষ্ট্ৰপতি ঝি জিংপিঙে সময় থাকোতেই গোটেই দেশখনক এই ভয়াৱহ বেমাৰবিধৰ প্ৰতি কেৱল সজাগেই কৰা নাছিল, অতি জৰুৰীকালীনভাৱে তেওঁ দেশখনৰ চিকিৎসা ব্যৱস্থাক অতি চতুৰতাৰে ব্যৱহাৰ কৰিছিল৷ জিংপিঙৰ নেতৃত্বত চীনে অতি কম সময়ৰ ভিতৰতে এঠাইৰ পৰা আন ঠাইলৈ লৈ যাব পৰা হস্পিটাল, লেবৰেটৰী, বেমাৰ পৰীক্ষা আদিৰ ব্যৱস্থা কৰি হুবেইৰ উহান চহৰৰ সীমা ছীল কৰি দিছিল৷\nউহানত মাত্ৰ দুই সপ্তাহৰ ভিতৰত ২৬০০ বিচনাযুক্ত মেকশ্বিফ্ট হাস্পতাল নিৰ্মাণ কৰা হৈছিল৷ ঝিনুহাৰ বাতৰি মতে উহানৰ জিম আৰু প্ৰদৰ্শনীস্থলবোৰক অধিগ্ৰহণ কৰি সেইবোৰক ১৬ খন অস্থায়ী হাস্পতাললৈ ৰূপান্তৰিত হৈছিল, যিবোৰত আছিল ১৩ হাজাৰ ৰোগীক ৰাখিব পৰা বিচনাৰ ব্যৱস্থা।\nকেৱল এয়াই নহয়, চীনৰ স্বাস্থ্য বিভাগে এই কৰ’না মহামাৰীৰ বিৰুদ্ধে তেওঁলোকৰ সম্পূৰ্ণ শক্তি প্ৰয়োগ কৰিছিল আৰু সংক্ৰমিত ৰোগীসকলক লগে লগে হাস্পতালত ভৰ্তি কৰিছিল৷ চীনৰ এই প্ৰশাসনীয় তৎপৰতাক প্ৰশংসা কৰি বিখ্যাত মেডিকেল জাৰ্নেল The Lancet-এ সম্পাদকীয়ত এইদৰে লিখিছে, ‘‘চীনৰ এই সফলতাৰ কাৰণে দেশখনৰ প্ৰশাসনীয় ব্যৱস্থাটো ধন্যবাদৰ পাত্ৰ৷ যিকোনো বিপদৰ সময়ত দেশখনৰ শক্তিশালী প্ৰশাসনীয় ব্যৱস্থাটোৱে অতি তৎপৰতাৰে কামত লাগি যায় আৰু দেশখনৰ বিপদৰ সময়ত দেশখনৰ নাগৰিকসকলেও আইন-কানুন মানি চলি সহযোগ কৰে৷’’\nলকডাউন কেনেকৈ সফল কৰি তুলিছিল চীনে?\nলকডাউনৰ সময়চোৱাত চীনৰ চৰকাৰে নাগৰিকসকলক অত্যাৱশ্যকীয় সামগ্ৰীসমূহ কোনোধৰণৰ অসুবিধা নোহোৱাকৈ ঘৰতে যোগান ধৰাৰ ব্যৱস্থা কৰাৰ ফলত জনসাধাৰণে খাদ্য-সামগ্ৰী বিচাৰি ৰাজপথলৈ ওলাই আহিবলগীয়া পৰিস্থিতিৰ সৃষ্টি হোৱা নাছিল৷ গতিকে চীনত নাগৰিকসকলে ছ’চিয়েল ডিষ্টেন্সিং ব্যৱস্থাটো অতি নিৰিয়াকৈ পালন কৰিব পাৰিছিল৷\nহুবেই প্ৰভিন্সৰ উহান চহৰত ৰোগবিধ ধৰা পৰাৰ লগে লগে চীন চৰকাৰে সমগ্ৰ চহৰখনৰ পৰা বাহিৰলৈ ওলাই যোৱা পথসমূহ বন্ধ কৰি দিছিল। একেদৰে হুবেই চহৰতো অনুৰূপ ব্যৱস্থা কৰিছিল চীনা প্ৰশাসনে। ইয়াৰ ফলত ভাইৰাছবিধ উহানৰ পৰা দেশখনৰ বাকী ঠাইসমূহলৈ বিয়পি নগ’ল। বিবিচিত প্ৰকাশিত বাতৰি মতে লকডাউনৰ সময়ছোৱাত চীনে অধিকাংশ লোককে টেষ্টিঙৰ ব্যৱস্থা কৰিছিল।\nঅত্যাধিক মাত্ৰাত কৰা বিনামূলীয়া টেষ্টিঙৰ বাবে ৰোগৰ লক্ষণসমূহ দেখা দিয়াৰ আগতেই ধৰা পৰিছিল আৰু লগে লগে চিকিৎসালয়ত ভৰ্তি কৰাত আন লোকলৈ সংক্ৰমিত হোৱাৰ সম্ভাৱনা হ্ৰাস পাইছিল। উহানত লকডাউনৰ সময়ছোৱাত দেশৰ বাকী প্ৰান্তৰ লোকসকলকো এই বিষয়ে সজাগ কৰি তোলাত ৰোগবিধ কেৱল উহানতে সীমাৱদ্ধ হৈ থাকে।\nএই লকডাউনৰ সময়ছোৱাতেই চীনে টেষ্টিং কীট তৈয়াৰ কৰাৰ লগতে কৰ’না ভাইৰাছ প্ৰতিৰোধৰ বাবে ঔষধ আৰু ভেকছিন তৈয়াৰ কৰাৰ দিশতো কাম আৰম্ভ কৰিছে৷ প্ৰকাশিত বাতৰি অনুযায়ী চীনে বিশ্বৰ বাকী দেশবোৰৰ সৈতে লগলাগি ভেকচিন প্ৰস্তুতৰ দিশত অতি তৎপৰতাৰে কাম কৰি আছে৷\nদেশখনে এই মহামাৰীৰ বিৰুদ্ধে কৰা যুদ্ধখনত টেকন’লজিৰ প্ৰয়োগো আছিল গুৰুত্বপূৰ্ণ৷ চীনা প্ৰশাসনে ঔষধ ছটিয়াবলৈ ৰবটৰ প্ৰয়োগ কৰাৰ লগতে ড্ৰ’নৰো সহায় লোৱা দেখা গৈছে। এনেদৰেই চীনে কৰ’না মহামাৰীৰ বিৰুদ্ধে চলি থকা যুদ্ধখনত বিশ্বৰ আন আন দেশসমূহকো এতিয়া সহায় কৰিবলৈ আৰম্ভ কৰিছে৷ দেশখনে দক্ষিন কোৰিয়াক মাস্ক আৰু সুৰক্ষামূলক পোচাক আৰু পাকিস্থান, ইৰান, জাপান তথা আফ্ৰিকান ইউনিয়নৰ দেশসমূহকো টেষ্টিং কিটৰ যোগান ধৰিছে৷\nউল্লেখ্য যে উৎপত্তিস্থল চীনত ৰোগবিধ নিয়ন্ত্ৰণ হোৱাৰ সময়তে ই ভয়াৱহ ৰূপ ধাৰণ কৰিছে ইউৰোপ আৰু আমেৰিকাত। ইউৰোপৰ ইটালীত চীনতকৈ দুগুণ লোকে প্ৰাণ হেৰুওৱাৰ বাতৰি পোৱা গৈছে। আনহাতে আমেৰিকাত আক্ৰান্ত লোকৰ সংখ্যাই চীনকো অতিক্ৰম কৰিছে। ভাৰততো ৰোগবিধে ক্ৰমাৎ দ্ৰুত গতিৰে এজনৰ পৰা আনজনলৈ বিয়পিবলৈ লৈছে। লকডাউন ঘোষণা কৰিলেও অত্যাৱশ্যাকীয় সামগ্ৰী ঘৰতে উপলব্ধ কৰোৱাত চৰকাৰ-প্ৰশাসন ব্যৰ্থ হোৱাত দেশৰ ভিন্ন প্ৰান্তত সৃষ্টি হৈছে অপ্ৰীতিকৰ পৰিস্থিতি।


Home DIPANKAR MALLA BARUAH JIBAN-JAUBAN জীৱন যৌৱন দীপাংকৰ মল্ল বৰুৱা জীৱন যৌৱন\nxukhdukh.com April 04, 2015 DIPANKAR MALLA BARUAH, JIBAN-JAUBAN, জীৱন যৌৱন, দীপাংকৰ মল্ল বৰুৱা,\nঘোপমৰা আন্ধাৰত পোহৰৰ সন্ধান\nজীৱন গতিশীল, বৈচিত্ৰতাৰে ভৰা। জীৱনে যেনেদৰে কেতিয়াবা আনে সুখ আৰু আনন্দৰ জোৱাৰ, সেইদৰে জীৱনে কেতিয়াবা দি যায় দুখ আৰু যাতনাৰ সাগৰ। কেতিয়াবা জীৱনে এজন মানুহৰ জীৱনলৈ আনে স্বৰ্ণময় কৃতিত্ব আৰু কেতিয়াবা কঢ়িয়াই লৈ আনে চৰম দুৰ্দশা আৰু দুৰ্যোগ।\nজীৱনলৈ অপ্ৰত্যাশিত ভাৱে অহা বিষময় পৰিস্থিতিয়ে মানুহক বিমৰ্ষ আৰু হতাশাগ্ৰস্ত কৰি তোলে। বহুতো মানুহে তেনে পৰিস্থিতিত ভাগ্যক ধিয়াই নিজৰ কপাল চপৰিয়ায়। কিন্তু আন এচাম মানুহে বিতত নহৈ তেনে পৰিস্থিতিৰ পৰা পৰিত্ৰাণৰ পথ বিচাৰি লয়।\nযিসকলক ব্যক্তিৰ সাফল্যই আমাক মোহিত কৰে, যিসকলক আমি মহান ব্যক্তি বুলি আমি শ্ৰদ্ধা কৰোঁ, সেই সকলৰ মাজত হয়তো এজনো এনে ব্যক্তি নোলাব যিজনে কেতিয়াও জীৱনত প্ৰতিকূল পৰিস্থিতিৰ সন্মুখীন হোৱা নাই। বৰং বেছিভাগ মহৎ লোকৰে জীৱন গাঁথা হ’ল প্ৰতিকূল পৰিস্থিতিৰ লগত নিৰন্তৰ সংগ্ৰাম কৰি নিজকে আগুৱাই লৈ যোৱাৰ কাহিনী। প্ৰতিটো স্বৰ্ণময় সাফল্যৰ আঁৰত আছে মানুহৰ সংগ্ৰাম, ত্যাগ আৰু কষ্টসহিষ্ণুতাৰ অলিখিত আখ্যান। এইসকল লোকে নিজৰ তমসাচ্ছন্ন জীৱনক সাহস আৰু ধৈৰ্যৰে আলোকিত কৰি উজ্বলাই তুলিবলৈ সক্ষম হৈছিল।\nফ্ৰেংকলিন ৰুজভেল্ট চাৰিবাৰকৈ আমেৰিকাৰ ৰাষ্ট্ৰপতি হৈছিল আৰু তেওঁ আমেৰিকাৰ এজন সৰ্বকালৰ শ্ৰেষ্ঠ ৰাষ্ট্ৰপতিৰূপে পৰিচিত। কিন্তু তেওঁ ৰাষ্ট্ৰপতি হোৱাৰ আগতেই কঁকালৰ পৰা তলৰ অংশ পক্ষাঘাত ৰোগত আক্ৰান্ত হৈ অসাৰ হৈ পৰিছিল আৰু পিছৰ ওৰেটো জীৱন তেওঁ হুইল চেয়াৰত বহিয়েই কটাইছিল। বিশ্ববিখ্যাত নোবেল পুৰষ্কাৰ বিজেতা পদাৰ্থ বিজ্ঞানী আইনষ্টাইনক সৰুতেই বিদ্যালয়ৰ পৰা মন্দবুদ্ধিৰ ছাত্ৰ বুলি বাহিৰ কৰি দিয়া হৈছিল। তেওঁ পদাৰ্থ বিজ্ঞানক স্নাতক হোৱাৰ পিছতো দুবছৰলৈ কোনো চাকৰি পাবলৈ সক্ষম হোৱা নাছিল। আজিৰ সময়ত বিশ্ব বিখ্যাত অন্তৰীক্ষ বিজ্ঞানী ষ্টিফেন হকিঙে দুৰাৰোগ্য শাৰীৰিক ব্যাধিত আক্ৰান্ত হৈ কেৱল শৰীৰৰ দুটা আঙুলি লৰচৰ কৰিব পৰা অৱস্থাত আছে। কিন্তু তেনে অৱস্থাতো কম্পিউটাৰৰ সহায় লৈ তেওঁ কৰি গৈছে বিভিন্ন জটিল গৱেষণা আৰু লিখি উলিয়াইছে কেইবাখনো বিখ্যাত গ্ৰন্থ। বিশ্ববিখ্যাত সঙ্গীতজ্ঞ মোজাৰ্টে তেওঁৰ জীৱনৰ শ্ৰেষ্ঠ সংগীত ৰচনা কৰা সময়ত তেওঁ আছিল সম্পূৰ্ণভাৱে বধিৰ। ভাৰতৰ প্ৰধানমন্ত্ৰী নৰেন্দ্ৰ মোদীয়ে এসময়ত ৰেল ষ্টেছনত চাহ বিক্ৰী কৰিছিল। ৰিলায়েঞ্চ কোম্পানীৰ প্ৰতিস্থাতা ধীৰুভাই আম্বানিয়ে এসময়ত ফল বিক্ৰী কৰি জীৱিকা অৰ্জন কৰিছিল। মানুহে নিজৰ জীৱনৰ দুৰ্লংঘ্য যেন লগা বাধা অতিক্ৰম কৰি জীৱনটোকে সফল ভাৱে গঢ়িবলৈ সক্ষম হোৱাৰ এনে শত সহস্ৰ উদাহৰণ আছে।\nএইখিনিতে আমাৰ মনলৈ প্ৰশ্ন অহাটো স্বাভাৱিক, কিছুমান মানুহে কেনেকৈ হাজাৰ দুৰ্যোগ, দুৰ্গতি নেওচি জীৱনত সফলতা লাভ কৰিব পাৰে। তেওঁলোকৰ কিবা দৈৱিক শক্তি থাকে নেকি যিবোৰৰ সহায়ত তেওঁলোকে এনে অসাধ্য সাধন কৰিব পাৰে। ঘোপমৰা আন্ধাৰে আৱৰা জীৱনত তেওঁলোকে কিদৰে কৰে পোহৰৰ সন্ধান? দুৰ্যোগৰ চাকনৈয়াৰ পৰা মুক্তি পাই সফলতা পথত অগ্ৰসৰ হোৱাৰ কিবা গোপন ফৰ্মূলা আছে নেকি?\nবহুতেই বিশ্বাস কৰে যে যিসকল লোকে জীৱনৰ হেজাৰ বাধা নেওচিও সফল হ’ব পাৰিছে, সেই সকল লোক বেলেগ ধাতুৰে গঢ়া। এই কথাটো আংশিক ভাৱে সত্য। সেই সকল লোকৰ শাৰীৰিক গঠন আন মানুহৰ দৰেই, কিন্তু মানসিক গঠনত তেওঁলোক সাধাৰণ মানুহতকৈ পৃথক, তেওঁলোক মানসিক ভাৱে শক্তিশালী। শক্তিশালী মনটোৱেই হ’ল তেৰ্ওঁলোকৰ সফলতাৰ ছাবি কাঠি। শক্তিশালী মনৰ অধিকাৰী হোৱাৰ বাবেই তেওঁলোকে দু:সহ জীৱনৰ মুখামুখি হ’লেও ভাঙি নপৰে, জীৱনত অহা বিপত্তিৰ বাবে ভাগ্যক দোষি বহি নাথাকে। বৰং বিফলতাৰ বাবে বন্ধ হোৱা দুৱাৰখনৰ ঠাইত তেওঁলোকে সফলতাৰ এখন নতুন দুৱাৰৰ সন্ধান কৰে।\nএতিয়া প্ৰশ্ন হয়, এটা শক্তিশালী মন ঈশ্বৰ প্ৰদত্ত নে মানুহৰ নিজৰ চেষ্টাৰ ফল? বিজ্ঞানী আইনষ্টাইনৰ মতে মানুহৰ মানসিক শক্তিৰ কেৱল ৫% পৰ্যন্তহে হে ঈশ্বৰ প্ৰদত্ত বা জন্মসূত্ৰে লাভ কৰা হ’ব পাৰে। বাকী ৯৫%ই মানুহৰ নিজৰ চেষ্টা আৰু অধ্যাৱসায়ৰ ফল।\nযেনেদৰে এটা শক্তিশালী শৰীৰৰ অধিকাৰী হ’বলৈ শাৰীৰিক ব্যায়াম কৰাটো জৰুৰী, সেইদৰে এটা শক্তিশালী মনৰ অধিকাৰী হ’বলৈ হ’লে মানসিক ব্যায়াম কৰাটো আৱশ্যকীয়। শাৰীৰিক ব্যায়ামত যিদৰে শৰীৰৰ চালচলন নিয়ন্ত্ৰিত কৰা হয়, মানসিক ব্যায়ামত মনৰ চালচলন নিয়ন্ত্ৰিত কৰাৰ প্ৰয়োজন হয়। মনৰ চালচলন নিয়ন্ত্ৰিত কৰিবলৈ হ’লে ভাল বেয়া সকলো পৰিস্থিতিকে সহজ ভাৱে স্বীকাৰ কৰি মনক বিচলিত নোহোৱাকৈ ৰখাটোৱেই আটাইতকৈ প্ৰয়োজনীয় কথা। প্ৰাপ্তিৰ আনন্দ বা অপ্ৰাপ্তিৰ বেদনা দুয়োটাতে মন বিচলিত হ’ব পাৰে। সেয়েহে দুয়োটা ক্ষেত্ৰতে মনক নিয়ন্ত্ৰণত ৰখাটো প্ৰয়োজনীয়।\nৰাতিৰ আন্ধাৰ নাথাকিলে দিনৰ পোহৰৰ মাদকতা অনুভৱ কৰিব নোৱাৰি। সেইদৰে প্ৰতিকূল পৰিস্থিতিৰ অবিহনে অনুকূল পৰিস্থিতিৰ আনন্দও উপভোগ কৰিব নোৱাৰি। ৰাতিৰ পিছত পিছত দিন থকাৰ দৰে প্ৰতিকূল পৰিস্থিতিৰ পিছতো অনুকূল পৰিস্থিতিৰ আগমণ হোৱাটো নিশ্চিত। সেয়েহে প্ৰতিকূল পৰিস্থিতিৰ সন্মুখত ধৈৰ্য নেহেৰুৱাই নিজকে সংযত কৰি নিজৰ কৰ্তব্য নিৰূপণ কৰাটো অতি প্ৰয়োজনীয়। মনক অশান্ত, উত্তেজিত হ’বলৈ দিলে মনে সঠিক পথ বিচাৰি নাপায়। শান্ত, সমাহিত মনেহে মানুহক প্ৰতিকূল পৰিস্থিতিৰ পৰা মুক্তি পোৱা পথৰ সন্ধান দিব পাৰে।\nদুৰ্যোগপূৰ্ণ পৰিস্থিতিতো নিজৰ মনক শান্ত, সমাহিত তথা অবিচলিত কৰি ৰাখিবলৈ যিসকল ব্যক্তি সক্ষম হয়, তেওঁলোকেই জীৱনত কৃতকাৰ্য হ’ব পাৰিছে। এইটোৱেই হৈছে মানুহৰ সাফল্যৰ মেজিক ফৰ্মূলা। প্ৰতিকূল পৰিস্থিতিত কাবু নোহোৱা আৰু কোনো পৰিস্থিতিতে মনৰ শান্ত আৰু সমাহিত অৱস্থা সলনি হ’বলৈ নিদিয়াটোৱেই সফল লোকৰ সাফল্যৰ মূলমন্ত্ৰ। এই সকল লোক মানসিক ভাৱে ইমানেই শক্তিশালী হয় যে কোনো দুৰ্যোগ, কোনো বাধাই, কোনো বিপত্তিয়ে তেওঁলোকক বিচলিত কৰিব নোৱাৰে।\nআমাৰ দৰে সাধাৰণ মানুহৰ বাবে এই কথাটো বুজিবলৈ যথেষ্ট কঠিন যে, সকলো পৰিস্থিতিতে মনক শান্ত আৰু নিয়ন্ত্ৰিত কৰি ৰখাটো কেনেকৈ সম্ভৱ হ’ব পাৰে? মনৰ লগত মানুহৰ আবেগ, অনুভূতিৰ সম্পৰ্ক আছে। মানুহ কেনেদৰে ইমান আবেগ বিবৰ্জিত হ’ব পাৰে যে কোনো পৰিস্থিতিয়ে তেওঁৰ মন বিচলিত কৰিব নোৱাৰাকৈ ৰাখিব পাৰে? যেতিয়া পৰিয়ালত আপোনজনৰ মৃত্যু হয়, যেতিয়া এজন ব্যক্তি বৃহৎ লোকচানৰ সন্মুখীন হয়, যেতিয়া সামাজিক ভাৱে এজন মানুহ অপদস্থ হয়, যেতিয়া আপোন জনে দুৰাৰোগ্য ৰোগত ভূগি তিল তিলকৈ মৃত্যুৰ ক্ষণ গণিবলগীয়া হয়, তেনে সময়তো মনক শান্ত কৰি ৰখাটো সম্ভৱ জানো? জীৱনত চৰম বিপৰ্যয়ৰ সন্মুখীন হৈয়ো মানুহ এজন অবিচলিত হৈ থকাটো সম্ভৱনে?\nযুগে যুগে কঠিন পৰিস্থিতিত মনক নিয়ন্ত্ৰণ কৰি ৰখাটোৱেই মানুহৰ আটাইতকৈ ডাঙৰ প্ৰত্যাহ্বান হিচাপে বিবেচিত হৈছে। প্ৰায় আটাইবোৰ ধৰ্মৰ বাণীতে মনক নিয়ন্ত্ৰণত ৰখাৰ প্ৰয়োজনীয়তাৰ কথা কোৱা হৈছে। ইয়াৰ পৰা সহজেই বুজিব পৰা যায় যে এজন মানুহৰ বাবে নিজৰ মনক নিয়ন্ত্ৰণ কৰাটো সহজসাধ্য নহয়। মনৰ পূৰ্ণ নিয়ন্ত্ৰণৰ বাবে দীৰ্ঘদিনৰ তপস্যা আৰু সাধনাৰ প্ৰয়োজন। ধ্যান বা মেডিটেছনৰ জৰিয়তে মনৰ উচ্ছলতা ৰোধ কৰিব পাৰি বুলি প্ৰমাণিত হৈছে। মনক নিয়ন্ত্ৰণ কৰাৰ বাবেই গৌতম বুদ্ধই দীৰ্ঘদিন ধৰি তপস্যা কৰি বুদ্ধত্ব লাভ কৰিছিল। প্ৰাচীন কালৰ ঋষি মুনি সকলে মন নিয়ন্ত্ৰণ কৰাৰ উদ্দেশ্যেই হিমালয়লৈ গৈ ধ্যান, তপস্যা কৰিছিল। মনক নিয়ন্ত্ৰণ কৰাৰ উপায় উলিওৱাৰ বাবেই সমগ্ৰ বিশ্বৰ মনোবিজ্ঞানী সকলে এতিয়াও নতুন নতুন গৱেষণা কৰি আছে।\nমানুহৰ মন প্ৰভাৱিত হয় চিন্তাৰ দ্বাৰা। মন নিয়ন্ত্ৰিত কৰিবলৈ হ’লে নিজৰ চিন্তাক নিয়ন্ত্ৰণ কৰাটো আটাইতকৈ উপযোগী উপায়। মনোবিজ্ঞানীসকলে প্ৰমাণ কৰি দেখুৱাইছে যে এজন মানুহে এটা দিনত ১৫ হাজাৰৰ পৰা ২০ হাজাৰ বিভিন্ন বিষয়ৰ চিন্তা কৰে। এই চিন্তা সমূহৰ সৰহভাগেই অপ্ৰয়োজনীয় বা অনিষ্টকাৰী চিন্তা। মানুহৰ মন সচৰাচৰ অতীতৰ স্মৰণ, ভৱিষ্যতৰ বাবে শংকা, আনৰ লগত তুলনা, বঞ্চিত হোৱাৰ বেদনা, প্ৰতিশোধপৰায়ণতা, নিজৰ দুখ কষ্টৰ যন্ত্ৰণা আদিৰ চিন্তাৰে ভাৰাক্ৰান্ত হৈ থাকে। মানুহৰ সহজাত আবেগ, অনুভূতি, ক্ৰোধ, ভয়, ঈৰ্ষা, অহংকাৰ আদিয়েও চিন্তাক প্ৰভাৱিত কৰে। মানুহে এই ক্ষতিকাৰী চিন্তা সমূহ জাৰি জোকাৰি মনৰ পৰা আঁতৰ কৰি ৰাখিব পাৰিলে চিন্তাক নিয়ন্ত্ৰণ কৰাটো সম্ভৱ হৈ পৰে।\nএই কথা স্বীকাৰ্য যে আমাৰ দৰে সাধাৰণ গৃহস্থী জীৱন যাপন কৰা লোকৰ বাবে চিন্তা সম্পূৰ্ণভাৱে নিয়ন্ত্ৰণত ৰাখি কেৱল ইতিবাচক চিন্তাৰে মন ভৰাই ৰখাটো সহজসাধ্য নহয়। কিন্তু আনক বুজনি দিয়াৰ দৰে আমি মনক যিকোনো পৰিস্থিতিতে ক্ষতিকাৰী চিন্তা আৰু দু:চিন্তাৰ পৰা আঁতৰি থাকিবলৈ অন্তত: বুজনি দিব পাৰোঁ। এনে বুজনি দিবলৈ হ’লে সকলো সময়তে সজাগ আৰু সচেতন হৈ থকাটো আৱশ্যকীয়। আনক বিপদত পৰিলে আমি যিদৰে বুজাওঁ, সেই একে ধৰণে নিজৰ মনকো মাজে মাজে বুজনি দিব লাগে, বিচলিত নহ’বা, শান্ত হৈ থাকা, শান্ত হৈ থকাতেই তোমাৰ মংগল।\nমানুহৰ জীৱনত এনে ঘটনাও সংঘটিত হয়, যিবোৰ প্ৰথম দৃষ্টিত অতি দুৰ্ভাগ্যজনক যেন লাগে, মন অতিকৈ বিচলিত হয়, কিন্তু ভৱিষ্যতে সেই ঘটনাবোৰ মানুহৰ জীৱনৰ টাৰ্ণিং পইণ্ট হিচাপে বিবেচিত হয়। মহাত্মা গান্ধীক দক্ষিণ আফ্ৰিকাত ৰেলৰ ডবাৰ পৰা গঁতিয়াই উলিয়াই নিদিয়া হ’লে, সেই ঘটনাটোত তেওঁ চূড়ান্ত ভাৱে অপমানিত অনুভৱ নকৰাহেতেন হয়তো তেওঁ কেতিয়াও বগা ছালৰ শাসকৰ বিৰুদ্ধে আন্দোলন নকৰিলেহেতেন। এই আন্দোলনেই তেওঁক পিছলৈ ভাৰতৰ স্বাধীনতা আন্দোলনৰ নেতৃত্ব ল’বলৈ প্ৰস্তুত কৰি তুলিছিল। মোৰ ব্যক্তিগত জীৱনতো এনে ঘটনা সংঘটিত হৈছে যিবোৰ প্ৰথম দৃষ্টিত অতি দুৰ্ভাগ্যজনক আছিল, কিন্তু পিছলৈ মোৰ জীৱনৰ টাৰ্ণিং পইণ্ট বুলি প্ৰমাণিত হৈছে। এসময়ত মোৰ এজন অতি ঘনিষ্ঠ সহকৰ্মী বন্ধুৱে ঈৰ্ষাৰ বশৱৰ্তী হৈ মোৰ বিৰুদ্ধে অপবাদ প্ৰচাৰ কৰি মোক লোকচক্ষুত হেয় প্ৰতিপন্ন কৰিবলৈ চেষ্টা কৰিছিল। মই কাম কৰা প্ৰতিষ্ঠানটোৰ উৰ্ধতম কৰ্তৃপক্ষক মোৰ বিৰুদ্ধে মনে সজা অভিযোগ দাখিল কৰিছিল। এই ঘটনাটোৱে মোক প্ৰথম অৱস্থাত জোকাৰি গৈছিল, মন বিচলিত কৰিছিল যদিও মই মনত ঠিৰাং কৰিছিলোঁ যে মই নিজকে সংযত কৰি ৰাখিম আৰু নিজ প্ৰচেষ্টাৰে সেইজন ব্যক্তিতকৈ বহুদূৰ আগুৱাই গৈ সেই অপবাদ মিছা বুলি প্ৰমাণ কৰিম। সেই ঘটনাটোৱেই জীৱনত বহু পলমকৈ হ’লেও মোক হাতত কলম তুলি ল’বলৈ উত্সাহিত কৰিলে আৰু জীৱনত আগুৱাই যোৱাৰ এক নতুন বাট দেখুৱালে।\nমই নিজৰ অভিজ্ঞতাৰ পৰা উপলব্ধি কৰিছোঁ যে দৈনন্দিন জীৱনত ঘটি থকা ঘটনাবোৰত বিচলিত নহ’বলৈ শিকাটো অতি প্ৰয়োজনীয়। আনৰ নিন্দা, অপবাদৰ সন্মুখত নিজকে সংযত কৰিবলৈ নিজকে প্ৰস্তুত কৰাই হ’ল আগুৱাই যোৱাৰ একমাত্ৰ উপায়। নিজৰ জীৱনৰ এটা লক্ষ্য স্থিৰ কৰি লৈ সেই লক্ষ্য প্ৰাপ্তিৰ বাবে অবিচলিত ভাৱে অহোপুৰুষাৰ্থ কৰিলে আন্ধাৰতো পোহৰৰ বাট দেখিবলৈ পোৱা যায়। এই লক্ষ্যপ্ৰাপ্তিৰ বাটত যাতে জীৱনৰ সৰু বৰ বিপৰ্যয়বোৰে, সৰু সৰু বিফলতাবোৰে মনক বিচলিত কৰিব নোৱাৰে তাৰ বাবে সজাগ আৰু সাৱধান হ’ব লাগে। আজিৰ সৰু সৰু বিপৰ্যয়বোৰ হয়তো ভৱিষ্যতে এদিন সফলতাৰ চিৰি বুলিও প্ৰমাণিত হ’ব পাৰে। ইংৰাজীত কোৱা হয় ‘Failures are pillars of success’। অৰ্থাৎ যিবোৰ মানুহে জীৱনৰ বিফলতাবোৰো হাঁহিমুখে গ্ৰহণ কৰিব পাৰে আৰু বিপৰ্যয়ৰ পৰা শিক্ষা লৈ নিজকে নিৰন্তৰ শুধৰণি কৰিব পাৰে, তেওঁলোকেহে সাফল্যৰ শিখৰত উপনীত হ’ব পাৰে।\nTags # DIPANKAR MALLA BARUAH # JIBAN-JAUBAN # জীৱন যৌৱন # দীপাংকৰ মল্ল বৰুৱা\nLabels: DIPANKAR MALLA BARUAH, JIBAN-JAUBAN, জীৱন যৌৱন, দীপাংকৰ মল্ল বৰুৱা


আকাশী গংগা জলপ্ৰপাত - অসমীয়া ৱিকিপিডিয়া\n(আকাশী গংগাৰ পৰা পুনঃনিৰ্দেশিত)\nআকশী গংগা অসমৰ নগাঁও জিলাৰ পৰা ৫০ কিলোমিটাৰ পূব-দক্ষিণ দিশত ডবকা-ডিমাপুৰ পথত অৱস্থিত এক জলপ্ৰপাত৷ লগতে এই অঞ্চলত ভালেসংখ্যক প্ৰত্নতাত্বিক ধ্বংসাৱশেষ পোৱা যায়৷ কালিকা পুৰাণতো এই অঞ্চলৰ উল্লেখ আছে বুলি জনা যায়৷ \nআকাশী গংগা জলপ্ৰপাত ডবকা- ডিমাপুৰ পথত অৱস্থিত৷ ই নগাঁও জিলাৰ পূব-দক্ষিণ দিশত ৫০ কিলোমিটাৰ দূৰত্বত অৱস্থিত৷ এই অঞ্চলৰ নিকটৱৰ্ত্তী ৰে'লৱে ষ্টেচনটো হৈছে চাপৰমুখ৷ \nকিংবদন্তি অনুসৰি মহাদেৱৰ পত্নী সতীৰ পিতৃ দক্ষ ৰজাই মহাদেৱক নিজৰ যজ্ঞস্থলীত কৰা অপমান সহিব নোৱাৰি সতীয়ে যজ্ঞস্থলীতে প্ৰাণত্যাগ কৰে। প্ৰিয়াৰ বিয়োগত মহাদেৱ শোকত বলিয়া হয় আৰু সতীৰ মৃতদেহ কান্ধত তুলি লৈ বিশ্ব ভ্ৰমি ফুৰিবলৈ ধৰে। এনেদৰে ঘুৰি ফুৰোতে লাহে-লাহে মৃতদেহটো গেলি শৰীৰৰ অংশবোৰ ঠায়ে ঠায়ে পৰি গ'ল।সতীৰ দেহৰ বিভিন্ন অংগ বিভিন্ন ঠাইত পৰাত তাত একোখন তীৰ্থস্থান গঢ়ি উঠিল।ইয়াৰে এটা অংশ আকাশী গংগাতো পৰা বুলি জনা যায়৷ লোকবিশ্বাস অনুসৰি, আকাশী গংগাই সৃষ্টি কৰা হ্ৰদটোত স্নান কৰিলে দেৱীৰ আশীষ পোৱা যায়৷\nএই জলপ্ৰপাতৰ আশে পাশে শৈল মন্দিৰৰ ধ্বংসাৱশেষো পোৱা যায়৷ এইবোৰ দশম আৰু বাৰশ শতিকাৰ দুটা মন্দিৰৰ অৱশেষ বুলি জনা যায়৷ কালিকা পুৰাণত আকাশী গংগাক পীঠস্থান বুলি উল্লেখ কৰা হৈছে৷ \nআকাশী গংগা বৰ্তমান এক পৰ্যটনস্থলী হিচাপে খ্যাত৷ তাৰোপৰি সমগ্ৰ বছৰ জুৰি ইয়াত ভক্তৰ সমাগম দেখা পোৱা যায়৷ এই ঠাইৰ পৰা ব্ৰহ্মপুত্ৰ নদো দেখা পোৱা যায়৷ \n↑ "Akashi Ganga Waterfall India Tourist Information". Touristlink.com. http://www.touristlink.com/india/akashiganga-waterfall/overview.html। আহৰণ কৰা হৈছে: 2014-05-30.\n↑ "Akashiganga Assam, Picnic Spot in Assam, Nagaon Town Tours, Travel in Assam India, Pilgrimage in Akashiganga, Archaeological Garden in Assam". Indiantravelportal.com. http://www.indiantravelportal.com/assam/akashiganga/। আহৰণ কৰা হৈছে: 2014-05-30.\n↑ "Akashiganga Waterfalls". Beautyspotsofindia.com. 2014-03-18. http://beautyspotsofindia.com/akashiganga-waterfalls/। আহৰণ কৰা হৈছে: 2014-05-30.\n↑ "Nagaon Attractions | Nagaon Place of interest". Travel.sulekha.com. http://travel.sulekha.com/nagaon-attractions.htm। আহৰণ কৰা হৈছে: 2014-05-30.\n↑ "Akashi Ganga Waterfall - Exotic Waterfall in Assam, India". Indiamapped.com. http://www.indiamapped.com/waterfalls-in-india/assam-akashi-ganga-waterfall/। আহৰণ কৰা হৈছে: 2014-05-30.\n"https://as.wikipedia.org/w/index.php?title=আকাশী_গংগা_জলপ্ৰপাত&oldid=192685"ৰ পৰা সংকলিত\nএই পৃষ্ঠাখন ২১ মাৰ্চ, ২০১৯ তাৰিখে ১৬:১৯ বজাত অন্তিম সংশোধন কৰা হৈছিল।


খেলৰ শেষক চকুলো টুকি দৰ্শকক কৃতজ্ঞতা জনালে বক্সিং সম্ৰাজ্ঞী মেৰীয়ে\nইতিহাস সৃষ্টিৰে ষষ্ঠ বাৰৰ বাবে বিশ্ব চেম্পিয়ন অপ্ৰতিৰোধ্য মেৰী কম\nচকুলো টুকি দৰ্শকক কৃতজ্ঞতা বক্সিং সম্ৰাজ্ঞী মেৰীৰ\nমেৰীকমৰ ফাইল ফটো\nচলিত মহিলা বক্সিং বিশ্ব চেম্পিয়নশ্বিপত য়ুক্ৰেইনৰ প্ৰতিদ্বন্দ্বী হন্ন অখ’টাক ৫-০ স্পষ্ট ব্যৱধানত হৰুৱাই ভাৰতৰ কিংবদন্তি মহিলা বক্সাৰ মেৰী কমে ষষ্ঠ বাৰৰ বাবে বিশ্ব খিতাপ দখল কৰিছে।\nআজিৰ জয়েৰে তেওঁ বক্সিঙৰ বিশ্ব চেম্পিয়নশ্বিপত বিৰল ইতিহাস সৃষ্টি কৰে। তেওঁৰ বাদে ইমান সংখ্যক বাৰ বিশ্ব খিতাপ দখল কৰিছে কেৱল কিউবাৰ পুৰুষ বক্সাৰ ফেলিক্স ছেভনে (Felix Savon)।\nইপিনে মেৰী কমৰ সমান কোনো মহিলাই ইমানকেইবাৰ খিতাপ দখল কৰিব পৰা নাই। মেৰীৰ বাদে আয়াৰলেণ্ডৰ কাটি টেইলৰ (Katie Taylor) সৰ্বাধিক পাঁচবাৰ বিশ্ব চেম্পিয়ন হৈছিল। মেৰী কমে মহিলা বক্সিঙৰ বিশ্ব চেম্পিয়নশ্বিত মুঠ ৭বাৰ অংশগ্ৰহণ কৰি ৬বাৰেই বিশ্ব চেম্পিয়ন হৈছে আৰু এবাৰ ৰূপৰ পদক পাইছে, যিটো পুৰুষ অথবা মহিলা, দুয়ো ভাগতে এটা অভিলেখ। বৰ্তমান ৩টি পুত্ৰ সন্তানৰ মাক মেৰীয়ে ২০১২ চনত লণ্ডন অলিম্পিকত ব্ৰঞ্জৰ পদকো পাইছিল।\n2nd ??in the fray, #Sonia to take the ring shortly for her summit clash against ??'s OG Wahner in the 57 kg category as she aims to create history winning the ?on her debut! Come on girl, the nation's behind you! #PunchMeinHainDum #AIBA #WWCHs2018 pic.twitter.com/p1DdYtxC8X\nআজি বিশ্ব খিতাপ দখল কৰাৰ পিছত ৰিঙত নিজৰ চকুপানী ধৰি ৰাখিব নোৱাৰিলে মণিপুৰৰ ৩৫ বছৰীয়া বক্সাৰগৰাকীয়ে।\n“আজি যিসকল দৰ্শকে মোক উৎসাহ দিছিল তেওঁলোকক আৰু ভাৰতীয় দলৰ কৰ্মকৰ্তাসকলক, যিসকলে মোক যোৱা বেছ কিছু বছৰ ধৰি সমৰ্থন দি আহিছে, সকলোলৈকে মোৰ কৃতজ্ঞতা।” অন্তিম বাউট জয়ী হোৱাৰ পিছতে সেমেকা দুচকুৰে মেৰীয়ে কয়।\nটুইট যোগে কৃতজ্ঞতা প্ৰকাশ কৰিলে মেৰী কমে\nবিশ্ব অভিলেখ সৃষ্টি কৰাৰ পিছতে ৩টা সন্তানৰ মাতৃ, ৩৫ বছৰীয়া মেৰী কমে তেওঁৰ প্ৰশিক্ষক, ভাৰতীয় বক্সিং ফেডাৰেইশ্যনৰ কৰ্মকৰ্তা, সকলোলৈকে কৃতজ্ঞতা জ্ঞাপন কৰে। “মই মোৰ কৰিব লগীয়াখিনি কৰিলো। মই মোৰ প্ৰশিক্ষক, কৰ্মকৰ্তাসকলক কৃতজ্ঞতা জনাইছো।” মেৰীয়ে নিজৰ টুইটত লিখে।


জাতীয় স্বাৰ্থত জাতীয় সংগঠন সমূহ কিয় একত্ৰিত হ’ব পৰা নাই? শিল্পী মহেন্দ্ৰ হাজৰিকাৰ ক্ষোভ\nভাগ ভাগ হোৱাৰ প্ৰবৃত্তিয়ে জাতিটোৰ অনিষ্ট সাধিব\nSeptember 27, 2020 3:27 pm\n১৯৮০ চনৰে পৰা স্বদেশ আৰু স্বজাতিৰ গীত গাই মানুহক জগাই অহা শিল্পী মহেন্দ্ৰ হাজৰিকা আজি ব্যথিত, আশাহত।\nভাবিছিল কিবা এটা পৰিৱৰ্তন হব, পৰিৱৰ্তন নোহোৱাও নহয়।কিন্তু সকলো দিশতে এতিয়া কেৱল ঋণাত্মক পৰিৱৰ্তন।\nনিবনুৱাই দিনতে তৰা লেখিছে, বজাৰত বস্তুৰ জুই-ছাই দাম, কতো নাই উন্নয়নৰ চিন-মোকাম।\nএনে পৰিস্থিতিত জনতাৰ গান গোৱা শিল্পী গৰাকী বাৰুকৈয়ে হৈ পৰিছে হতাশ।\nমনৰ মাজত পুঞ্জীভূত ক্ষোভ উজাৰি শিল্পী গৰাকীয়ে কয়—‘সকলোতে এতিয়া মাথো নিৰাশাৰ ছাঁ। ৰাজনীতি এতিয়া নাম নাম ঘৰে সাত খন খেল বিয়নি গীতৰে মেল হ’লে নহব।৭০ টা সংগঠন আমি এক হৈ আছো বুলি কৈ থকাৰ পিছতো তেওঁলোক এক হব নোৱাৰিলে, অন্তত জাতীয় স্বাৰ্থত এক হব পাৰিব লাগিছিল।\nৰাজনীতি এক প্ৰচণ্ড সংগ্ৰাম।ৰাজনীতিত ৰাইজক প্ৰাধান্য দিব লাগিব। সংকটৰ সময়তে যদি জাতীয়তাবাদী শিবিৰ সমূহ এক নহ’ল তেন্তে আৰু কেতিয়া সময় আহিব?একতাৰ আহ্বান কোনেও নুশুনিলে। যাৰ বাবে জাতিৰ বিপৰ্যয় আহিব।অনৈক্য আৰু বৈষম্য,ভাগ ভাগ হোৱাৰ যি প্ৰবৃত্তি,ব্যক্তি কেন্দ্ৰিক অহংকাৰে জাতিটোৰ অনিষ্ট সাধিব।\nজাতীয় নেতাই জাতিটোক ঠগিলে। সাত পুৰুষৰ বাবে গোটাই ল’লে ,কিন্তু ৰাইজক একো এটা নিদিলে’।\nজনতাৰ প্ৰিয় শিল্পী গৰাকীয়ে পৰিৱৰ্তনৰ সপোন দেখুৱাই ৰাইজক আঁভুৱাভাঁৰা বিজেপি চৰকাৰখনলৈ সমালোচনাৰ শেল এৰি কয়—‘সৌসিদিনা এটা পৰিৱৰ্তন দেখিলো। এজন বিষয়াৰ ঘৰত ৮ কেজি নে কিমান সোণ ওলাল,সেয়াই পৰিৱৰ্তন। কেনেকৈ ইমান সুৰুঙা পালে। প্ৰশ্নকাকত ফাদিল হ’ল,এই বোৰেই পৰিৱৰ্তন।আগৰ পৰীক্ষা সমূহতো যে এনে হোৱা নাছিল কোনে ক’ব পাৰিব’?\n‘বিজয় মালিয়াৰ দৰে লোক সকলক ৰেহাই দিছে অথচ এতিয়া দুখীয়া কৃষকৰ মাটি খিনিৰ ওপৰতো,তেওঁলোকৰ উৎপাদিত ফচলৰ ওপৰতো চকু। এয়াই পৰিৱৰ্তন। জনতাক মাথো লাগে ভোট দিবলৈ,জিকি যোৱাৰ পিছত চেলা চামুণ্ডাৰ প্ৰকোপত যাব নোৱাৰি।ৰাইজক কেৱল কৰা হৈছে পণ বন্দী।আগতে ৰজাই মন্ত্ৰীক সুধিছিল আছেনে প্ৰজাগণ মোৰ কুশলে। আজিৰ ৰজাই পত্নীক সোধে-বেংকৰ বেলেন্সৰ কাগজ পত্ৰ বোৰ ঠিকে ঠাকে আছেনে’।\nজাতিৰ সংকটৰ সময়তো আঞ্চলিকতাবাদী শক্তি সমূহ একত্ৰিত হ’ব নোৱাৰা কথাটোত ক্ষেদ প্ৰকাশ কৰি শিল্পী মহেন্দ্ৰ হাজৰিকাই কয় যে এয়া সময়ৰ আহ্বান আছিল। কিন্তু সেই আহ্বান উপেক্ষা কৰা হ’ল।যি কথা জাতিটোৰ বাবেই হৈ পৰিব বিপজ্জনক।


কন্যা মালতীৰ ফটো ছচিয়েল মিডিয়াত শ্বেয়াৰ প্ৰিয়ংকা চোপ্ৰাৰ - HindusthanSamachar Assamese\nকন্যা মালতীৰ ফটো ছচিয়েল মিডিয়াত শ্বেয়াৰ প্ৰিয়ংকা চোপ্ৰাৰ\nঃ সম্প্ৰতি মাতৃত্বৰ জীৱন উপভোগ কৰি থকা বলীউডৰ দেশী গাৰ্ল খ্যাত প্ৰিয়ংকা চোপ্ৰাই আকৌ এবাৰ কন্যা মাল\n20 Jun 2022 14:24:55\nঃ সম্প্ৰতি মাতৃত্বৰ জীৱন উপভোগ কৰি থকা বলীউডৰ দেশী গাৰ্ল খ্যাত প্ৰিয়ংকা চোপ্ৰাই আকৌ এবাৰ কন্যা মালতীৰ ফটো ছচিয়েল মিডিয়াৰ জৰিয়তে অনুৰাগীসকলৰ সৈতে শ্বেয়াৰ কৰিছে। পিতৃ দিৱস বিশেষ উপলক্ষে কন্যা মালতীৰ এই ফটোখন শ্বেয়াৰ কৰিছে। ফটোখনত নিক জোনাছক কন্যা মালতীক হাতত ধৰি থিয় হোৱাত সহায় কৰা দেখা গৈছে। অৱশ্যে, এই ফটোখনত পিতৃ আৰু কন্যা দুয়োৰে মুখ দেখা নাই। ফটোখনত কন্যা মালতী আৰু নিক জোনাছে কাষ্টমাইজড জোতা পিন্ধি আছে। য'ত মালতীৰ জোতাত এম আখৰ লিখা আছে।\nএকে সময়তে, নিক জোনাছে এখন ভৰিৰ জোতাত মা আৰু আনখন ভৰিৰ জোতাত দেউতা লিখা আছে। ছবিখন শ্বেয়াৰ কৰোঁতে প্ৰিয়ংকাই লিখিছিল পিতৃ দিৱসৰ শুভেচ্ছা মোৰ প্ৰেম। আমাৰ সৰু ছোৱালীজনীৰ সৈতে আপোনাক দেখি মই অত্যাধিক আনন্দিত হৈছো '।\nএকে সময়তে, নিক জোনাছে প্ৰিয়ংকাৰ দ্বাৰা শ্বেয়াৰ কৰা ছবিখন পুনৰ শ্বেয়াৰ কৰি লিখিছিল মোৰ সৰু ছোৱালীজনীৰ সৈতে প্ৰথম পিতৃ দিৱস। পিতৃ-কন্যাৰ স্নিকাৰৰ বাবে আৰু মোকই পিতৃত্বৰ গৌৰৱ দিয়াৰ বাবে প্ৰিয়ংকা চোপ্ৰালৈ ধন্যবাদ। মই তোমাক বহুত ভাল পাওঁ। সকলো পিতৃ আৰু তত্ত্বাৱধায়কক পিতৃ দিৱসৰ শুভেচ্ছা ।'\nপ্ৰিয়ংকা আৰু নিকৰ এই পোষ্টটো সামাজিক মাধ্যমত ভাইৰেল হৈ পৰিছে। প্ৰিয়ংকা চোপ্ৰা আৰু নিক জোনাছে ২০১৮ চনৰ মে মাহত প্ৰেমৰ সম্পৰ্ক স্থাপন কৰিছিল আৰু নিকে প্ৰিয়ংকাক তেওঁৰ জন্মদিনত বিয়াৰ প্ৰস্তাৱ দিছিল। ইয়াৰ পিছত ২০১৮ চনৰ ১ ডিচেম্বৰ তাৰিখে বিবাহপাশত আৱদ্ধ হয়। বিবাহৰ তিনি বছৰৰ পিছত প্ৰিয়ংকা চোপ্ৰা এই বছৰ চাৰোগেচীৰ জৰিয়তে মাতৃ হৈছে।\nহিন্দুস্থান সমাচাৰ/ সুৰভি/ বিস্মিতা/মনোজ\nকৰোনাত আক্ৰান্ত অভিনেত্ৰী নিকি টাম্বোলি\n০২ জুলাই (হি.স.)। দেশত পুনৰ ভয়াৱহ ৰূপ ধাৰণ কৰিব ধৰিছে মহামাৰী কৰোনাই। এইবাৰ মহামাৰীৰ কবলত পৰিছে বিগ ..\nছচিয়েল মিডিয়াত শেহতীয়াকৈ এখন ফটো প্ৰকাশ কাপুৰ ভগ্নী কৰিশ্মা–কৰীণাৰ\n০২ জুলাই (হি.স.)। বলীউডৰ বিখ্যাত কাপুৰ ভগ্নীদ্বয় কৰিশ্মা কাপুৰ আৰু কৰীণা কাপুৰৰ এখন ফটো ছচিয়েল মিডি..\nশ্বেহনাজ গিলৰ শেহতীয়া ফটোশ্বুট ভাইৰেল\n০১ জুলাই (হি.স.)। বিগ বছ ১৩ৰ প্ৰতিযোগী আৰু গায়িকা-অভিনেত্ৰী শ্বেহনাজ গিলৰ শেহতীয়া ফটোশ্বুটৰ ছবি চৰ..\nকণ্ঠৰ যাদুকৰ আছিল মহম্মদ আজিজ\nমুম্বাই, ০১ জুলাই (হি.স.)। প্লেবেক কন্ঠশিল্পী প্ৰয়াত মহম্মদ আজিজ যদিও আমাৰ মাজত নাই কিন্তু আজিও তেওঁ..


খেলুৱৈৰ ব্যৰ্থতাৰ পৰিণতি! দ্বিতীয় এদিনীয়াতো নিউজিলেণ্ডৰ হাতত পৰাস্ত ভাৰত... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nখেলুৱৈৰ ব্যৰ্থতাৰ পৰিণতি! দ্বিতীয় এদিনীয়াতো নিউজিলেণ্ডৰ হাতত পৰাস্ত ভাৰত…\nঅসমীয়া প্ৰতিদিন ৰ দ্বাৰা\t Feb 8, 2020 ত শেষ সম্পাদনা কৰা হৈছে\nডিজিটেল ডেস্কঃ ধাৰাবাহিকভাৱে নিউজিলেণ্ডৰ হাতত দ্বিতীয় এদিনীয়া আন্তৰাষ্ট্ৰীয়তো পৰাস্ত ভাৰত। শনিবাৰে অকলেণ্ডৰ ইডেন পাৰ্কত অনুষ্ঠিত ভাৰত-নিউজিলেণ্ডৰ এদিনীয়া শৃংখলাৰ দ্বিতীয় খেলখনত ভাৰতক হৰুৱাই ২২ ৰানত জয়লাভ কৰে কিৱি বাহনীয়ে। খেলখনত টছত জিকি নিউজিলেণ্ডক বেট ধৰিবলৈ আমন্ত্ৰণ জনাইছিল কোহলী বাহিনীয়ে।\nনিৰ্ধাৰিত অভাৰত নিউজিলেণ্ডে ৮ উইকেট হেৰুৱাই ২৭৩ ৰান সংগ্ৰহ কৰিবলৈ সক্ষম হৈছিল। নিউজিলেণ্ডৰ হৈ সৰ্বাধিক ৰান সংগ্ৰহ কৰে মাৰ্টিন গুপ্টিলে। অপেনাৰ বেটছমেন গৰাকীয়ে ৭৯ টা বলত ৭৯ ৰান সংগ্ৰহ কৰে। ইফালে ৰছ টেইলৰেই খেলৰ শেষলৈকে অপৰাজিত হৈ থাকি সংগ্ৰহ কৰে ৭৩ ৰান। ভাৰতৰ হৈ য়ুজবেন্দ্ৰ চহলে ৩ টা উইকেট দখল কৰাৰ বিপৰীতে শ্বাৰাদুল ঠাকুৰে ২টা আৰু ৰবীন্দ্ৰ জাডেজাই ১টা উইকেট লাভ কৰে।\nকিৱি বাহিনীয়ে বান্ধি দিয়া ২৭৪ ৰানৰ লক্ষ্য সন্মুখত ৰাখি ক্ৰিজত নমা ভাৰতীয় দলটোত আজি নাছিল ৰোহিত শৰ্মা আৰু শিখৰ ধাৱানৰ দৰে খেলুৱৈ। ৰোহিত আৰু শিখৰৰ ঠাই পুৰণ কৰি অপেনিং কৰা পৃথ্বী শ্ব’ আৰু মায়াংক আগৰৱালে খেলখনত আশানুৰূপ প্ৰদৰ্শন কৰিবলৈ সক্ষম নহ’ল। প্ৰথম ৫ অভাৰতে ভাৰতে হেৰুৱায় অপেনাৰ দুয়োজনৰ উইকেট। মায়াংক আগৰৱালে ৩ ৰান কৰিয়েই পেভিলিয়নমুখী হোৱাৰ বিপৰীতে পৃথ্ৱী শ্ব’হে ২৪ ৰানৰ ব্যক্তিগত স্ক’ৰত জেমিছনৰ বলত উইকেট হেৰুৱায়।\nতাৰ পিছতে ক্ৰিজত নমা অধিনায়ক বিৰাট কোহলীও আজিৰ খেলখনত ব্যৰ্থ হয়। মাত্ৰ ১৫ ৰানৰ ব্যক্তিগত স্ক’ৰতে কোহলীয়ে বিদায় ল’বলগা হয়। শ্ৰেয়াছ আয়াৰে দলটোক গতি প্ৰদানৰ চেষ্টা অব্যাহত ৰাখিলেও লোকেশ ৰাহুল, কেদাৰ যাদৱৰ বিফল প্ৰদৰ্শনে ভাৰতীয় দলটোৰ মনোবল অধিক দুৰ্বল কৰি তোলা পৰিলক্ষিত হয়। অৱশ্যে ৰবীন্দ্ৰ জাডেজাই ক্ৰিজত নামি দলটোৰ বাবে অলপ হ’লেও আশাৰ ৰেঙনি উজ্বলাই তুলিবলৈ সক্ষম হয়। কিন্তু শ্ৰেয়ছ আয়াৰে ৫২ ৰানৰ ব্যক্তিগত স্ক’ৰত আউট হৈ ক্ৰিজ এৰাত পুনৰ ক্ষীণ হৈ পৰে দলটোৰ স্থিতি।\nনিছামৰ এটা নিখুট বলত গ্ৰেণ্ডদমৰ হাতত কেচ তুলি দি ৰবীন্দ্ৰ জাডেজা পেভিলিয়নমুখী হোৱাৰ পিছত যুৱ খেলুৱৈ নৱদ্বীপ চাইনীয়ে খেলখন ধৰি ৰখাৰ চেষ্টা চলায় যদিও খেলুৱৈগৰাকীক সংগ দিবলৈ সেই সময়ত ভাৰতৰ ওচৰত নাছিল কোনো নিৰ্ভৰযোগ্য বেটছমেন। ৰবীন্দ্ৰ জাডেজাই আজিৰ খেলখনত ৫৫ ৰান সংগ্ৰহ কৰাৰ বিপৰীতে নৱদ্বীপ চাইনীয়ে ৪৫ ৰান কৰে। শ্বাৰাদুল ঠাকুৰ আৰু যুজবেন্দ্ৰ চহলে ক্ৰমে ১৮ আৰু ১০ ৰান কৰি আউট হয়।\nভাৰতীয় ক্ৰিকেট দলটোৰ খেলুৱৈসকলৰ ব্যৰ্থ প্ৰদৰ্শনৰ বাবে আজিৰ খেলখনত ৪৮.৩ অভাৰতে আটাইকেইটা উইকেট হেৰুৱাই খেল সামৰিব লগা হয় কোহলী বাহিনীয়ে। খেলখনত কিৱি বাহনীৰ হৈ হামিছ বেন্নেট, টিম চাউথী, কাইল জেমিছন আৰু ডে গ্ৰেণ্ডদমে ২টাকৈ উইকেট লাভ কৰাৰ বিপৰীতে নিছামে লাভ কৰে এটা উইকেট।\nউল্লেখ্য যে, আন্তঃৰাষ্ট্ৰীয় শৃংখলাৰ প্ৰথমখন খেলতো নিউজিলেণ্ডৰ হাতত পৰাজিত হৈছিল ভাৰত। যাৰ ফলত এতিয়া ২-০ ব্যৱধানত ভাৰতৰ বিৰুদ্ধে অগ্ৰগতি লাভ কৰি আছে নিউজিলেণ্ড। ইয়াৰ পূৰ্বে ভাৰত-নিউজিলেণ্ডৰ মাজত অনুষ্ঠিত আন্তঃৰাষ্ট্ৰীয় টি২০ শৃংখলাত ৫-০ৰ অগ্ৰগতিৰে ঐতিহাসিক জয়লাভ কৰিবলৈ সক্ষম হোৱা ভাৰতে এদিনীয়া শৃংখলাৰ প্ৰথম দুখন খেলত এনেদৰে পৰাজিত হোৱাটো তাৎপৰ্যপূৰ্ণ হিচাপে বিবেচিত হৈছে। অৱশ্যে এই পৰাজয়ৰ কাৰণ হিচাপে ৰোহিত শৰ্মা আৰু শিখৰ ধাৱানে আঘাতৰ বাবে খেলৰ পৰা অব্যাহতি লোৱাটোৱে বুলি মন্তব্য কৰিছে বিভিন্নজনে।\nবিশ্বনাথত চোৰৰ চাফাই অভিযানঃ লুটি নিলে ২০ লক্ষাধিক টকাৰ মোবাইল…\nপঞ্জাৱৰ মোহালীত খহি পৰিল এটা তিনিমহলীয়া অট্টালিকা, ধ্বংসস্তূপৰ মাজত বহু লোক আৱদ্ধ হৈ থকাৰ আশংকা…


Foreigners Tribunal Archives - Gana Adhikar\nHome / Tag Archives: Foreigners Tribunal\nTag Archives: Foreigners Tribunal\n4 weeks আগত\tআঞ্চলিক, ৰাষ্ট্ৰীয়-আন্তঃৰাষ্ট্ৰীয় Comments Off on দেশত ৮ শতাংশহে ভূমিপুত্ৰ, ৯২ শতাংশই প্ৰব্ৰজনকাৰীঃ উচ্চতম ন্যায়ালয়\nপ্ৰকাশ পালে চূড়ান্ত ৰাষ্ট্ৰীয় নাগৰিক পঞ্জী\nAugust 31, 2019\tআঞ্চলিক, ৰাষ্ট্ৰীয়-আন্তঃৰাষ্ট্ৰীয় Comments Off on প্ৰকাশ পালে চূড়ান্ত ৰাষ্ট্ৰীয় নাগৰিক পঞ্জী\n– প্ৰকাশ পালে চূড়ান্ত NRC – NRCত অন্তৰ্ভুক্ত হৈছে ৩,১১,২১,০০৪ জন লোকৰ নাম – NRCত বাদ পৰিল ১৯,০৬,৬৫৭ লোকৰ নাম – চূড়ান্ত খচৰাত অন্তৰ্ভুক্ত হৈছিল ২,৮৯,৮৩,৬৭৭জন লোকৰ নাম – চূড়ান্ত খচৰাত বাদ পৰা ৩৬,২৬,৬৩০গৰাকী লোকে কৰিছিল পুনৰ আবেদন – চূড়ান্ত খচৰাৰ ১,৮৭,৬৩৩ গৰাকী লোকৰ বিৰুদ্ধে উত্থাপিত হৈছিল অভিযোগ – *NRC …\nবিশেষ নিউজ ৰিপ’ৰ্ট | পুনৰ ছানাউল্লাহ কাণ্ড : দেশৰ সীমান্তৰ অতন্ত্ৰ প্ৰহৰী মুজিবুৰ হ’ল বিদেশী\nAugust 24, 2019\tআঞ্চলিক Comments Off on বিশেষ নিউজ ৰিপ’ৰ্ট | পুনৰ ছানাউল্লাহ কাণ্ড : দেশৰ সীমান্তৰ অতন্ত্ৰ প্ৰহৰী মুজিবুৰ হ’ল বিদেশী\nবৈধ নথি থকাৰ পিছতো বিএছএফ বিষয়াক বিদেশী সাব্যস্ত যোৰহাটৰ বিদেশী ন্যায়ধীকৰণৰ ৰায়ৰ পিছতে সৰ্বত্ৰে প্ৰতিক্ৰিয়াৰ ঢৌ ষ্টাফ ৰিপ’ৰ্টাৰ, গণ বাৰ্তা যোৰহাট, গণ বাৰ্তা, মেৰাপানী, ২৩ আগষ্ট : দেশৰ সীমান্তত দেশ ৰক্ষাৰ স্বাৰ্থত নিয়োজিত ভাৰতীয় নিৰাপত্তাৰক্ষীৰ জোৱান-বিষয়াক ইজনৰ পিছত সিজনক বিদেশী বুলি ঘোষণা কৰাত বিদেশী ন্যায়াধিকৰণৰ প্ৰতি ন্যায় কৰাক লৈ প্ৰশ্নবোধক …\nযোগীঘোপাত ৯ বছৰীয়া কিশোৰীক ‘ঘোষিত বিদেশী’ বুলি জাননী, তীব্ৰ চাঞ্চল্য\nJuly 12, 2019\tআঞ্চলিক Comments Off on যোগীঘোপাত ৯ বছৰীয়া কিশোৰীক ‘ঘোষিত বিদেশী’ বুলি জাননী, তীব্ৰ চাঞ্চল্য\nগণ বাৰ্তা, যোগীঘোপা, ১১ জুলাই : ৰাজ্যত মাননীয় উচ্চতম ন্যায়ালয়ৰ প্ৰত্যক্ষ তত্ত্বাৱধানত ৰাষ্ট্ৰীয় নাগৰিকপঞ্জী তথা এন আৰ চি উন্নীতকৰণৰ কাম পূৰ্ণ গতিত চলি থকাৰ সময়তে বঙাইগাঁও জিলাত এন আৰ চি কৰ্তৃপক্ষই নাভূত-নাশ্ৰুত কাণ্ড সংঘটিত কৰাৰ তথ্য পোহৰলৈ আহিছে । জিলাখনৰ উত্তৰ শালমাৰা মহকুমাৰ অন্তৰ্গত যোগীঘোপাৰ পূব মাজেৰ আলগা গাঁও পঞ্চায়তৰ এগৰাকী …\nJune 17, 2019\tআঞ্চলিক Comments Off on এন আৰ চিৰ মাজতে ভাৰতীয় নাগৰিকলৈ বিদেশীৰ জাননী, জি এম চি এইচত মৃত্যুৰে যুঁজিছে যোগীঘোপাৰ ৰোশনা খাতুন\nJune 17, 2019\tআঞ্চলিক Comments Off on ব্ৰহ্মপুত্ৰ ভেলী চিভিল ছ’চাইটিৰ নাগৰিকত্ব, সামাজিক অপৰাধ, ভাষাকেন্দ্ৰিক বিতৰ্কৰ সন্দৰ্ভত সভা\n? সংখ্যালঘু ৰাইজক লৈ চলি আহিছে ৰাজনীতিঃ অনুপ চেতীয়া ? প্ৰয়োজনত এন আৰ চিৰ ভুক্তভোগীক লৈ মুখ্যমন্ত্ৰীক সাক্ষাৎ কৰিব লাগিবঃ পৰমানন্দ ৰাজবংশী ? বিদেশী ন্যায়াধিকৰণত স্বদেশীক বিদেশী সজোৱাৰ ষড়যন্ত্ৰঃ আজিজুৰ ৰহমান ? এনআৰচিত বাদ পৰা ভাৰতীয় লোকসকলক লৈ আইনী প্ৰক্ৰিয়া গঢ়ি তোলা হ’বঃ আব্দুল বাতিন খণ্ডকাৰ মহানগৰ প্ৰতিবেদক, ১৬ জুন : অসমৰ বিদেশী …\nতেজপুৰৰ ডিটেনচন কেম্পত ১৯ মাহে বন্দী চন্দাৰাণী পাল\nJune 9, 2019\tআঞ্চলিক Comments Off on তেজপুৰৰ ডিটেনচন কেম্পত ১৯ মাহে বন্দী চন্দাৰাণী পাল\nস্বদেশী হৈও বিদেশীৰ বোজাৰে বন্দিত্বৰ জীৱন কটাইছে ইজনৰ পিছত সিজন ভাৰতীয়ই তেজপুৰৰ পৰা হেমন্ত কুমাৰ নাথ, ৯ জুন : আন এক মধুবালা। ছানাউল্লাহ-নবীন বৰ্মণ-মধুবালা মণ্ডলৰ পিছত এইবাৰ পোহৰলৈ আহিছে আন এগৰাকী ভাৰতীয় মহিলাৰ নাম। তেওঁ হৈছে ডবকাৰ চন্দাৰাণী পাল। যি স্বদেশী হৈও বিদেশী নামেৰে জীৱন কটাবলগীয়া হৈছে তেজপুৰৰ ডিটেনচন কেম্পত। ভাৰতীয় …\nএঘাৰ দিনীয়া বন্দীত্বৰ মুক্ত ছানাউল্লাহ : গোৱালপাৰাৰ ডিটেনচন কেম্পৰ পৰা আনি আমিনগাঁৱত চমজালে পৰিয়ালক\nJune 8, 2019\tআঞ্চলিক Comments Off on এঘাৰ দিনীয়া বন্দীত্বৰ মুক্ত ছানাউল্লাহ : গোৱালপাৰাৰ ডিটেনচন কেম্পৰ পৰা আনি আমিনগাঁৱত চমজালে পৰিয়ালক\nজামিনত মুক্তি ষড়যন্ত্ৰমূলকভাৱে বিদেশী ঘোষিত ছানাউল্লাহ, তিনিটাকৈ বায়’মেট্ৰিক ছাপ গ্ৰহণ ষ্টাফ ৰিপ’ৰ্টাৰ, গুৱাহাটী, ৮ জুন : সুদীৰ্ঘ ত্ৰিশ বছৰে সেনাত কৰ্মৰত হোৱাৰ পিছতো বিদেশী বুলি ঘোষিত হৈ পৱিত্ৰ ৰমজান মাহতো ডিটেনচন কেম্পত দিন কটাবলগীয়া হোৱা ছানাউল্লাহ অৱশেষত মুকলি আকাশৰ তলত। ডিটেনচন কেম্পতে পৱিত্ৰ ঈদ উদ্‌যাপন কৰিবলগীয়া হোৱাৰ দৰে কৰুণ ঘটনা নিশ্চয় …


২০২১ত মাজুলীত নিৰ্বাচন নেখেলে সৰ্বানন্দই! | Asom Live 24\n২০২১ত মাজুলীত নিৰ্বাচন নেখেলে সৰ্বানন্দই!\nৰিপুন বৰাৰ ভাষ্যৰ সত্যতা কিমান?\nভাস্কৰজ্যোতি দাস, অসম লাইভ ২৪ঃ ২০২১ৰ বিধানসভা নিৰ্বাচনত মুখ্যমন্ত্ৰী সৰ্বানন্দ সোণোৱালে মাজুলী সমষ্টিৰ পৰা নিৰ্বাচন নেখেলে। এই দাবী কৰিছে অসম প্ৰদেশ কংগ্ৰেছৰ সভাপতি ৰিপুন বৰাই। মাজুলীৰ কংগ্ৰেছ দলৰ এক প্ৰতিবাদী সভাত অংশগ্ৰহণ কৰি কংগ্ৰেছ সভাপতি বৰাই ৩১ জুলাইত এইদৰে মন্তব্য কৰিছিল। কংগ্ৰেছ সভাপতিগৰাকীয়ে নিজৰ দাবীৰ সমৰ্থনত কৈছিল- সৰ্বানন্দ সোণোৱালৰ ৰাজনৈতিক কেৰিয়াৰত এতিয়ালৈকে একেটা সমষ্টিত দুবাৰ নিৰ্বাচন খেলাৰ ৰেকৰ্ড নাই। সেই ধাৰা অব্যাহত ৰাখিয়েই মুখ্যমন্ত্ৰী সোণোৱালে অহা বিধানসভাত নিৰ্বাচনত মাজুলী সমষ্টিত নিৰ্বাচন খেলাৰ সম্ভাৱনা নাই। কংগ্ৰেছ সভাপতিগৰাকীয়ে দাবী কৰা অনুসৰি অহা বিধানসভা নিৰ্বাচনত মুখ্যমন্ত্ৰীগৰাকীয়ে বৰ্তমানৰ সমষ্টি মাজুলীৰ পৰিৱৰ্তে ডিব্ৰুগড় বিধানসভা সমষ্টিৰ পৰাহে নিৰ্বাচন খেলাৰ পূৰ্ণ সম্ভাৱনা আছে।\nকংগ্ৰেছ সভাপতিৰ ভাষ্যৰ সত্যতা কিমান?\nমুখ্যমন্ত্ৰী সোণোৱালে অহা নিৰ্বাচনত মাজুলীৰ পৰা নিৰ্বাচন নেখেলিব বুলি অসম প্ৰদেশ কংগ্ৰেছ কমিটীৰ সভাপতি ৰিপুন বৰাই অলপতে কৰা মন্তব্যক মুঠেই উলাই কৰিব পৰা নাযায়। প্ৰশ্ন উত্থাপিত হয়, কি যুক্তিৰ আধাৰত প্ৰদেশ কংগ্ৰেছৰ সভাপতিগৰাকীয়ে অলপতে মুখ্যমন্ত্ৰী সোণোৱাল সন্দৰ্ভত এনে ভৱিষ্যদ্বাণী কৰিলে? বিষয়টোৰ সকলো সত্যাসত্য নিৰূপণৰ বাবে ‘অসম লাইভ ২৪’ৰ পৰা আৰম্ভ কৰা হৈছিল এক নিজস্ব অনুসন্ধান। ‘অসম লাইভ ২৪’ৰ অনুসন্ধানত পোহৰলৈ আহিছিল শাসকীয় বিজেপি দলৰ লবী ৰাজনীতিৰ ভিতৰুৱা বহু ভয়ংকৰ খবৰ। বাহিৰত যিমানেই যি কৰিয়ে নেদেখুৱাওক, ভিতৰি ভিতৰি স্পষ্টভাৱে দ্বি-বিভক্ত আজি অসম বিজেপি। এটা শিবিৰৰ নেতৃত্বত মুখ্যমন্ত্ৰী সোণোৱাল আৰু আনটোৰ নেতৃত্বত ৰাজ্যৰ শাসকীয় চৰকাৰৰ প্ৰতাপী মন্ত্ৰী ড০ হিমন্ত বিশ্ব শৰ্মা। পৰিস্থিতি ভিতৰি ভিতৰি ইমানেই ভয়ংকৰ হৈ পৰিছে যে মুখ্যমন্ত্ৰী সোণোৱালে সকলোতে শেহতীয়াকৈ নিজৰ ৰাজনৈতিক প্ৰতিদ্বন্দ্বী ড০ হিমন্ত বিশ্ব শৰ্মাৰ ভূত দেখিবলৈ আৰম্ভ কৰিছে। শক্তিশালী ৰাজনৈতিক প্ৰতিদ্বন্দ্বী ড০ হিমন্ত বিশ্ব শৰ্মাৰ ৰাজনৈতিক আগ্ৰাসনক মুখ্যমন্ত্ৰী সোণোৱালে দিনে দিনে অধিক ভয়ংকৰ বিপদ বুলি চিহ্নিত কৰি অহাৰ সময়তে সোণোৱালৰ বাবে অন্য এক ৰাজনৈতিক ভাবুকি হৈ পৰিছে ধেমাজিৰ বিজেপি বিধায়ক ডাঃ ৰণোজ পেগু। উল্লেখ্য যে ২০১৬ৰ বিধানসভা নিৰ্বাচনত মাজুলীৰ পৰা সৰ্বানন্দ সোণোৱালক বিধায়ক নিৰ্বাচিত কৰোৱাত মিছিং জনগোষ্ঠীৰ শক্তিশালী নেতা ডাঃ ৰণোজ পেগুৱে এক গুৰুত্বপূৰ্ণ ভূমিকা পালন কৰিছিল। পৰৱৰ্তী সময়ত পূৰ্বৰ মিছিং জনগোষ্ঠীৰ আঞ্চলিক ৰাজনৈতিক দল ‘গণশক্তি’ৰ পৰা ওলাই আহি ডাঃ ৰণোজ পেগুৱে বিজেপিত আনুষ্ঠানিকভাৱে যোগদান কৰে। বিজেপিত যোগদান কৰাৰ পাছত ডাঃ ৰণোজ পেগুক ধেমাজিৰ উপ-নিৰ্বাচনৰ জৰিয়তে বিজেপি দলে বিধায়ক হিচাপে বিজয়ী কৰাই আনে যদিও ডাঃ পেগুৰ দৰে হেভীৱেট নেতা এজনক কেৱল বিধায়ক পদতে আবদ্ধ কৰি ৰখাক লৈ শেহতীয়াকৈ ডাঃ ৰণোজৰ শিবিৰ মুখ্যমন্ত্ৰী সোণোৱালৰ ওপৰত ভীষণ নাৰাজ। মাজুলীৰ নিৰ্বাচনী ৰণত মিছিং জনগোষ্ঠীৰ লোকসকলে সদায়েই এক গুৰুত্বপূৰ্ণ ভূমিকা পালন কৰি আহিছে। মিছিং জনগোষ্ঠীৰ শক্তিশালী নেতা ডাঃ ৰণোজ পেগুৰ শিবিৰৰ সৈতে দিনে দিনে বাঢ়ি অহা ৰাজনৈতিক ব্যৱধানৰ সমান্তৰালভাৱে ৰাষ্ট্ৰীয় পৰ্যায়ত ড০ হিমন্ত বিশ্ব শৰ্মাৰ শক্তিশালী উত্থানত মাজুলীতে থৰহৰি কম্পমান এতিয়া সৰ্বানন্দৰ ৰাজনৈতিক ভেটি। ‘শত্ৰুৰ শত্ৰু আমাৰ মিত্ৰ’- নীতিক সৰোগত কৰি চতুৰ মন্ত্ৰী ড০ হিমন্ত বিশ্ব শৰ্মা আৰু ডাঃ ৰণোজ পেগু গোপনে একত্ৰিত হৈ মাজুলীত বিজেপিৰ পৰাজয় অৱধাৰিত কৰি তোলাৰ আশংকাতে মুখ্যমন্ত্ৰী সোণোৱাল এইবাৰ মাজুলীক লৈ কোনোপধ্যে নিশ্চিত হ’ব পৰা নাই। মাজুলীত পৰাজিত হ’লে নিজৰ মুখ্যমন্ত্ৰীৰ গাদী হেৰুওৱাৰ ভয়তে সৰ্বানন্দ সোণোৱালে শেহতীয়াকৈ নিজৰ বাবে নিৰাপদ বিকল্প সমষ্টি বিচৰাৰ কাম আৰম্ভ কৰিছে। বিকল্প নিৰাপদ সমষ্টিৰ তালিকাত সৰ্বানন্দ সোণোৱালৰ প্ৰথম পচন্দৰ বাছনিত উঠিছে ডিব্ৰুগড় সমষ্টি। বিগত ডেৰ দশকজুৰি ডিব্ৰুগড় বিধানসভা সমষ্টি দখল কৰি আহিছে বিজেপি বিধায়ক প্ৰশান্ত ফুকনে। বৰ্তমানৰ মাজুলী সমষ্টিৰ উপৰি ’২১ৰ নিৰ্বাচনত ডিব্ৰুগড় সমষ্টিৰ পৰাও নিৰ্বাচনী প্ৰতিদ্বন্দ্বিতা কৰাৰ পৰিকল্পনা সৰ্বানন্দ সোণোৱালৰ। সোণোৱাল ৰাজনৈতিক অংক স্পষ্ট, কিবাকৈ মাজুলীতে পৰাজিত হ’বলগা হ’লেও অন্তত ডিব্ৰুগড়ৰ পৰা বিধায়ক নিৰ্বাচিত হৈ নিজৰ মুখ্যমন্ত্ৰীৰ গাদী বচোৱা।\nপ্ৰশান্ত ফুকনৰ কি হ’ব?\nডিব্ৰুগড় বিধানসভা সমষ্টিৰ আসনখন মুখ্যমন্ত্ৰী সৰ্বানন্দ সোণোৱালক এৰি দিবলগা হ’লে বৰ্তমানৰ বিজেপি বিধায়কগৰাকীক ক’ত সংস্থাপিত কৰা হ’ব? আমাৰ হাতত পৰা খবৰমতে, বিধায়ক ফুকনক ইতিমধ্যে দিয়া হৈছে ’২৪ৰ লোকসভা নিৰ্বাচনত ডিব্ৰুগড় আসনৰ প্ৰাৰ্থিত্বৰ অফাৰ।\nTags: asom live 24assam live 24axom live 24ripun borasarbananda sonowal


অসমীয়া ভাষাত শব্দৰ জুতি\nby©AdminPosted at Wednesday, November 04, 2020\n১) ক – কমাৰকুছিৰ কণক কুমাৰ কলিতাই কলিকতা কলেজৰ কাষৰ কপাহ কাৰখানাত কাম কৰি কোনোমতে কাল কটাইছিল৷ (এই বাক্যটোৰ প্ৰতিটো শব্দৰ প্ৰথম আখৰটো ‘ক’)\n২) খ – খগেন খুৰাই খুব খাৰলি খায়৷\n৩) গ – গণকপুখুৰিৰ গজেন গগৈৰ গেঞ্জীটো গৰমকালি গেলা গেলা গোন্ধায়৷\n৪) ঘ – ঘনকান্তই ঘৈণীয়েকক ঘাজিয়াবাদত ঘোঁৰাগাড়ীতেই ঘূৰালে৷\n৫) চ – চন্দ্ৰ, চাবি চাবি চমিৰৰ চাইকেলৰ চকাটোৱে চেপিব৷\n৬) ছ – ছোৱালীজনীয়ে ছয়টা ছাগলীৰ ছবি ছপাইছে৷\n৭) জ – জেৰেঙাপথাৰৰ জয়মতীয়ে জগত জিনিলে৷\n৮) ট – টুটকীয়া টেপুৰামটোৱে টুলখনতে টোপনিয়ালে৷\n৯) ঠ – ঠেলামৰা ঠাইখন ঠাণ্ডা৷\n১০) ড – ডম্বৰুধৰ ডেকাই ডালিমীক ডাঙৰকৈ ডবিয়ালে৷\n১১) ঢ – ঢুলীয়াজনে ঢোলমাৰীৰে ঢিলাকে ঢকিয়ালে৷\n১২) ত – তৰুলতা তোমাতকৈ তিনিশ্ৰেণী তলত, তথাপি তাই তোমাতকৈ তীক্ষ্ণ৷\n১৩) থ – থানেশ্বৰে থুঁবোৰ থুঁৱাই থাকে৷\n১৪) দ- দীপকৰ দেউতাকে দুজন দাৰোৱানক দৈনিক দুশকৈ দৰ্মহা দিয়ে৷\n১৫) ধ – ধনশিৰীৰ ধাৰতেই ধোবাটোৱে ধৰ্মেন্দ্ৰৰ ধূতিখন ধুলেগৈ৷\n১৬) ন – নন্দিনীৰ ননদজনীৰ নাম নমিতা নহয়নে ?\n১৭) প – পানীগাঁৱৰ পৃথু পণ্ডিতৰ পুতেকে পৰহি পদুম পুখুৰীৰ পাৰত পাঁচটা পাতিপইচা পাইছিল৷\n১৮) ফ – ফাগুনীহতৰ ফুলনিখনৰ ফুলবোৰ ফুলিছে৷\n১৯) ব – (সেই যে অকনিৰ কুঁহিপাঠখনত থকা মনোৰম কবিতাটি…)\nবগাকৈ বগলী বহলাই বহিছে\nবলুকাত বিয়লি বেলা\nবকুল বাগৰিছে ববছা বনতে\nবুটলি বিলাওঁগৈ ব’লা৷\nঅনুসন্ধিৎসু আৰু অনুভৱী মানুহৰ ৰস-ৰুচি, প্ৰজ্ঞা-মেধা, অভিজ্ঞতা-অনুভৱ, কল্পনা-ধাৰণা তথা শ্ৰম সাধনাক লিপিবদ্ধ ৰূপত প্ৰকাশ কৰিবলৈ অসমীয়া ভাষাত যে পৰ্য্যাপ্ত শব্দ-সম্ভাৰ আছে আৰু লগতে অন্যান্য ভাষাৰ পৰা তৎসম তদ্ভৱ ৰূপত প্ৰয়োজন সাপেক্ষে বিবিধ ৰসময় শব্দক আদৰি আনি অসমীয়া ভাষাৰ ঠাচঁত মিলাই লৈ নিজৰ পুষ্টিগত গুণেৰে জীন নিয়াব পৰা শক্তিৰে অসমীয়া ভাষাটো যে মহীয়ান আৰু আলোকময়ী হ’ব পাৰিছে, এই কথা অসমীয়া সাহিত্য সংস্কৃতিৰ বৰ্ণাঢ্য ক্ষেত্ৰসমূহ বিচৰণ কৰিলেই সুন্দৰভাৱে উপলব্ধ হয়৷\nসুৱদী-সুৰীয়া গীত-মাত, বাদ্য- নৃত্য, বাৰেৰহণীয়া জীৱন-জীৱিকা, মনোৰম কাব্য-গল্প- আখ্যান-উপাখ্যান, মননশীল গ্ৰন্থ-লিখনী সমূহে ইমান সুন্দৰ, সৰল, মধুৰ, ৰসাল, মাৰ্জিত, অনুভৱী আৰু আস্থাশীল ৰূপত প্ৰকাশমান হোৱাৰ কাৰণটো হৈছে অসমীয়া ভাষাৰ ‘শব্দ’ৰ আবেদনময়ীতা৷ ‘শব্দ’ৰ মোহনীয় ৰূপ আৰু ‘শব্দ-বিন্যাস’ৰ কমনীয় ৰূপ থকা বাবেই তাহানি আমি নেওতা মুখস্থ কৰোতে নেওতাখনো কবিতাৰ ছন্দ যেন লাগিছিল, গণিতৰ পাঠ্যপুথিখনো সাহিত্যৰ ৰসেৰে চপচপীয়া হৈ উঠিছিল৷\nবিজ্ঞানৰ কথাবোৰ সুন্দৰ শব্দৰে কলাৰ ৰূপ ধৰিছিল আৰু ভূগোল হৈ পৰিছিল প্ৰকৃতিৰ নান্দনিক ৰূপৰ চিত্ৰমঞ্জৰী৷ বুৰঞ্জীৰ মাজেৰে অতীতলৈ ভূমুকি মাৰি আমাৰ জাতীয় সত্বাক শব্দ-বাক্য ভাষাৰ জহতেই উপলব্ধি কৰিছিলো৷ বাকী কবিতা, সাধু, গল্প, আখ্যান, উপখ্যান, নীতি কথা, উপন্যাসৰ কি মোহ, কি মাদকতাই আমাক শব্দৰ মায়াময় জগতখনৰ সন্ধান দিলে, ক’বই নালাগে৷\nশব্দৰ মাহাত্ম্য তাতেই, যি শব্দক লিৰিকি-বিদাৰি শিশুৱে খেলাৰ তৃপ্তি ল’ব পৰা হয়, যি শব্দক দেখি-শুনি-পঢ়ি-লিখি কিশোৰ-কিশোৰীৰ মেধা উন্মোচিত হয়, যি শব্দই যুৱক-যুৱতীক ৰূপ-গুণ শক্তি সামৰ্থ্য দি জগত জিনাৰ সপোন দেখুৱায়, যি শব্দই মন-মগজু-হৃদয় আৰু বিবেকক জগাই তুলি মানুহক আমৃত্যু মানুহ হিচাবে বৰ্ত্তাই ৰাখে৷\nভাষাই মানুহৰ সংস্কৃতি গঢ়ে৷ গতিকে ভাষাই উদ্ৰেক কৰিব পৰা এই সাংস্কৃতিক প্ৰবৃত্তিটো আমি ভাষাত নিহিত থকা জ্ঞান-মেধা, তত্ত্ব-তথ্য, ভাৱ-অনুভৱবোৰৰ পৰা আহৰণ কৰিব লাগিব, আৰু তাৰ বাবে ভাষাৰ ৰস আস্বাদন কৰাৰ আসক্তিটো প্ৰথমেই আনি ল’ব লাগিব৷\nপিছে জুতি নোহোৱা আঞ্জা খাবলৈ মন নোযোৱাৰ দৰে ‘শব্দ’বোৰকো যদি যথাযথ ভাবে সজাই পৰাই জোখমতে উপকৰণ তথা ইন্ধন দি ৰন্ধাবঢ়া কৰি সুস্বাদু কৰি নলওঁ, ঠিকমতে পৰিৱেশন নকৰো, তেন্তে শব্দবোৰত নিহিত থকা জুতিখিনিৰ প্ৰসংগও আমাৰ মনলৈ নাহিব৷ এনেকৈয়ে ‘জুতি’ৰ অভাৱত শব্দবোৰ পৰিত্যাজ্য হ’বলৈ ধৰে আৰু ভাষাৰ গৰিমাও এইদৰে ম্লান পৰি আহে৷\nসেইবাবে অসমীয়া ভাষাৰ শব্দৰ মাজত কিনো ‘জুতি’ লুকাই আছে, তাকেই খুঁচৰিবলৈ পোনতে লঘু পৰ্য্যায়ৰ কিছু বিনোদনেৰে আৰম্ভ কৰি অসমীয়া শব্দ-বাক্য-ভাষাৰ ৰসময় দিশটোত আলোকপাত কৰি যাম বুলি ভাবিছো৷ কিবা ত্ৰুটি আঁসোৱাহ দেখা পালে বা বে-সুৰা যেন লাগিলে আঙুলিয়াই দি ক্ৰমশঃ উৎকৰ্ষৰ ফালে যাবলৈ প্ৰেৰণা দিয়ে যেন৷\nএতিয়া আকৌ বাকী থকা বৰ্ণকেইটাৰে সজোৱা বাক্য কেইটালৈ ঘূৰি আহিছো-\n২০) ভ – ভাৰত ভূষণ ভট্টাচাৰ্য্যৰ ভাৰ্য্যা ভাৰতীৰ ভৰি ভাগি ভালেবছৰে ভুঞ্জিলে৷\n২১) ম – মন-মগজু, মেধা-মানৱতা, মোহ-মাধুৰ্য্য, মৰম-মমত্ববোধেইতো মৰ্ত্যৰ মানুহৰ মূল মায়াবন্ধন৷\n২২) য – যেয়ে য’লৈকে যাৱ, যাগৈ৷\n২৩) ৰ – ৰজাই ৰাজ্যৰ ৰূপহী ৰমণীসকলক ৰাজৰাণী ৰূপে ৰাজঅন্তেষপুৰতেই ৰাখিলে৷\n২৪) ল – লেতেৰা ল’ৰাটোক লগত ল’বলৈ ললিতাৰ লাজ লাগিল৷\n২৫) শ – শনিবাৰে শাওনীয়ে শুদাপেটেই শিশুটোক শেতেলীত শুৱালেগৈ৷\n২৬) ষ – ষাঠিবছৰীয়া ষড়াননটো ষোলঅনাই ষড়যন্ত্ৰকাৰী৷\n২৭) স – সোমবাৰে সন্ধিয়া সময়ত সনাতনদাই সপৰিয়ালে সংগীত সমাৰোহত সোমাল৷\n২৮) হ – হে হৰি ! হেমলতাৰ হেঁপাহৰ হীৰাৰ হাৰডাল হেনো হঠাতে হেৰাল৷\nএইদৰে অসমীয়া ভাষাৰ বিভিন্ন বৰ্ণাঢ্য শব্দবোৰ যে কত বিচিত্ৰ আমোদৰ সমল হৈ উঠিব পাৰে, তাৰে গোটাচেৰেক নিদৰ্শন তুলি ধৰা হ’লঃ-\nLabels#অসমীয়া ভাষাত শব্দৰ জুতি, #ভাষা শিকণ


ৰেখাই ছলমানৰ বিবাহৰেখাৰ একমাত্ৰ বাধা! প্ৰেমৰ গোপনীয়তা ভংগ কৰি কি ক’লে ভাইজানে? -\nHomeব্ৰেকিং নিউজৰেখাই ছলমানৰ বিবাহৰেখাৰ একমাত্ৰ বাধা! প্ৰেমৰ গোপনীয়তা ভংগ কৰি কি ক’লে ভাইজানে?\nৰেখাই ছলমানৰ বিবাহৰেখাৰ একমাত্ৰ বাধা! প্ৰেমৰ গোপনীয়তা ভংগ কৰি কি ক’লে ভাইজানে?\nনতুন দিল্লীঃ বলীউড ভাইজান ছলমান খানৰ প্ৰতি আসক্ত যুৱতীৰ সীমা সংখ্যা নাই বুলি কলেও বঢ়াই কোৱা নহ’ব নিশ্চয়! বলীউডৰ বহু অভিনেত্ৰীৰ সৈতে ভাইজানৰ প্ৰেমৰ সম্পৰ্কৰ কথাইয়ো প্ৰায়ে চৰ্চা লাভ কৰা দেখা যায়। সংগীতা বিজলানী, ঐশ্বৰ্য ৰায়ৰ পৰা কেটৰিনা কাঈফলৈকে অগণিত বলীউড অভিনেত্ৰীৰ সৈতে প্ৰেমৰ সম্পৰ্ক বলীউড ছুপাৰষ্টাৰগৰাকীৰ। সংগীতা বিজলানীৰ সৈতে বিবাহ পাশত আৱদ্ধ হোৱাৰো কথা আছিল ছলমানৰ। দীৰ্ঘদিন ধৰি ইজনে-সিজনৰ মাজত প্ৰেমৰ সম্পৰ্ক বৰ্তাই ৰাখিছিল। কিন্তু অন্তিম মুহূৰ্তত সকলো অসাৰ হৈ পৰিল আৰু চিৰদিনৰ বাবে দুয়ো পৃথক হৈ পৰিছিল।\nঅনুৰাগীৰ মন-মাজুলীত বিশেষ নজিৰ সৃষ্টি কৰা দূৰন্ত প্ৰেমিক ছলমান কিন্তু এতিয়াও অবিবাহিত। ছলমান অনুৰাগীসকলেও প্ৰিয় অভিনেতাগৰাকীৰ বিবাহৰ বাবে অধীৰ আগ্ৰহেৰে অপেক্ষা কৰি আছে দীৰ্ঘদিনৰ পৰা। যেতিয়াই ছলমানক তেওঁৰ বিবাহৰ বিষয়ে সোধা হয় তেতিয়া তেওঁ প্ৰায়ে বিষয়টোক কাণ সৰালি দিয়া পৰিলক্ষিত হয়। ছলমানে যদি সময়মতে বিবাহ পাশত আৱদ্ধ হ’লহেঁতেন, তেন্তে তেওঁৰ সন্তানে আজি বলীউডত আত্মপ্ৰকাশ কৰিলেহেঁতেন! বিবাহ প্ৰসংগত অনুৰাগীক হতাশ কৰিলেও কিন্তু দুৰন্ত প্ৰেমিক ছলমানে মুকলি কৰিছে এটাৰ পাছত আনটো গোপন কাহিনী।\nশেহতীয়াকৈ, ৰেখাই তেওঁৰ ছবি ‘ছুপাৰ নানী’ৰ প্ৰচাৰৰ বাবে ‘বিগ-বছ’ৰ মঞ্চত উপস্থিত হৈছিল। ‘বিগ-বছ’ৰ মঞ্চতে বহু গুপুত কথা জলজল-পটপটকৈ ওলাই পৰিল। ‘ছলমানে কৈশোৰ কালতে মোৰ প্ৰতি আকৃষ্ট হৈছিল। তেতিয়া আমি ওচৰ চুবুৰীয়া আছিলো। পুৱা ৫:৩০ বজাত মই প্ৰাতঃভ্ৰমণলৈ ওলাইছিলো। তেতিয়া ছলমানে মোৰ চাইকেলৰ পিছে পিছে দৌৰি গৈছিল। বেলকনিৰ পৰা ছলমানে থিয় হৈ মোৰ পিনে ৰ লাগি চাই আছিল। ছলমানে তেতিয়া নাজানিছিল কিন্তু তেওঁ মোক লাহে লাহে ভালপাৱলৈ আৰম্ভ কৰিছিল’ বুলি সদৰী কৰে ৰেখাই। ইফালে, অতীতৰ স্মৃতিকথাই আমনি কৰা ভাইজানে কৈশোৰৰ প্ৰেমিকাক কাষত পাই কৈ গ’ল আগেয়ে নোকোৱা বহু কথা। ভাইজানে সম্ভেদ দিলে বহু গুপুত ৰহস্যৰ।\nবলীউডৰ মোহময়ী অভিনেত্ৰী ৰেখাৰ বাবেই এতিয়ালৈকে বিবাহ পাশত আবদ্ধ হোৱা নাই বুলি প্ৰকাশ কৰে ছলমানে। তেওঁ কয়, ‘একমাত্ৰ ৰেখাৰ বাবেই মই অবিবাহিত। ৰেখাক বিয়া কৰাব বিচাৰিছিলো।’ ৰেখাই লগতে কয়, ‘ ছলমানে তেওঁৰ বন্ধুৰ সৈতে যোগ ক্লাছতো নাম লগাইছিল। কেৱল সেয়াই নহয়, ছলমানে আনকি ঘৰৰ সকলোকে কৈছিল যে, মই ডাঙৰ হ’লে সেই ছোৱালীজনীক বিয়া কৰাব বিচাৰো।’ ৰেখাৰ প্ৰতি ছলমানৰ দুৰ্বলতাৰ কাহিনীয়ে শেহতীয়া বিশেষ চৰ্চা লাভ কৰা দেখিবলৈ পোৱা গৈছে। সামাজিক মাধ্যমতো ছলমান প্ৰসংগই বিশেষ গুৰুত্ব বহন কৰা পৰিলক্ষিত হৈছে।\nPrevious articleবটদ্ৰৱা থানৰ ভূমি বেদখল! উপস্থিত চৰকাৰী প্ৰতিনিধি\nNext articleনিশাটোৰ ভিতৰতে মুকেশ আম্বানীক চেৰ পেলালে মেক্ ডোনাল্ডৰ প্ৰাক্তন কৰ্মচাৰীয়ে\nজ্বলা জুইত ঘিউ ঢালিছে কোনে? কোহলীৰ প্ৰস্থানত সঁচাকৈ সুখী নেকি ৰোহিত-ৰাহুল ?\nশুভ্ৰ দলিচাত শ্বিলং : অহা দুদিনত জাৰৰ প্ৰকোপ বৃদ্ধি পাব ৰাজ্যত\nএইবাৰ এখন চিঠিয়ে মাতিছে বিপদ, ধাতুৰ বাকচত আক্ৰান্তক বন্দী কৰিও তত্ পোৱা নাই চীনে


Home অজয় লাল দত্ত প্ৰৱন্ধ পৰ্যবেক্ষণ\nxukhdukh.com December 24, 2014 অজয় লাল দত্ত, প্ৰৱন্ধ,\nতেজৰ নৈত বৰ্বৰৰ বণিজ\nটিভিতো খুলি লৈ যি লাইভ টেলিকাষ্ট দেখিবলৈ পালো, সি সঁচাকৈয়ে মনটো বিষাদেৰে ভৰাই আনিলে। কান্ধত মৃতদেহ লৈ শাৰী শাৰী মানুহৰ প্ৰতিবাদী যাত্ৰা। অলপ পাছতে ঘৰ জ্বলোৱাৰ বিধ্বংসী উন্মাদ কৰ্মকাণ্ড! সিফালে মনত জুই লগোৱাকৈ মুখ্য সচিবৰ নিৰুদ্বেগ চিত্তে কাজিৰঙাত প্ৰমোদ ভ্ৰমণৰ দৃশ্য। সিফালে টিভিত মুঠ নিহতৰ সংখ্যাক লৈ টনা আঁজোৰা। চৰকাৰী হিচাবত ৬২, বেচৰকাৰী হিচাবত ৭০ৰ সীমা চুইছে। ফেচবুকত গুলীবিদ্ধ শিশুৰ চাব নোৱাৰা ফটো! শৱদেহ লৈ থানা ঘেৰাও কৰিবলৈ যোৱা প্ৰতিবাদীৰ ওপৰত এইবাৰ ঢেকীয়াজুলি আৰক্ষীৰ গুলীচালনা! ক্ৰমাত সাম্প্ৰদায়িক সংঘৰ্ষৰ ৰূপলৈ ধাৱমান হোৱাৰ পথত ঘটনাৰাজি। সকলো হেৰুওৱা আপোন মানুহৰ যন্ত্ৰণা দেখি আপুনিও অৱসাদগ্ৰস্থতাত ভোগাটো স্বাভাৱিকেই।\nসিদিনা পণ্ডিত নেহেৰু আৰু মহাত্মা গান্ধীৰ কটু-সমালোচকেও ধন্যবাদ জনাইছিল দুয়োজনকে, পাকিস্তানক অন্য এখন দেশ হিচাবে আঁতৰি যাবলৈ দিয়াৰ বাবে। সৌ-সিদিনা, পেছোৱাৰৰ নৰহত্যাৰ দিনা। ভাৰতীয় সংস্কৃতি, ভাৰতীয় সকল মহান টাইপৰ বাণীৰ প্ৰচাৰ সৰ্বত্ৰ ভাৰতীয় মেডিয়াত। তাকে দেখি উত্তৰ প্ৰদেশৰ বিতৰ্কিত সাংসদ যোগী আদিত্যনাথে টুইট কৰা চকুত পৰিল, "মৰিল পাকিস্তানৰ মুছলমান, মাৰিলে পাকিস্তানৰ মুছলমানে, চকুপানী টুকি তত নাই ভাৰতীয় মেডিয়াৰ"! তেওঁৰ বক্তব্যক সমৰ্থন নকৰিলেও আজি উল্লেখ কৰাৰ এটা অৰ্থ আছে।\nপিছে আজি, আমাৰ শিশু-নাৰী-আবাল-বৃদ্ধ বনিতাৰ অবাধ হত্যালীলা চলোৱা এই হত্যাকাৰী সকল কোনো গুণেই তালিবানতকৈ কম নিশংস নহয়। আজি কিয় আমি এইখন ভাৰতত, এই পাষণ্ড সকলে আমাৰ মাতৃভূমিতে তেজৰ নৈ বোৱাই দিয়াৰ বাবে ভাৰতীয় সকল ক্ষোভিত হোৱা নাই! নে ভাল অসমত জন্ম নিদিলা বুলি ওপৰৱালাক ধন্যবাদ জনাইছে সেই সকলে? তালিবানে প্ৰতিবেশী পাকিস্তানত কৰা শিশুৰ গণহত্যাৰ বাবে পাছদিনা "স্পৰ্শকাতৰ, ভাল প্ৰতিবেশী, আদৰ্শ দেশৰ সচেতন নাগৰিকে" সহানুভূতিৰ ধল বোৱাই আমি আন্তৰ্জাতিক ইমেজ দিলো। প্ৰতিখন স্কুলতে প্ৰাৰ্থনা সভাৰ আয়োজন কৰি সৰ্বত্ৰ ৰাষ্ট্ৰীয় মেডিয়াত ভাৰতীয় স্পৰ্শকাতৰ মানৱীয়তা, সংস্কৃতিৰ ঢাকঢোল বজোৱা হ'ল। পিছে আজি?\nঅসমৰ শিশু, নাৰী বা নাগৰিকৰ হত্যা, পাকিস্তানৰ লোকৰ জীৱনতকৈ কম গুৰুত্বপূৰ্ণ নেকি, অন্ততঃ ভাৰতীয় লোকৰ বাবে। আজি ভাৰতীয় মানুহে, ভাৰতীয় নাৰী-শিশুৰ কৰা গণহত্যাটো কিন্তু ভাৰতীয় মেডিয়াই সেই চকুপানী বোৱাই দেখুৱাব পৰা নাই। পাকিস্তানৰ ঘটনাৰ বাবে বাসত্তৰ ঘণ্টামান চকুলো টোকা ৰাষ্ট্ৰীয় মেডিয়াৰ বাবে আজি অটলজীৰ বাবে ভাৰতৰত্ন ঘোষণা, তেওঁৰ কবিতাই ভাষণলৈ অনা আকৰ্ষণ অথবা কাশ্মীৰৰ চৰকাৰ কাৰ হব সেয়াহে গুৰুত্বপূৰ্ণ হৈ উঠিছে।তাজ হোটেলত মাৰ পৰা সন্ত্ৰাস আৰু সাধাৰণ আদিবাসীৰ ওপৰত মাৰ পৰা সন্ত্ৰাস সমতুল্য হবইবা কেনেকৈ? আনকি লাইভ দেখুৱাব পৰাকৈ সাংবাদিক তথা অ'বি ভেনো নাই অসমৰ বিভিন্ন স্থানত। দিল্লীৰ লুটিয়েন জ'নৰ আশে-পাশে নিউজ কভাৰেজ দি, বাইট লৈ চলাই থকা মেডিয়াই তাৰ মানে ৰাষ্ট্ৰীয় মেডিয়া। টি.আৰ.পি, নিউজ ভেল্যু আদিৰ তুলাচনীত অসমৰ এনে দুৰ্বিসহ দিনৰ খবৰো এতিয়া পাকিস্তানৰ আন্তৰ্জাতিক গুৰুত্ব, কূটনৈতিক ইমেজ নিৰ্মাণ আদিৰ তুলনাত তেনেও ওজন কম। ৰাষ্ট্ৰীয় মেডিয়াত এই নিশংস হত্যাকাণ্ডৰ সবিশেষ খবৰ, বিশ্লেষণ তথা এয়া "ৰাষ্ট্ৰীয় সংকটৰ দৰে অৱ্স্থা" বুলি ঘোষণা কৰিব নোৱাৰাটো সঁচাই আমাৰ বাবে দুৰ্ভাগ্যজনক, দেশৰ বাবে লজ্জ্বাজনক!\nউত্তৰ-পূৱত এনে উগ্ৰপন্থীৰ হাতত হত্যাকাণ্ড, নৰমেধ যজ্ঞ আদি কিনো নতুন ঘটনা, হয়েই থকা পৰিঘটনা ধৰণৰ মানসিকতাৰে বাৰু চালিজাৰি চাইছে নেকি ঘটনাবোৰক দিল্লীৰ সাংবাদিক, নেতা তথা মেডিয়াই। প্ৰতিবাদৰ ঢৌ, টুইটাৰত ট্ৰেণ্ড একো ৰাষ্ট্ৰজুৰি সৃষ্টি নোহোৱাটোৱেই অসমৰ নৰহত্যাই কোনো মূলসুঁতিৰ হৃদয়ত সুৰ-সুৰনি তুলিব নোৱাৰাটোৱেই প্ৰমাণিত কৰা নাইনে। আমাৰ মানুহবোৰ সঁচাই এলাগী, একাষৰীয়া সেই কথাই অনুভৱ কৰিব লগা হোৱা নাইনে।\nকিন্তু ৰাজদীপ সৰদেশাইৰ দৰে শীৰ্ষস্থানীয় সাংবাদিকে এই ঘটনাক টুইটাৰ যোগে গৰিহণা দি ভাৰতত পেছোৱাৰৰ ঘটনা বুলি আখ্যা দিছে আৰু এয়া নিৰীহ মানুহক হত্যা কৰা সকল কোনো উগ্ৰপন্থী নহয়, সন্ত্ৰাসবাদীহে বুলিও মত প্ৰকাশ কৰিছে! শেখৰ গুপ্তাৰ দৰে সাংবাদিকেও কালি সন্ধিয়া এই বিষয়ত নিজৰ মতামত আৰু গৰিহণা এনডিটিভিত প্ৰকাশ কৰিছে, যাক আমি নুই কৰিব নোৱাৰো। কিন্তু ই সাধাৰণ ভাৰতীয় মানুহৰ মনত ভাৰতীয় ইতিহাসৰ এক ক'লা অধ্যায় ৰূপে স্থান লব পৰা নাই। সেই কথাও অস্বীকাৰ কৰাৰ উপায় নাই!\nএই ঘটনাৰাজিৰ বাবে অসমৰ গৃহ বিভাগক কেৱল মাত্ৰ দোষাৰোপ কৰিলেই নহব, আমি এইকথা জানি লব লাগিব যে, অসমত এতিয়া কেন্দ্ৰীয় গৃহ বিভাগৰ প্ৰত্যক্ষ সমন্বয়ৰ যোগে ইউনিফাইড কামাণ্ড যোগেহে আইন-শৃংখলা বা উগ্ৰপন্থী দমনৰ অভিযান চলি আছে। সেয়ে এই ঘটনাৰ বাবে দায়ী ৰাজ্য আৰু কেন্দ্ৰীয় গৃহ বিভাগো। আনকি চোৰাংচোৱাৰ ইনপুটৰ পাছতো সেনাৰ ফ্লেগমাৰ্চ ধৰণৰ প্ৰতিৰোধী ব্যৱস্থা হাতত নোলোৱা ইউনিফাইড কামাণ্ডৰ মুৰব্বী সকলক এই নৰহত্যাৰ ঘটনাৰ নৈতিক দ্বায়িত্ব গ্ৰহণ কৰিবলৈ বাধ্য কৰিব লাগিব। এইসকলক জবাবদিহি কৰিবলৈ প্ৰয়োজন হ'লে সংগঠনসমূহে ন্যায়ালয়ৰ কাষ চাপিব লাগিব। পুলিচতকৈ আগতে ঘটনাস্থলীত প্ৰেছহে ঘটনাস্থলীত উপস্থিত হৈ লাইভ দেখুৱাবলৈ সক্ষম হোৱাৰ দৰে সক্ৰিয় স্থানীয় টিভি চেনেল, সংবাদকৰ্মীক শলাগ লোৱাৰ লগতে ই উদঙাই দেখুওৱা প্ৰশাসনিক শিথিলতাকো কাঠগড়াত তুলিব লাগিব।\n"প্ৰিয়া বসুমতাৰীৰ হত্যাকাণ্ড"ৰ সময়তে মুক্ত ভাৱে টিভিৰ কেমেৰাৰ সমুখত অস্ত্ৰ জোকৰা এনে সন্ত্ৰাসবাদীৰ সেই ভিডিঅ' যদি ৰাষ্ট্ৰীয় মেডিয়াই সঠিক ৰূপত তুলি ধৰাহেতেন আৰু তাক ভাৰতক সন্ত্ৰাসমুক্ত কৰাৰ বাবে জাগৰিত কৰাৰ দিশে প্ৰয়োগ কৰিলেহেতেন, উগ্ৰপন্থাৰ নামত চলোৱা এনে সন্ত্ৰাসবাদক ৰাষ্ট্ৰীয় সমস্যাৰূপে গণ্য কৰাহেতেন চাগৈ আজিৰ এই নৃশংস দৃশ্য সমূহ আমি চাব লগীয়া নহলহেতেন। এই বৰ্বৰতা যে ধনে-অস্ত্ৰই বলীয়ান এজাক মানসিক ৰোগীৰ কাণ্ড সেয়া বুজিবলৈ কাৰোৰেই চাগৈ অসুবিধা হোৱা নাই।\nধন-দাবী, অপহৰণ, সংগঠনৰ নিময়ীয়া টেক্স আদিৰে এক সমান্তৰাল শাসন ব্যৱস্থা চলাই থকা এনডিএফবি(ছংবিজিত) গোটৰ বিৰুদ্ধে এই কেইদিনতে কঠোৰ অভিযান চলোৱা আৰু ভূটান আৰ্মীৰ সহযোগত ভূটানৰ মাটিতো তীব্ৰ অভিযান চলোৱা হব বুলি দুদিনমান আগতে অসমৰ আৰক্ষী বিভাগে প্ৰকাশ কৰিছিল। চাৰিজনকৈ সেই সংগঠনৰ কেডাৰকো নিহত কৰাৰ খবৰো প্ৰকাশ পাইছিল। আৰু ইয়াৰ পাছতে আগ্ৰাসী ৰূপত সন্ত্ৰাসবাদী সংগঠনটোৱে গ্ৰেনেড বিস্ফোৰণ আৰু তাৰ পাছত এনে গণ নৰহত্যা কৰা বুলি নিশ্চয়কৈ বুজিব পাৰি। এইখিনিতে তীব্ৰ অভিযান আহি আছে ধৰণৰ ইংগিত, বিজ্ঞাপন প্ৰদৰ্শনেৰে সংবাদ শিৰোনামা দখল কৰা পুলিচ বাহিনীক লৈও প্ৰশ্ন উঠে। ইমান ধাৰাবাহিক অপৰাধৰ পাছতো, এনে বিজ্ঞাপনৰ কি প্ৰয়োজন আছিল? যত গোপনে কঠোৰ ভাৱে তীব্ৰতৰ অভিযানৰ দ্বাৰা এনে অপৰাধ নিয়ন্ত্ৰণ কৰি কৃৰ্ত্বিত্ব দাবী কৰাৰ প্ৰয়োজন আছিল, তাৰ ঠাইত এনে "লিপ-চাৰ্ভিছে" ভাল কৰাতকৈ পৰিস্থিতি বেয়াহে কৰি তোলা নাইনে? এনে ঘটনাৰ পাছত সকলো হেৰুওৱাই উন্মাদ যেন হোৱা প্ৰতিবাদী আৰু সাহসেৰে খবৰ যোগোৱা সাংবাদিকক নিৰ্যাতন কৰি বৰমতা দেখুৱাতকৈ সন্ত্ৰাসবাদীৰ বিৰুদ্ধে আৰক্ষীয়ে নিজৰ শক্তি প্ৰয়োগ কৰি নিজৰ প্ৰকৃত দ্বায়িত্ব পালন কৰক।\nপ্ৰতিৰোধবিহীন ভাৱে সমান্তৰাল শাসন চলাই অবিৰত ধন-সংগ্ৰহ,অপহৰণ আদি চলাই বিগত বৰ্ষটোত সিদিনালৈ ৭২জনকৈ লোকক হত্যা কৰাৰ চৰকাৰী তথ্যই প্ৰশাসনৰ শিথিল স্থিতিৰ বাবেই সংগঠনটোৱে প্ৰতিদিনে পুষ্টি লভি আজিৰ অৱস্থা পোৱাৰ কথাই প্ৰমাণ নকৰেনে। প্ৰিয়া বসুমতাৰীৰ হত্যাৰ পাছতে আচলতে দেশ-তথা-ৰাজ্যৰ লোকৰ মন-মগজুত জাতীয় সংগ্ৰামৰ নামত নৰহত্যা ৰোধ কৰিবলৈ এক চূড়ান্ত ৰূপৰেখা গঢ়ি লৈ উঠিব লাগিছিল। সমগ্ৰ ভিতৰুৱা গাওঁ, ভূটান-ভাৰত, অৰুণাচল সীমান্তত স্থায়ী আৰ্মী, অৰ্ধ সেনা বাহিনীৰ শিবিৰ, চকী আদি স্থাপন কৰা নহ'ল কিয়? এই ঠাই সমূহলৈ ৰাস্তাঘাট নিৰ্মাণ কৰি প্ৰগতিৰ লগতে নিৰাপত্তা বাহিনী যাব পৰাৰ ব্যৱস্থা নহ'ল কিয়? এই অঞ্চল সমূহত "ভাৰত/অসম চৰকাৰৰ প্ৰশাসন প্ৰতিষ্ঠা" নহ'ল কিয়? বিশেষকৈ অসমৰ আদিবাসী তথা আন সহজ সৰল ৰাইজৰ ওপৰত চলি থকা ধাৰাবাহিক আক্ৰমণৰ পৰা লোকসকলক প্ৰতিৰক্ষা দিবৰ বাবে কোনো কাৰ্যকৰী ব্যৱস্থা জিলিকি নুঠিল। হয়তো এয়া এই উগ্ৰপন্থী সকলক পোহপাল দি ৰখাৰ, উচতাই জোলখোৱা ৰাজনৈতিক নীতিক বাবেই সেয়া কৰা হোৱা নাই।\nকিন্তু নতুনকৈ সংঘটিত এই শিশু-নাৰীকে ধৰি সাধাৰণ লোকসকলৰ নৰমেধ যজ্ঞৰ পাছত আৰু কোনো অপেক্ষাৰ ক্ষণ বাকী ৰোৱা নাই। জোৰ পুৰি হাত পালেহি, হে অসমবাসী। সন্ত্ৰাসক সাৰথি কৰি নিজৰ দোকান চলাই যোৱা কোনো সন্ত্ৰাসবাদীক জাতীয় আত্মনিয়ন্ত্ৰণৰ সংগ্ৰাম, উগ্ৰপন্থী আদি শব্দৰ অলংকাৰেৰে বিভূষিত কৰি ৰক্ষণাবেক্ষণ দিয়াৰ সময় উকলিল। ধৰ্মৰ নামত জেহাদি যিমানে ভয়ংকৰ, এই সংমিশ্ৰিত আধুনিক সমাজত একোটা নৃ-গোষ্ঠীয় ঠাল বা জাতিৰ একচ্ছত্ৰী শাসন প্ৰতিষ্ঠাৰ বাবে চলাই যোৱা এনে সন্ত্ৰাসবাদো সমানে ভয়ংকৰ। এনে সন্ত্ৰাসবাদীক উগ্ৰপন্থী বুলি কৈ তেজৰ নৈত এযুগ হিংসাৰ বণিজ চলাবলৈ দি পাছৰ এযুগ ৰাজগাদী খাবলৈ দিয়া পথবোৰো প্ৰথমে বন্ধ কৰিব লগিব। অস্ত্ৰৰ খেলা কৰা সকলৰ শেষ পৰিণতি অস্ত্ৰৰ হাততেই হোৱাৰ সেই বাস্তৱ সত্যক মানি লবলৈ বাধ্য কৰিব লাগিব। এনে কঠোৰ নীতি কাৰ্যকৰী কৰাৰ বাবে হিংসা-হত্যাত জৰ্জৰিত অসমবাসীয়ে আজি ঐক্যবদ্ধভাৱে সৱল স্থিতি গ্ৰহণ কৰাৰ বাহিৰে উপায় নাই। কেৱল ঘাতকবোৰেই নহয়, ঘাতকবোৰৰ লগতে চিতাত হাত সেকিব খোজা সকলৰ পৰাও সমানে সাৱধান। সমানে নহয় বেচিহে সাৱধান, ঘাতকক উৎসাহিত কৰা আৰু পুষ্টি যোগোৱাত এইসকলৰ বেছিহে অৰিহণা থাকে, সেই কথাও আমি পাহৰি যাব নালাগিব।\nভাৰতীয় ইতিহাসত ক'লা দিন ৰূপে চিহ্নিত হোৱা আজিৰ দিনটোতে আমি ইয়াৰ সমাধান সূত্ৰ উলিওৱাৰ বাবে প্ৰতিশ্ৰুতিবদ্ধ হবই লাগিব। আৰু ধৰ্মই হওক বা জাতিৰ নামত নৰহত্যাৰ পোহাৰ মেলি মানৱতাক পদানত কৰা শক্তি সমূহক পৰাভূত কৰিব লাগিব। ধৰ্ম বা সম্প্ৰদায়ৰ নামত "ভয়ানক সংঘৰ্ষ সৃষ্টিকাৰী" বিধ্বংসী ৰাজনীতি কৰা সকলক চিনি উলিয়াবই লাগিব। তাকে নকৰি আধুনিক সমাজতো বৰ্বৰতাক মূলধন বুলি ভবা এচামক নৰমেধ যজ্ঞ চলাবলৈ দি থাকিলে আমাৰ সকলোৰেই সামুহিক ভৱিষ্যত যে অন্ধকাৰৰ গৰাহত পৰিব, সেই কথা মানি লোৱাৰ বাহিৰে কোনা উপায় নাথাকিব, সেয়াহে নিশ্চিত!\nBy xukhdukh.com on December 24, 2014\nShooting Killer December 24, 2014 at 2:50 PM\nঅতি সুন্দৰ আৰু যুক্তিপূৰ্ণ লিখা। মুঠতে অসম আৰু অসমীয়াৰ বাবে কোনোৱে নাভাবে।\nমোদী বাহিনী এতিয়া নিমাত কিয় ?\nUnknown December 26, 2014 at 1:32 PM\nএতিয়া ৰাজনৈতিক দল কেইটাই কাৰ ওপৰত দোষ দিব তাকেই ভাবি আছে


"শক্তি"হীন হ'ল বিমল বৰা! কাৰ কাৰ পৰা দপ্তৰ কাঢ়ি দিয়া হ'ল জয়ন্ত মল্ল বৰুৱাক?\n“শক্তি”হীন হ’ল বিমল বৰা! কাৰ কাৰ পৰা দপ্তৰ কাঢ়ি দিয়া হ’ল জয়ন্ত মল্ল বৰুৱাক?\nবিজেপিত কংগ্ৰেছীৰ আধিপত্য বিস্তাৰত আৰু এখোজ সফল হিমন্ত বিশ্ব!\nJune 10, 2022 9:19 am\n“শক্তি”হীন হ’ল মন্ত্ৰী বিমল বৰা; নন্দিতা গৰ্লোচাক দিয়া হ’ল “শক্তি” দপ্তৰ।\nপৰ্যটন দপ্তৰো আঁতৰিল বিমল বৰাৰ পৰা! মুখ্যমন্ত্ৰীৰ ঘনিষ্ঠ জয়ন্ত মল্ল বৰুৱাৰ হাতত পৰ্যটন দপ্তৰ!\nশক্তি বিভাগত এগৰাকী একেবাৰে নতুন মুখ নন্দিতা গাৰ্লোচা। শক্তি বিভাগত মহিলাক দায়িত্ব দি মহিলা সবলীকৰণৰ পৰিচয় দিলে মুখ্যমন্ত্ৰী ড০ হিমন্ত বিশ্ব শৰ্মাই। গৰ্লোছা কিমান দূৰ সফল হয় সেয়া সময়ে ক’ব।\nপিছে পৰ্যটন বিভাগটো বিমলৰ পৰা কাঢ়ি নি কিয় দিয়া হ’ল জয়ন্ত মল্ল বৰুৱাক?\nতেৰমহীয়া হিমন্ত বিশ্ব শৰ্মা চৰকাৰৰ পৰ্যটন দপ্তৰত বিশেষ পাৰদৰ্শিতা দেখুৱাব নোৱাৰিলে নেকি মন্ত্ৰী বিমল বৰাই? তথা বিদ্যুতৰ বিল পৰিশোধ কৰিব নোৱাৰা প্ৰতিষ্ঠানৰ বিৰুদ্ধে জাননী জাৰি কৰি তথা অসম চুক্তিৰ ফলশ্ৰুতিত আমগুৰিত ৭০ মেগাৱাট সম্পন্ন সৌৰশক্তি প্ৰকল্প উন্মোচন কৰিও মুখ্যমন্ত্ৰী ড০ হিমন্ত বিশ্ব শৰ্মাৰ হৃদয় স্পৰ্শ কৰিব নোৱাৰিলে নেকি মন্ত্ৰী বিমল বৰাই?\nসুত্ৰ অনুসৰি প্ৰাক্তন মুখ্যমন্ত্ৰী সৰ্বানন্দ সোণোৱালৰ ঘনিষ্ঠ মন্ত্ৰী বিমল বৰা। তাৰ বিপৰীতে কংগ্ৰেছৰ কাৰ্যকালত দাদা বিগ্ৰেড শিবিৰৰ পৰা বৰ্তমানলৈকে মুখ্যমন্ত্ৰী ড০ হিমন্ত বিশ্ব শৰ্মাৰ ব্লু আইড বয় হিচাপে স্থান পাই আহিছে জয়ন্তমল্ল বৰুৱাই।\nসেই হেতুকে বিজেপিৰ শাসনকালত প্ৰথমবাৰলৈ মন্ত্ৰী হিচাপে স্থান লাভ কৰিলেও পৰ্যটন, জনস্বাস্থ্য কাৰিকৰী বিভাগ, দক্ষতা নিয়োগ আৰু উদ্যমিতা বিভাগৰ কেবিনেট মন্ত্ৰীৰ মৰ্য্যদা লাভ কৰিলে জয়ন্ত মল্ল বৰুৱাই।\nমন্ত্ৰী ৰঞ্জিত দাসৰ জনস্বাস্থ্য কাৰিকৰী বিভাগো তেওঁৰ পৰা কাঢ়ি নি দিয়া হ’ল জয়ন্ত মল্ল বৰুৱাক!\nচন্দ্ৰমোহন পাটোৱাৰীৰ দক্ষতা, নিয়োগ আৰু উদ্যমিতা বিভাগো দিয়া হ’ল জয়ন্ত মল্ল বৰুৱাক।\nপিছে দাদা হিমন্ত বিশ্ব শৰ্মাৰ মোহত বন্দী হৈ বিজেপিলৈ অহা সমষ্টিত জনপ্ৰিয়তা থকা নেতা সুশান্ত বৰগোহাঁইয়েও লাভ নকৰিলে মন্ত্ৰিত্ব।\nপ্ৰশ্ন হৈছে; মন্ত্ৰিত্ব লাভ নকৰি অনুতপ্ত হ’ব নেকি সুশান্ত?\nমন্ত্ৰিত্ব লাভ বাদেই, দাদা বিগ্ৰেডৰ অন্যতম ৰূপজ্যোতি কুৰ্মীৰ সমষ্টিত ওলোটাই CM ভিজিলেন্সেহে তদন্ত কৰিলে।\nকংগ্ৰেছীৰ দপদপনিত থৰকাচুটি হেৰুৱাইছে পুৰণি বিজেপিয়ে। মন্ত্ৰীসভাৰ সম্প্ৰসাৰণত স্থান লাভ কৰাৰ আশাতেই মূল্যবৃদ্ধিক লৈ অদ্ভুত যুক্তি দি মুখ্যমন্ত্ৰীৰ প্ৰশংসাত পঞ্চমুখ হোৱা পুৰণি বিজেপি ডিব্ৰুগড়ৰ প্ৰশান্ত ফুকনেও লাভ নকৰিলে মন্ত্ৰিত্ব। গৰুখুঁটি প্ৰকল্পৰ জৰিয়তে কৰ্মদক্ষতাৰ পৰিচয় দিয়া চতিয়াৰ বিধায়ক পদ্ম হাজৰিকাইয়ো লাভ নকৰিলে মন্ত্ৰিত্ব।\nদিচপুৰৰ বিধায়ক তথা প্ৰাক্তন মন্ত্ৰী অতুল বৰাও মন্ত্ৰিত্ব লাভৰ ক্ষেত্ৰত হ’ল এলাগী।\nমুঠৰ ওপৰত কংগ্ৰেছীৰ দপদপনিত এতিয়া মুখ নুখুলিলেও চৰম অস্বস্তিত পৰিছে পুৰণি বিজেপি!


নয়নমণি - অসমীয়া ৱিকিপিডিয়া\n১৯৮৪ filmসাঁচ:SHORTDESC:১৯৮৪ film\nনয়নমণিৰ এটা দৃশ্যত নিপন গোস্বামী আৰু বিদ্যা ৰাও\n৬ জানুৱাৰী ১৯৮৪\nনয়নমণি (ইংৰাজী: Nayanmoni) ৰাজেন্দ্ৰ চলচ্চিত্ৰৰ বেনাৰত নিৰ্মিত আৰু ১৯৮৪ চনত মুক্তিপ্ৰাপ্ত এখন পূৰ্ণদৈৰ্ঘ্যৰ ৰঙীন অসমীয়া চলচ্চিত্ৰ। ছবিৰ কাহিনী, পৰিচালনা আৰু প্ৰযোজনা সুপ্ৰভা দেৱীৰ। মূল চৰিত্ৰত অভিনয় কৰিছে নিপন গোস্বামী আৰু বিদ্যা ৰাৱে। এইখনে মহিলা পৰিচালকে পৰিচালনা কৰা প্ৰথম অসমীয়া ছবি। পৰিচালক সুপ্ৰভা দেৱীৰ স্বামী দ্বিজেন্দ্ৰ নাৰায়ণ দেৱ অসমীয়া ছবিৰ এজন পৰিচালক আৰু বিতৰক আছিল। স্বামীৰ সৈতে বহুকেইখন অসমীয়া ছবিৰ প্ৰযোজনা কৰা দেৱীয়ে স্বামীৰ মৃত্যুৰ পিছত নয়নমণিৰ যোগে চলচ্চিত্ৰ পৰিচালনাৰ জগতত খোজ দিছিল।\nছবিৰ চিত্ৰনাট্য ৰচক তথা সহযোগী পৰিচালক গুণসিন্ধু হাজৰিকাই এই ছবিৰ কামত ব্যস্ত হৈ থকা অৱস্থাতে কলকাতাত এক দুৰ্ঘটনাত পতিত হৈ চিৰদিনৰ বাবে দৃষ্টিশক্তি হেৰুৱাইছিল।\nপৰাগ আৰু অৰূপ দুই ভাই ককাই। পৰাগৰ পত্নী জীনু। অৰূপে ভাল পায় মইনা ওৰফে নয়নমণিক। মাকৰ সন্মতিত দুয়োৰো বিয়া হ’ল আৰু দাম্পত্য জীৱনৰ আৰম্ভণি কৰিলে। মৰম, স্নেহ, পৰিচৰ্যাৰে নয়নমণিয়ে শাহুৱেকক বুৰাই ৰাখিলে। কিন্তু জায়েক জীনুৰ নয়নমণিৰ এই সুখ সহ্য নহ’ল। শাহুৱেকৰ পৰা তাইক আঁতৰাই পঠিয়াবলৈ কূট-কৌশল ৰচনা কৰিলে। লাহেলাহে শাহুৱেকে তাইক বেয়া পোৱা হৈ আহিল আৰু এদিন তাই ঘৰ এৰি গিৰিয়েক আৰু সন্তান দুটি লৈ ভাড়াঘৰত থাকিবলৈ বাধ্য হ’ল।\nসময় গৈ থাকে। অৰূপৰ মৃত্যু হয়। অকলশৰীয়া নয়নমণিয়ে অশেষ কষ্টৰে সন্তান দুটি তুলি-তালি ডাঙৰ দীঘল কৰে। অৱশেষত পৰাগ, জীনু আৰু শাহুৱেক অনুতপ্ত হয় আৰু সকলোৱে মাথোন নয়নমণিক বিচাৰিলে।\nমীনা কুমাৰী দুৱৰা\nডেভিছ হাজৰিকা আদি\nচিত্ৰনাট্য, সহযোগী পৰিচালক- গুণসিন্ধু হাজৰিকা\nছবিৰ সঙ্গীত পৰিচালনা জিতু-তপনৰ। গীত গাইছে বলীউডৰ প্ৰতিষ্ঠিত কণ্ঠশিল্পী সুমন কল্যাণপুৰ আৰু ভূপিন্দৰে।\n1. "আৰু কত দুখ দিয়া প্ৰভু, কত দুখ আৰু দিয়া, কত দূৰ নজনা বাটে যাতনাৰ বাটে নিয়া" নিৰ্মলপ্ৰভা বৰদলৈ সুমন কল্যাণপুৰ\n2. "মা তুমি খেলিবানে দেউতা খেলিবানে, আহা আহা আমি খেলোঁ, আহানা আকৌ আমি খেলোঁ" গুণসিন্ধু হাজৰিকা সুমন কল্যাণপুৰ, ভূপিন্দৰ\n3. "ঘিটমিট আন্ধাৰৰ নিমাত ৰাতি জোনাকী পৰুৱাৰ সৌ জিকমিকনি" সুপ্ৰভা দেৱী ভূপিন্দৰ\n4. "অ’ নয়নমণি অ’ নয়নমণি কিযে মোহনীয়া তুমি, অ’ কিয়ে মোহনীয়া তুমি যেন তুমিয়ে মোৰ জীৱনসঙ্গিনী" গুণসিন্ধু হাজৰিকা সুমন কল্যাণপুৰ, ভূপিন্দৰ\n↑ 1.0 1.1 1.2 1.3 1.4 1.5 Das Arunlochan (2013). ৩১১ অসমীয়া চলচ্চিত্ৰৰ কাহিনী আৰু গীত. Shashi Shisu Prakashan, Guwahati. পৃষ্ঠা. 263.\n↑ "Suprabha Devi passes away at 73 - First Assamese woman director, she won accolades over the years". https://www.telegraphindia.com/.+15-6-2011. https://www.telegraphindia.com/north-east/suprabha-devi-passes-away-at-73-first-assamese-woman-director-she-won-accolades-over-the-years/cid/384316। আহৰণ কৰা হৈছে: 15 January 2021.\n↑ "Debi Suprabha". Encyclopedia of Indian Cinema. https://books.google.co.in/books?id=rF8ABAAAQBAJ&pg=PA1994-IA67&lpg=PA1994-IA67&dq=nayanmoni+1984+assamese+movie&source=bl&ots=UtgJyG46Th&sig=ACfU3U1RmUrWGrQjbDmXCgNqPPzzedktEQ&hl=en&sa=X&ved=2ahUKEwiH7fLvip7uAhUS5nMBHbxvCWEQ6AEwC3oECAQQAg#v=onepage&q=nayanmoni%201984%20assamese%20movie&f=false। আহৰণ কৰা হৈছে: 15 January 2021.\n↑ Babul Das (1985). অসমীয়া বোলছবিৰ গীতৰ সংকলন. Bani Mandir, Dibrugarh. পৃষ্ঠা. 393.\n"https://as.wikipedia.org/w/index.php?title=নয়নমণি&oldid=271480"ৰ পৰা অনা হৈছে\nএই পৃষ্ঠাখন ১৬ এপ্ৰিল, ২০২১ তাৰিখে ২২:২৫ বজাত অন্তিম সংশোধন কৰা হৈছিল।


'গাৰ্লোছাৰ অপসাৰণ লৈ মুখ্যমন্ত্ৰী সোণোৱাল নিমাত কিয়?' : ডিমা হাছাও কংগ্রেছ\n‘গাৰ্লোছাৰ অপসাৰণ লৈ মুখ্যমন্ত্ৰী সোণোৱাল নিমাত কিয়?’ : ডিমা হাছাও কংগ্রেছ\nহাফলং , July 4, 2020 3:33 pm\n‘হত্যাৰ অভিযোগত অভিযুক্ত পাৰ্বত্য স্বায়ত্ব শাসিত পৰিষদৰ চিইএম তথা তেতিয়াৰ ডিএইচ্ছডি জুৱেল গোটৰ প্ৰাক্তন নেতা দেব’লাল গার্লোছাৰ অপসাৰণ লৈ গৃহ বিভাগৰ দায়িত্বত থকা মুখ্যমন্ত্ৰী সৰ্বানন্দ সোণোৱাল নিমাত কিয় ? কিয় হত্যাৰ অভিযোগ থকা গাৰ্লছাক চৰকাৰে ৰক্ষণাবেক্ষণ দি আছে ?’ এই অভিযোগ ডিমা হাছাও জিলা কংগ্রেছ কমিটিৰ প্ৰাক্তন সভাপতি মহেন্দ্ৰ কেম্প্ৰাইৰ।\nহাফলং ৰাজীৱ ভৱনত এক সংবাদ মেল পাতি এই মন্তব্য কৰে কেম্প্ৰাইয়ে।\nডিমা হাছাও জিলাত পৰিষদীয় ৰাজনীতি লৈ বিজেপি আৰু কংগ্রেছ দলৰ মাজত আৰম্ভ হৈছে বোকা ছটিয়াৰ ৰাজনীতি। বিজেপি শাসিত উত্তৰ কাছাৰ পাৰ্বত্য স্বায়ত্ব শাসিত পৰিষদৰ বৰ্তমান চিইএম দেব’লাল গার্লোছাৰ নাম ২০০৭ চনৰ তেতিয়াৰ কংগ্রেছ নেতা তথা পৰিষদৰ চিইএম পূৰ্ণেন্দু লাংঠাচা আৰু ইএম নিন্দু লাংঠাচা হত্যাকাণ্ডৰ জড়িত থকাৰ অভিযোগ উত্থাপিত হৈছে।\nডিমা হাছাও আৰক্ষীয়ে হাফলং চিজেএম আদালতত ২৪ জুন তাৰিখে দাখিল কৰা চাৰ্জশ্বীটত গাৰ্লছাৰ নাম অভিযুক্তৰ তালিকাত আছে।\nকংগ্রেছ দলে ইয়াৰ আগত চিইএম দেব’লাল গার্লোছাৰ পদত্যাগৰ দাবী জনাই ৰাজ্যপালৰ হস্তক্ষেপ বিচাৰিছিল। কিন্তু এতিয়াও গাৰ্লোছা চিইএম পদত অধিষ্ঠিত হৈ আছে।\nকংগ্রেছ দলৰ সংবাদ মেলৰ প্ৰত্যাহ্বান জনাই বিজেপি দলে ১ জুলাই সংবাদ মেল পাতি কৈছিল যে কংগ্রেছ দলে পাৰ্বত্য জিলাৰ সামগ্ৰিক উন্নয়নৰ হকে একো কাম কৰা নাই।\nউন্নয়ন সন্দৰ্ভত যোৱা কালি কংগ্রেছ নেতা মহেন্দ্ৰ কেম্প্ৰাই সংবাদ মেল পাতি কয় যে, ‘বিজেপি দলৰ চিইএম বা বাকী নেতাসকলে যি বিদ্যালয়ত অধ্যয়ন কৰিছে সেই বিদ্যালয় কংগ্রেছ চৰকাৰে বনাইছে। যি বাটেৰে স্বাস্থ্য কেন্দ্ৰত যাব লাগে সেই বাটটোও কংগ্রেছৰ দিনৰ। অকল এয়াই নহয় আজি তেওঁ যিখন পৰিষদৰ চিইএম সেই পৰিষদও কংগ্রেছে স্থাপন কৰিছে।’\nমহেন্দ্ৰ কেম্প্ৰাইয়ে কয় আমাৰ মুখ্যমন্ত্ৰী সৰ্বানন্দ সোণোৱালে কয় যে, ‘আমি সৎ আৰু নিষ্ঠাৰে বৰাক ব্ৰহ্মপুত্ৰ পাহাৰ ভৈয়ামৰ উন্নয়নৰ হকে কাম কৰিম। শূণ্য সহনশীলতাৰ মাত মতা মুখ্যমন্ত্ৰী আজি কিয় এগৰাকী হত্যাৰ অভিযোগ থকা ব্যক্তিক পাৰ্বত্য স্বায়ত্ব শাসিত পৰিষদৰ চিইএম বনাই ৰখা হ’ল ? বিজেপিৰ ২৮ গৰাকী পৰিষদ সদস্যৰ ভিতৰত বিজেপি দলত চিইএম হোৱাৰ যোগ্য কোনেও নাই নেকি ?’\nবিজেপিৰ ৰাজ্যিক সভাপতি ৰঞ্জিত কুমাৰ দাস পাৰ্বত্য জিলাৰ বদনামৰ কাৰণেই চাগে দেব’লালৰ নিচিনা হত্যাৰ অভিযোগ থকা ব্যক্তিক চিইএম হিচাপে ৰক্ষণাবেক্ষণ দি আছে ।


পৰিবেশ তন্ত্ৰৰ পিৰামিড আৰু সকলোৰ বাবে জৈৱিক খাদ্য — Vikaspedia\nপ্ৰকৃতিৰ সকলো জীৱকুলৰ এটাই আন এটাৰ ওপৰত জীয়াই থকাৰ সূত্ৰেৰে নিৰ্ভৰশীল চক্ৰ৷ ই এক পৰিবেশ তন্ত্ৰৰ পিৰামিড৷ জৈৱিক সূত্ৰেৰে গঁথা৷ উদ্ভিদ থাকিলেহে মাটি জীয়াই থাকে৷ মাটি জীয়াই থাকে তেতিয়া, যেতিয়া উদ্ভিদৰ পৰা উপলব্ধ হোৱা কাৰ্বনাদি অন্য মৌল মাটিলৈকে ঘূৰি আহে৷ গছে প্ৰাকৃতিকভাৱে সৃষ্টিহোৱা এঙাৰ গেচখিনি বতাহৰ পৰা ব্যৱহাৰ কৰি আমাৰ বাবে প্ৰয়োজনীয় বিশুদ্ধ অম্লজান গেছ আৰু খাদ্য উপলব্ধ কৰে৷ সাগৰৰ তলিৰ পৰা পৃথিবীৰ অৰ্দ্ধেক অম্লজান উত্পন্ন হয়৷ এই প্ৰাকৃতিক পৰিমাণৰ এঙাৰ গেছখিনি নথকা হলেই পৃথিবী কাহানিবাই বৰফৰে পোত খালেহেঁতেন৷ গছৰ জৈৱিকতাৰ ওপৰত সকলো ক্ষুদ্ৰকায় সূক্ষ্ম জীৱকুলো নিৰ্ভৰশীল৷ তৃণ নিৰ্ভৰ প্ৰাণীৰ ওপৰত সকলো মাংসাহাৰী জীৱকুল নিৰ্ভৰশীল৷ সকলো সৰ্বভোজী প্ৰাণী, জন্তু গছৰ ওপৰত নিৰ্ভৰশীল৷ এঠাইত আউল লাগিলে গোটেই তন্ত্ৰটোৱেই ব্যাহত হয়৷\nআৰম্ভণিতে কোৱা পৰিবেশ তন্ত্ৰৰ মাটিলৈ ঘূৰি অহা কথাতো ই এক অতীৱ প্ৰয়োজনীয় স্তৰ৷ নকৈ নোৱাৰি, এই প্ৰসঙ্গবোৰ বিভিন্ন সময়ত বিভিন্ন প্ৰসঙ্গত আলোচনা হৈ থাকোতে মাটিত থকা চকুৰে নেদেখা সূক্ষ্মজীৱকুলক মানুহে পাহৰিয়েই পেলাইছে৷ মানুহৰ মনৰ ভাৱবোৰ এনেকুৱা যেন সূৰ্য্য উদয়-অস্ত হ’বই৷ পানী আকাশলৈ বাষ্পীভূতহৈ উঠি বৰষুণ হৈ নামিবই, সাগৰলৈ বৈ যাবই৷ সকলো যেন ধৰাবন্ধা৷ গছ-গছনি গজিবই৷ গুটি ছটিয়ালেই শস্য হৈ উঠিব৷ ইফালে জনবিস্ফোৰণ৷ সকলোৱে কৈছে, আমাক খাবলৈ লাগে৷\nঅধিক উত্পাদনৰ উদ্দেশ্যে কৃত্ৰিম গাঢ় সাৰ আৱিষ্কাৰ সৌ সিদিনাৰ কথাহে৷ নিঃসন্দেহে অধিক উত্পাদনক্ষম শস্যৰ জাত একোটাই উপযুক্ত মাত্ৰাত যত্ন পালে এটা পৰ্য্যায়লৈকে বেছি উত্পাদন দিবই৷ অধিক উত্পাদনৰ স্বাৰ্থত কিবা এটা চমু পথ লাগে৷ যাক কয় Short cut৷ তেনেকুৱা৷ চমু পথত ভৰি থওঁতে লাভ-লোকচানৰ বিষয়তো একমাত্ৰ ধন আৰু ভোক৷ অধিক উত্পাদনৰ উদ্দেশ্যে খেতি কৰোঁতে শস্যৰ লগতে বনবাতো (অপতৃণ!) গজে৷ বিজ্ঞানে মানুহৰ পাৰ্থিৱ পৃথিবীৰ বহু প্ৰশ্নৰ উত্তৰ বা ব্যাখ্যা দিয়াৰ ওপৰিও বহুত কামো সহজ-সাধ্যও কৰি তুলিছে৷ ইয়াৰ লগতে মানুহৰ মনত এটা ধাৰণাই বাহ লৈছে বিজ্ঞানৰ প্ৰয়োগে মানুহৰ কল্যাণহে সাধে৷ তেনেহলে কেনেকৈ পৰমাণু শক্তিৰ অপপ্ৰয়োগত হিৰোছিমা, নাগাচাকি নিমিষতে ফুঃ হৈ গল৷ এইয়াও বিজ্ঞান৷ অভিশাপৰ ৰূপত৷\nঅৰ্থনীতিৰ মূলমন্ত্ৰেৰে পৰিচালিত ৰাজনীতিৰ কুটিল গতি মানুহে এনেয়েও আগেয়ে উমান পোৱা নাই৷ আগলৈও গম নাপায়৷ তেনে এক বিষয়ৰ আলোচনাৰে অৱগাহন কৰাওঁ৷ পাশ্চাত্যৰ দেশবোৰে শস্যক ৰোগ, কীটৰ পৰা বচাই ৰাখিবলৈ কমখৰচী ৰসায়নিক পদাৰ্থবোৰ উলিয়াই ব্যৱসায় দ্বিতীয় বিশ্বযুদ্ধৰ পিচতেই আৰম্ভ কৰিলে৷ মানুহক বুজাইছে তেওঁলোকে প্ৰস্তুত কৰা কৃত্ৰিম ৰসায়ন প্ৰকৃতিৰ প্ৰতি প্ৰতিকূল নহয়৷ এই কৃত্ৰিম ৰসায়নবোৰ কোনোবাটো তৃণনাশক, কোনোবাটো কীটনাশক৷ বুজোৱা কথাবোৰৰ সত্যতা সন্দেহৰ আৱৰ্তত৷ সঁচাকৈয়ে বাৰু এইবোৰে লক্ষ্য কৰি লোৱা অকল তৃণ বা পতঙ্গকে আঘাত হানে নে? ভিয়েটনামৰ যুদ্ধত হাবিৰ পৰা লুকাই কৰা গেৰিলা আক্ৰমণ প্ৰতিহত কৰিব নোৱাৰি আমেৰিকান সৈন্যই ২, ৪-ডি (২, ৪ ডাইক্লৰ ফেনক্সী এচিটিক এচিড ) ২, ৪, ৫ টি ((২, ৪, ৫ ট্ৰাইক্লৰ ফেনক্সী এচিটিক এচিড) সমমাত্ৰাত মিহলাই (এজেণ্ট অৰেঞ্জ) এৰোপ্লেনৰ সহায়ত গেৰিলা লুকাই থকা হাবিত ছটিয়াই নিমিষতে গছ, মানুহ উভয়কে নঙঠা কৰি মৰা বীভত্স ছবিবোৰ দেখোন নেটতে বিচাৰি পোৱা যায়৷ এতিয়াও ভিয়েটনামে সেই ৰাসায়নিক বিষক্ৰিয়াৰ ফল ভূগি আছে৷ এইয়াও বিজ্ঞানৰ অভিশাপৰ উদাহৰণ৷ পৃথিবীৰ এঠাইত কৰা ভাৰসাম্যহীন অবিবেচক কৰ্মৰ ফল পৃথিবীৰ সকলোৱে ভুগিব লাগিব, ভুগিছেও, ভোগাবও৷\nইমানবোৰ অপায়-অমঙ্গল হোৱাৰ পিচত ভূতৰ ওপৰত দানহ পৰাদি পৰিছেহি Genetically modified organism (GMO)৷ কাৰণ একেবোৰ৷ আমেৰিকা যুক্তৰাষ্ট্ৰৰ মাত্ৰ ছয় শতাংশ মানুহে খেতি কৰে৷ সৰহীয়া মাটিত খেতি কৰিবলৈ যন্ত্ৰৰ প্ৰয়োজন অতি বেছি৷ সেই অনুপাতে কাম কৰা মানুহো কম৷ এনেকুৱা শস্য সৃষ্টি কৰিব লাগে যাতে বন নিয়ন্ত্ৰণ কৰিবলৈ তৃণনাশক দৰৱ ছটিয়ালে শস্যৰ একো নহয়, বৰং শস্যৰ মাজত গজি উঠা বন মৰি সাজি শেষ হয়৷ এনেকুৱা শস্য উদ্ভাৱিত প্ৰতিৰোধী গুণটোৱেই সন্দেহৰ আৱৰ্তত৷ এই প্ৰযুক্তি অণু-পৰমাণু পৰ্য্যায়ত কাম কৰে৷ বাহিৰৰ পৰা একো গম পোৱা নাযায়৷ GMO গোমধান, ঘেহুঁকে আদি কৰি অনেক শস্য এই ধৰণৰ প্ৰযুক্তিৰে তৈয়াৰী৷\nআমেৰিকাৰ ৩৭.২ নিযুত হেক্টৰ মাটিত গোমধান, ৩১.৫৭ নিযুত হেক্টৰ মাটিত চয়াবিন আৰু ২.০২ নিযুত হেক্টৰ মাটিত ঘেঁহু খেতি কৰে৷ পৰিবেশৰক্ষণশীল মানুহখিনিয়ে জানে যে তেওঁলোকৰ মুঠ ৭০.৭৯ নিযুত হেক্টৰ মাটিত কৰা খেতিৰ সৰহঅংশই মাটিৰ জীয়াই থকাৰ শক্তিক নিঃশেষ কৰিহে খেতি কৰিছে৷ কাৰণ অজৈৱিক প্ৰক্ৰিয়া খেতি য’ত জীনপ্ৰযুক্তি (GMO), উচ্চ ক্ষমতাবাহী ৰশ্মি প্ৰয়োগেৰে বীজ সৃষ্টি, কৃত্ৰিম সাৰ আৰু পৰিশোধন কৰা নলা-নৰ্দমাৰ পানী ব্যৱহাৰ কৰি কৰা হয়৷ এই গোটেইকেইটাই (কোৱা হয় বিগ থ্ৰী) মানুহৰ স্বাস্থ্যত প্ৰভাৱ পেলায়৷\nযিখন দেশত এই প্ৰযুক্তি আবিষ্কাৰ এতিয়া তাতেই ঘোৰ প্ৰতিবাদ৷ কাৰণ, তেনেকুৱা GMO সৃষ্টি কৰোঁতে, কি কৰিছে প্ৰকৃততে খাওঁতাই নাজানে৷ দাবী কৰিছে জনাব লাগে৷ লেবেল লগাব লাগে আৰু সেইটো এতিয়াও বাধ্যতামূলক নহয়৷ গতিকে খাদ্যবোৰ নিৰাপদ হয় নহয় জনাৰ উপায় কি? সকলো GMO শস্যৰ একে সমস্যা নাই৷ তাৰে কিছুমান সঁচাকৈয়ে প্ৰশংসনীয়, আদৰণীয়৷\nখাদ্য উত্পাদনৰ নিয়মানুযায়ী খাদ্যক ‘জৈৱিক খাদ্য’ৰ এটা মোহৰ লগা হৈছে৷ ইংৰাজীত ক’লে সহজে বুজিব Organic food৷ কওকচোন মোহৰ লাগেনে নালাগে? তৰ্কৰ খাতিৰতে কওঁ জৈৱিক হওক, নহওক প্ৰভেদ কি? শৰীৰ তন্ত্ৰই একেটা নিয়মেৰে খাদ্য গ্ৰহণ কৰে৷ জৈৱিক খাদ্যসমূহ বেছি নিৰাপদ আৰু স্বাস্থ্যবৰ্দ্ধক এই উক্তিৰ সাৰ্থকতাৰ ক্ষেত্ৰত মেডিকেল প্ৰমাণ বৰ বেছি নাই৷\nতেনেহলে জীয়াই থকাৰ সঙ্কট ঘনীভূত কৰ পৰা হৈছে? ইয়াৰ মূল কাৰণটোৱেই অজৈৱিক প্ৰক্ৰিয়াৰে জৈৱতন্ত্ৰত কৰা আঘাত৷ যিটো খুউব কম মানুহৰহে চকু পৰিছে৷ আমেৰিকাত বাৰু খুউব কম সংখ্যক মানুহ (৬ শতাংশ) খেতিৰ সৈতে জড়িত৷ ভাৰতততো ৬৭ শতাংশ মানুহেই খেতিৰ লগত পোনপটীয়াকৈ জড়িত৷\nজৈৱিক খাদ্য উত্পাদন প্ৰক্ৰিয়াত কৃত্ৰিম সাৰ, কৃত্ৰিম কীটনাশক, কৃত্ৰিম ৰঙৰো প্ৰবেশ নিষেধ৷ বংশতত্ত্ব (জীন) সলনি কৰা প্ৰযুক্তিৰো প্ৰবেশ নিষেধ৷ অৰ্থাৎ বীজখিনিও GM (Genetically modified) হ’ব নোৱাৰিব৷ সদ্যহতে নতুন নিয়ম মতে ইউৰোপিয়ান ইউনিয়নৰ সকলো দেশ, আমেৰিকা যুক্তৰাষ্ট্ৰ, কানাডা, মেক্সিকো, জাপানকে ধৰি বহুত দেশত জৈৱিক খাদ্য উত্পাদন কৰি নিজৰ দেশতে বিকিবলৈ বিশেষ অনুমতি পত্ৰৰ প্ৰয়োজন৷ ঘৰুৱা বাৰীত জৈৱিক খাদ্য উত্পাদনৰ কথা সম্পূৰ্ণ সুকীয়া৷ এই ক্ষেত্ৰত নিজ নিজ দেশে কিছুমান নিয়মৰ এৰা-ধৰা কৰি লৈছে৷\nশস্য উত্পাদনত ব্যৱহৃত পদ্ধতিৰ ভিন্নতাৰ কাৰণে খাদ্যক সৰ্বসাধাৰণ মোহৰ লগোৱাত অসুবিধা আহি পৰে৷ কিন্তু সকলোৱে দাবী কৰে যে জৈৱিক খাদ্যৰ সোৱাদৰ লগত অইন পদ্ধতিৰে উত্পাদন কৰা খাদ্যৰ কোনোফালৰ পৰাই তুলনা নহয়৷ এই দাবীৰ তথ্য-প্ৰমাণৰ কমমাত্ৰাৰ গইনাৰে বহুজাতিক ব্যৱসায় গোষ্ঠীয়ে কোৰোনাৰে ধন চপোৱাত ব্যস্ত৷ বৰ্দ্ধিত জনসংখ্যাৰ বাবে প্ৰয়োজনীয় আহাৰ-খাদ্য উত্পন্ন কৰাত স্বাৱলম্বিতা আনিবৰ কাৰণে বনমৰা, কীটমৰা অজুহাতত যিবোৰ বীজ মনছেণ্টোৰ দৰে কোম্পানীয়ে নিজৰ দেশততো মেলি দিলেই, এতিয়া আমাৰ হাতত তুলি দিয়াৰ প্ৰস্তুতি সম্পূৰ্ণ কৰিছে, সেইবোৰেই এসময়ত মানুহৰ বিনাশৰ কাৰক হব৷ এইবোৰতে আমাৰ শাসক, এভাগ বিজ্ঞানীয়ে হাত উজান দিছে৷ যিহেতু সেই বীজবোৰ বনমৰা, কীটমৰা দৰৱ প্ৰতিৰোধী৷ সংৰক্ষণৰ অভাৱত আমাৰ নিজৰ বীজবোৰ হাতৰ পৰা নোহোৱা হোৱাটোৱেই নহয়, মাটিৰ জৈৱিক প্ৰক্ৰিয়াত জড়িত সূক্ষ্ম জীৱকুল, মাছ, সৰীসৃপ, চৰাই ইত্যাদি মেৰুদণ্ডী প্ৰাণী সকলো শেষ হৈ আহিব, আহিছেও৷\nজৈৱিক খেতি, জীন প্ৰযুক্তি এই দুয়োটা বিষয়ক লৈ “GMOs, Herbicides, and Public Health,” শিৰোনামৰে দুজন আন্তঃৰাষ্ট্ৰীয় পৰ্য্যায়ৰ চিকিত্সক Philip J. Landrigan, M.D. আৰু Charles Benbrook, Ph.D ২০ আগষ্ট, ২০১৫ উচ্চ প্ৰশংসিত New England Journal of Medicine পত্ৰিকাত প্ৰকাশ কৰা লিখনি এটাৰ প্ৰতি দৃষ্টি আকৰ্ষণ কৰিব বিচাৰিছোঁ যত বনমৰা দৰৱৰ অনিষ্টকাৰী প্ৰভাৱক লৈ চিন্তা ব্যক্ত কৰা হৈছে৷ কোৱা হৈছে বহুজাতিক কো্পানী ‘মনচেণ্টো’ৱে প্ৰস্তুত কৰা গ্লাইফচেট নামৰ বননাশক দৰৱটোৰ লগত মানৱৰ কেঞ্চাৰ বেমাৰৰ এটা সম্পৰ্ক বিচাৰি পাইছে৷ এই ভিত্তিতেই তেখেতসকলে কৈছে যে ইয়াক নাকী লগাব লাগে, মানে লেবেল মাৰি জনাব লাগে যে কোনবিধ খাদ্য সুৰক্ষিত পদ্ধতিৰে উত্পাদিত আৰু কোনবোৰ নহয়৷ আমাৰ ঘটিৰাম, বাটিৰাম বজাৰ পদ্ধতিত বজাৰ কৰিবলৈ গৈ কোনো উপায় নাই এইদৰে বাচ-বিচাৰ কৰা৷ ইংলেণ্ডৰ এই দুই সন্মানীয় চিকিত্সক Landrigan আৰু Benbrook য়ে Food and Drug Administration ক GMO খাদ্যক লেবেল লগাবলৈ আহ্বান জনাইছে৷\nভাৰতত এতিয়াও খোৱা শস্যত জীন প্ৰযুক্তিৰে বংশতত্ত্ব সলনি কৰা জাতৰ খেতিয়েই নহয়, তাৰ পথাৰমূলক গবেষণাকো কৰিবলৈ অনুমতি সম্পূৰ্ণ হোৱা নাই৷ চৰকাৰে বিচাৰে৷ ভাৰতীয় কৃষি গৱেষণা পৰিষদেও হয় ক’বলৈ সাজু হৈয়ে আছে৷ মহাৰাষ্ট্ৰত কপাহ খেতিৰ তেনে এক জীন প্ৰযুক্তিৰে বংশতত্ত্ব সলনি কৰা জাত চৰকাৰে সুমুৱালে৷ যিটো উদ্দেশ্যৰে কৰিছিল, সেইয়া নফলিল৷ মহাৰাষ্ট্ৰ হাইব্ৰীড কোম্পানী নামৰ বীজ উৎপাদক কোম্পানীয়ে মনচেণ্টোৰ পৰা আমদানি কৰা এই কপাহৰ বীজে দেখুওৱা বেয়া ফলৰ দায়িত্ব অস্বীকাৰ কৰি নিজৰ মানুহ পঠিয়াই সম্পূৰ্ণ কৌশলপূৰ্ণ সমীক্ষা কৰি মিছা মাতিলে৷ তেওঁলোকে কি পালে জানিবলৈও নিদিলে৷ এতিয়া ভাৰতত ব্যৱহৃত বিটি-কপাহৰ জাতটোত দুটা জীন সোমাল৷ উচিত-অনুচিত দুয়োটা বিষয় এতিয়া সংবেদনশীল হৈ পৰাত ইয়াৰ তথ্য সৰবৰাহত চৰকাৰে সাৱধানতা অৱলম্বন কৰিছে৷ বিটি বেঙেনা সাজু হৈয়ে আছে৷ ২০১০ত বিটি বেঙেনা পৰীক্ষামূলক ভাবে প্ৰাৰম্ভিক দেওনা পাৰ হওঁ হওঁতেই চাৰিখন ৰাজ্য (বিহাৰ, ৰাজস্থান, কেৰেলা আৰু মধ্যপ্ৰদেশ )ই কৃষি প্ৰাদেশিক বিধি বিষয়ৰ অন্তৰ্গত বুলি সেইটো হ’বলৈ নিদিলে৷ লগতে ভাৰতীয় কিষান সংস্থা আৰু স্বদেশী জাগৰণ মঞ্চ ৰ প্ৰতিবাদৰ ঢৌৰ প্ৰকোপতহে নোৱাৰিলে৷ তেতিয়া চৰকাৰ বেলেগৰ, এতিয়া বেলেগৰ৷ ৰূদ্ধ দুৱাৰৰ ভিতৰত এই দুই প্ৰতিবাদীক মনাবলৈ চৰকাৰী কৌশল চলি আছে৷ GMO নিজৰ দেশৰ পৰা উলিয়াবলৈ চৰকাৰে গৱেষণাৰ কাৰণে কোটি কোটি ধন খৰচ কৰিছে৷ চৰকাৰৰ ধৈৰ্য্যৰ বান্ধো সোলোক-ঢোলোক হৈছে৷ ইমান ধন পানীত পৰোঁ পৰোঁ৷\nলক্ষ্য কৰিলে দেখা যায়, বিদেশী ৰাষ্ট্ৰই এনেকুৱা শস্যত হাত দিয়ে যিবোৰত হাত দিলে ভাৰতক সকলো ফালৰ পৰা দুৰ্বল কৰিব পাৰি৷ ভাৰতৰ কপাহ খেতি হোৱা ভূমিৰ পৰিমাণ ১১.৬ নিযুত হেক্টৰ৷ ভাৰতৰ কপাহ উদ্যোগটোক কোঙা কৰিবলৈ এতিয়া লোৱা সহজ উপায়টোৱেই হ’ল কপাহৰ ফুলত হোৱা কপাহ খোৱা পোক নিবাৰণৰ নামত ভাৰতৰ নিজৰ সঁচবোৰৰ সংৰক্ষণ আৰু সেই সঁচবোৰৰ খেতি নোহোৱা কৰি দিয়া৷ যিটো কৰা হৈ গৈছে৷ বেছি পোৱাৰ আশাত কিছুবছৰ ঠিকেই চলিব৷ এটা সময় আহিব যেতিয়া নিজৰ সঁচবোৰ হাতৰ পৰা পিচলি যাব তেতিয়াই বিদেশী কোম্পানীবোৰে ক’ব আমাৰ ওপৰত যিহেতু গুটিৰ কাৰণে নিৰ্ভৰ কৰে, তাৰ লগতে কাপোৰৰ লগত সংলগ্ন শিল্প-উদ্যোগবোৰ আমাৰ মতেই ব্যৱসায়ৰ বাবে আমি সম্পূৰ্ণ নিয়ন্ত্ৰণ কৰিব পাৰিম৷ এনেকুৱা উদাহৰণ হবলৈ গৈ আছে তিয়ঁহ, ভেণ্ডি, ধান ইত্যাদি৷ এই ধৰণৰ শীতল কাৰিকৰী যুদ্ধত সমান্তৰালকৈ চলিছে Intellectual Property Right (IPR)৷ ভাৰত চৰকাৰে কৃষি বিষয়ত যত্ন কৰিছে নিজৰখিনি বচাবলৈ৷ জোৰ পুৰি হাত পালেহি৷\nLandrigan and Benbrook এ উল্লেখ কৰিছে যে আমেৰিকাতেই ১৯৭৪ৰ পিচত বনমৰা দৰৱৰ প্ৰতিৰোধ ক্ষমতা সম্পন্ন শস্যৰ কাৰণে বনমৰা দৰৱৰ ব্যৱহাৰৰ পৰিমাণ ০.৪ নিযুত কিলোগ্ৰামৰ পৰা ২০১৪ত আহি ১১৩ নিযুত কিলোগ্ৰাম চুইছেহি৷ পৰিণামত কিছুমান বন-জাতীয় উদ্ভিদে ২, ৪-ডিৰ বিৰুদ্ধে প্ৰতিৰোধ ক্ষমতা গঢ়ি তুলিছে৷ এই বনমৰা দৰৱবোৰৰ বিষাক্ত গুণৰ তথ্যবোৰ ঢাকি পৰিবেশন কৰা হোৱা বাবে বনমৰা দৰৱৰ বিৰুদ্ধে যিমানেই আপত্তি নাহক, কাণেই নিদিয়ে৷ আনকি বিশ্ব স্বাস্থ্য সংস্থাইয়ো গ্লাইফচেটক হয়তো কেঞ্চাৰ সৃষ্টি কৰিব পৰা হ’ব/নহ’ব পাৰে শ্ৰেণীত আৰু ২, ৪-ডিক সম্ভাৱনাময় শ্ৰেণীত থৈছে৷ এই দুই বনমৰা দ্ৰৱক লৈ সংশয় কমা নাই৷ আমেৰিকাতে চলোৱা সমীক্ষাত প্ৰকাশ পাইছে যত ৯৪০০০ চেম্পোলৰ ৭৫ শতাংশতে এবিধ নহয় এবিধ বনমৰা দৰৱৰ অৱশিষ্ট ধৰা পৰিছে৷ ই এক ভয়াবহ ছবিৰ নিদৰ্শন৷\nভাৰতীয় কিষান সংস্থা আৰু স্বদেশী জাগৰণ মঞ্চই সোধা প্ৰশ্নকেইটাৰ উত্তৰ চৰকাৰৰ হাতত নাই৷ প্ৰশ্নকেইটা হল-\n১৷ GM শস্য যদি সফলেই তেনেহলে নতুন বিটি কপাহত দুটা জীন কিয় সুমুৱা হল?\n২৷ ভাৰতৰ জৈৱবিচিত্ৰতাক ৰক্ষাপ্ৰণালী সবল বুলি দাবী কৰা স্বত্তেও মনচেণ্টো কোম্পানীয়ে অবৈধ ভাৱে ভাৰততে GM ভেণ্ডিৰ পৰীক্ষা কেনেকৈ চলাবলৈ পালে?\n৩৷ ভাৰতে নিজে নিজৰ দেশতে তেনেকুৱা জীনেৰে কিয় স্বাৱলম্বী নহৈ আন্তঃৰাষ্ট্ৰীয় কোম্পানীৰ ওপৰত নিৰ্ভৰশীল হ’বলগীয়া হৈছে?\n৪৷ GM শস্যবোৰে কিয় উত্পাদন শক্তি বঢ়াব পৰা নাই?\n৫৷ এনেকুৱা কিবা প্ৰযুক্তি ওলাবনে যাৰ জৰিয়তে খেতিয়কে GM শস্যৰ বীজ নিজেই ৰাখিব পাৰিব আৰু বাৰে বাৰে ব্যৱহাৰ কৰিব পাৰিব?\n৬৷ GM খাদ্যবোৰ সঁচাকৈয়ে স্বাস্থ্যৰ কাৰণে সুৰক্ষিত নে?\n৭৷ GM শস্যই জৈৱবৈচিত্ৰতা অক্ষুণ্ণ ৰাখিব পাৰিবনে?\nওপৰৰ সাতোটা প্ৰশ্নৰ উত্তৰ পালে আমিও ক’ম GMO লোৱাত আমাৰ আপত্তি নাই৷ দিবনে উত্তৰ? নে চৰকাৰে, বিজ্ঞানীয়ে উত্তৰ অবিহনে অনুমতি দিব?\nজৈৱিক খাদ্য উত্পাদন কৰোঁতে বিগ থ্ৰী, হৰমোন, এণ্টবায়টিক আৰু কৃত্ৰিম ভাৱে তৈয়াৰী উপাদান ব্যৱহাৰ কৰিব নোৱাৰিব৷ শস্যৰ আৱৰ্ত্তন মানি খেতি কৰিব লাগিব৷ কাষৰ পৰিবেশো এইবোৰৰ পৰা মুক্ত থাকিব লাগিব৷ পঁচন সাৰ, বীজো জৈৱিক প্ৰক্ৰিয়াৰে উত্পাদন কৰা হব লাগিব৷ শস্যত দেখা দিয়া বেমাৰ, কীট-পতঙ্গ জৈৱিক প্ৰক্ৰিয়াৰে নিবাৰণ কৰিব পৰা হব লাগিব৷ বন-বাত নিৱাৰনাৰ্থে জৈৱ-মালচিং, হাতেৰে নিৰনি, কাটি বা জ্বলাই কৰিব লাগিব৷ কৃত্ৰিম মালচিং ব্যৱহাৰ কৰিলেও খেতি চপাইয়ে আঁতৰাব লাগিব৷\nঅসমকে ধৰি উত্তৰ-পূব ভাৰতক প্ৰাকৃতিক ভাবে জৈৱিক প্ৰক্ৰিয়াৰে খাদ্য প্ৰস্তুত কৰা ভঁৰাল হিচাবে গঢ় দিব পৰা হৈ আছে৷ চৰকাৰেও পাকে-প্ৰকাৰে উনুকিয়ায়৷ কিন্তু সমান্তৰাল ভাবে অজৈৱিক প্ৰক্ৰিয়াকো আঁকোৱালি লব বিচাৰে৷ ২০১০ চনৰ চৰকাৰী তথ্যমতেই ভাৰতত ৪.৪ নিযুত হেক্টৰ মাটি জৈৱিক কৃষিৰ অন্তৰ্গত হৈছে৷ এইবোৰ জৈৱিক খেতিত ধান, ঘেঁহু, গোমধান, চাহ, তৈলবীজ, স্নেহজাতীয় বীজ, শাক-পাচলি, ফলজাতীয় শস্য, মৌ, মচলা শস্য, কপাহ, প্ৰসাধন সামগ্ৰী প্ৰস্তুত কৰা গছ ইত্যাদি অন্তৰ্ভুক্ত হৈছে৷\nজৈৱিক কৃষিৰ সুফল চিৰদিনীয়া৷ আমি পাহৰিলে নহব যে মাটিৰ অধিকাৰ আমাৰ নহয়৷ মাটিক আশ্ৰয় কৰি যি জৈৱ বৈচিত্ৰ্য আছে সেয়া ৰক্ষা কৰি চলা আমাৰ প্ৰতিটো প্ৰজন্মৰ ধৰ্ম৷ তেহে ভবিষ্যতৰ মানৱকুল সুৰক্ষিত হব, যাৰপৰা আমি ভূমিখণ্ডক ধাৰলৈ পাইছো৷ সূত নিদি মূলো আত্মসাৎ কৰা আমাৰ মনোবৃত্তিয়ে আমাৰ কৰ্মপন্থাকেই সলাই পেলাইছে৷ মাটি, পানী, বায়ু আমি একোকেই প্ৰদূষিত কৰিব নালাগে৷ জীৱৰ প্ৰাকৃতিক পিৰামিড সদৃশ তন্ত্ৰক বাহাল ৰাখিবলৈ এটাই মাত্ৰ উত্তৰ৷ জৈৱিক কৃষি৷ জৈৱিক খাদ্য৷\nলেখক:ড° লোচন শইকীয়া,সাহিত্য ডট অৰ্গ


ৱাণ্ডাৰ কেলেণ্ডাৰ উদ্ভাৱন কৰি চৰ্চালৈ অহা ব্যক্তিজন - NE FOCUS\nৱাণ্ডাৰ কেলেণ্ডাৰ উদ্ভাৱন কৰি চৰ্চালৈ অহা ব্যক্তিজন\n৫০০০ বছৰৰ এখন কেলেণ্ডাৰ প্ৰস্তুত কৰি চৰ্চালৈ আহিছে এজন বিশেষ ব্যক্তি।ব্যক্তি জনৰ নাম মদন মোহন নাথ ৰায়।ঘৰ বিজনীৰ বিষ্ণুপুৰত।\nতেখেতে প্ৰস্তুত কৰা কেলেণ্ডাৰৰ দৈৰ্ঘ্য হ’ল ৬ৰ পৰা ৯ ইঞ্চি ।এই কেলেণ্ডাৰৰ আৰ্হিয়ে আঞ্চলিক বিজ্ঞান কেন্দ্ৰত অনুষ্ঠিত হোৱা উদ্ভাৱন মহোৎসৱত বেচ সমাদৰ লাভ কৰিছে।\nকেলেণ্ডাৰ খনত কি আছে?\nকেলেণ্ডাৰ খনৰ বিশেষত্ব হ’ল যে কেলেণ্ডাৰ খন এটা পাততে ৫০০০ চনলৈ সন্নিৱিষ্ট আছে।কেলেণ্ডাৰখনক আঞ্চলিক বিজ্ঞান কেন্দ্ৰ গুৱাহাটীয়ে ৱাণ্ডাৰ কেলেণ্ডাৰ নামেৰে নামাকৰণ কৰিছে।\nকেলেণ্ডাৰ খন কেতিয়া প্ৰস্তুত কৰিছিল?\nকেলেণ্ডাৰ খন ১৯৮৫চনতে প্ৰস্তুত কৰিছিল।অৱশ্যে তেতিয়া কেলেণ্ডাৰ খনত ৫০০০ বছৰলৈ সন্নিৱিষ্ট নাছিল।সম্প্ৰতি কেলেণ্ডাৰখনৰ বৰ্ষ সম্প্ৰসাৰণ হৈছে।\nমোহন নাথ ৰায়ে ইতিমধ্যে কেলেণ্ডাৰখন বিভিন্ন বিদ্যালয় মহাবিদ্যালয়ত প্ৰদৰ্শিত কৰিছে।বহু গ্ৰাহকে ক্ৰয় কৰিছে-এই মন্তব্য মদন মোহন নাথ ৰায়ৰ।\nউদ্ভাৱনৰ জৰিয়তে সমাজলৈ ন মাত্ৰা প্ৰদান কৰা মদন মোহন নাথ ৰায়ক এন ই ফ’কাচ ডট কমৰ ফালৰ পৰা জনালো অলেখ শুভকামনা।\nPrevPreviousভেলেণ্টাইন ডে’ৰ বিশেষ..\nNextআজি কোন কোন তাৰকা শিল্পী গুৱাহাটীত আহি উপস্থিত হ’লNext\nক’ৰণা কেন্দ্ৰিক পৰিস্থিতিক লৈ মুখ্যমন্ত্রীৰ সর্বদলীয় বৈঠক অনুষ্ঠিত\nadmin April 23, 2021 3:04 PM\nসাম্প্রতিক ক’ভিড পৰিস্থিতিয়ে জটিল ৰূপ ধাৰণ কৰিছে৷ দেশৰ বিভিন্ন ৰাজ্যৰ লগতে অসমতো দ্রুতহাৰত বৃদ্ধি পাব ধৰিছে মাৰাত্মক ভাইৰাছত আক্রান্ত লোকৰ সংখ্যা৷ ইয়াৰ মাজতে জটিল ক’ভিড পৰিস্থিতিক লৈ কালি মুখ্যমন্ত্রী সর্বানন্দ সোণোৱালৰ অধ্যক্ষতাত মহানগৰীৰ খানাপাৰাস্থিত অসম প্রশাসনীয় পদাধিকাৰী মহাবিদ্যালয়ত এখন গুৰুত্বপূর্ণ সর্বদলীয় বৈঠক অনুষ্ঠিত হয়৷\nএই সর্বদলীয় বৈঠকত বিজেপি, ভাৰতীয় জাতীয় কংগ্রেছ, অসম গণ পৰিষদ, অসম জাতীয় পৰিষদ, ইউ পি পি এল, আৰ জে ডি, চি পি আই (এম), চি পি আই (এম এল), ৰাইজৰ দল, নেচনেল ৰিপাব্লিকান কংগ্রেছ আৰু নেচনেল পিপল্ছ পার্টীৰ প্রতিনিধিয়ে অংশগ্রহণ কৰে৷ স্বাস্থ্যমন্ত্রী ড° হিমন্ত বিশ্ব শর্মাৰ লগতে ৰাজ্য চৰকাৰৰ কেইবাজনো শীর্ষ বিষয়াও বৈঠকত উপস্থিত আছিল৷\nবৈঠকত অধ্যক্ষতা কৰি দিয়া ভাষণত মুখ্যমন্ত্রী সোণোৱালে ক’ৰোনা ভাইৰাছসৃষ্ট সাম্প্রতিক জটিল পৰিস্থিতিত সকলো ৰাজনৈতিক দলৰ প্রতিনিধিসকলক ঐক্যবদ্ধভাৱে যুঁজ দিয়াৰ আহ্বান জনায়৷ তৃণমূল পর্যায়ত ক’ভিড–১৯ আৰু চৰকাৰে জাৰি কৰা নির্দেশাৱলীসমূহ আখৰে আখৰে পালন কৰা সন্দর্ভত জনসচেতনতা সৃষ্টি কৰাৰ ক্ষেত্রত প্রতিটো ৰাজনৈতিক দলৰ কর্মকর্তাসকলক নিয়োজিত কৰাৰ প্রয়োজনীয়তাৰ কথা উল্লেখ কৰি মুখ্যমন্ত্রী সোণোৱালে কয় যে ৰাজ্য চৰকাৰে ক’ভিড–১৯ৰ বিৰুদ্ধে টেষ্টিং, ট্রেচিং, চিকিৎসা, ক’ভিড বিধিৰ যথোচিত পালন আৰু টিকাকৰণৰ দৰে পঞ্চসূত্র নীতিৰে আগবঢ়াৰ পদক্ষেপ গ্রহণ কৰিছে৷\nএই মুহূর্তত জনসাধাৰণৰ জীৱন ৰক্ষা কৰাটোৱে ৰাজ্য চৰকাৰৰ প্রধান উদ্দেশ্য৷ সেই লক্ষ্যৰে যথোচিত নির্দেশনা ইতিমধ্যে প্রস্তুত কৰা হৈছে৷ জনসাধাৰণে ক’ভিড বিধি মানি চলাৰ ওপৰতে মহামাৰীৰ বিৰুদ্ধে সফলতাৰে যুদ্ধ কৰাটো বহু পৰিমাণে নির্ভৰ কৰিছে৷ এইক্ষেত্রত জনসাধাৰণক উপযুক্তভাৱে সজাগ আৰু সচেতন কৰি তোলাৰ পদক্ষেপ লোৱাৰ বাবে তেওঁ ৰাজনৈতিক দলৰ প্রতিনিধিসকলক আহ্বান জনায়৷মুখ্যমন্ত্রী সোণোৱালে পুনৰ কয় যে ৰাজ্য চৰকাৰে জনসাধাৰণক উৎকৃষ্ট সেৱা আগবঢ়োৱাৰ ক্ষেত্রত বদ্ধপৰিকৰ৷ নিজৰ লগতে পৰিয়াল তথা আত্মীয়–স্বজনক সুৰক্ষিত কৰি ৰখাৰ দিশত জনসাধাৰণ অধিক সচেষ্ট হ’ব লাগিব৷ এইক্ষেত্রত ৰাইজৰ মাজত নীতি–নিয়ম মানি চলাৰ প্রৱণতা বৃদ্ধি হ’ব লাগিব৷ ক’ভিডৰ প্রথম জোৱাৰৰ সময়ত ৰাজ্যখনৰ স্বাস্থ্য আন্তঃগাঁথনি কিছু পৰিমাণে দুর্বল আছিল যদিও বিগত সময়ছোৱাত চৰকাৰে এইক্ষেত্রত এক শক্তিশালী ব্যৱস্থা গঢ়ি তুলিছে৷\nবিগত বর্ষৰ অভিজ্ঞতাই এইক্ষেত্রত যথেষ্ট পৰিমাণে সহায় কৰিছে বুলি উল্লেখ কৰি সেই সময়ত জনসাধাৰণৰ লগতে ৰাজনৈতিক দলসমূহে আগবঢ়োৱা স্বতঃস্ফূর্ত সেৱাৰো তেওঁ শলাগ লয়৷ আজিৰ সর্বদলীয় বৈঠকৰ জৰিয়তে জনসাধাৰণৰ মাজলৈ এক ইতিবাচক বার্তা যাব বুলি উল্লেখ কৰি মুখ্যমন্ত্রী সোণোৱালে কয় যে জটিল সময়ত সকলোৱে ঐক্যবদ্ধভাৱে কাম কৰিছে৷ পূর্বৰ দৰে এইবাৰো সকলোৱে ঐক্যবদ্ধভাৱে পদক্ষেপ লৈ এই জটিল পৰিস্থিতি অতিক্রম কৰিব পাৰিব বুলিও তেওঁ আশা প্রকাশ কৰে৷বৈঠকৰ অন্তত সংবাদ মাধ্যমৰে হোৱা বার্তালাপতো মুখ্যমন্ত্রী সোণোৱালে স্বাস্থ্য বিভাগৰ দ্বাৰা জাৰি কৰা নীতি–নির্দেশনাসমূহ নিখুঁতভাৱে পালন কৰিবলৈ ৰাজ্যৰ প্রতিজন নাগৰিকক আহ্বান জনাই কয় যে আমাৰ স্বাস্থ্য বিভাগৰ তৰফৰ পৰা তৎপৰতাৰে জনসাধাৰণক উন্নতমানৰ চিকিৎসা সেৱা আগবঢ়োৱাৰ পদক্ষেপ গ্রহণ কৰা হৈছে৷ যাৰ বাবে আজি আমি পৰিস্থিতিৰ সৈতে মোকাবিলা কৰিবলৈ সক্ষম হৈছোঁ৷ কিন্তু সকলোৰে ক্ষেত্রত সীমাবদ্ধতা আছে৷\nএই কথা জনসাধাৰণে উপলব্ধি কৰিব লাগিব৷ স্বাস্থ্যমন্ত্রী ড° হিমন্ত বিশ্ব শর্মাৰ লগতে স্বাস্থ্য বিভাগৰ সৈতে জড়িত প্রতিজন বিষয়া–কর্মচাৰী আৰু ডাক্তৰ–নার্ছে যি ধৰণে কাম কৰিছে, তাৰ বাবেও পৰিস্থিতিৰ মোকাবিলা কৰিবলৈ সক্ষম হৈছোঁ৷ কিন্তু আজি দেশজুৰি যি পৰিস্থিতিৰ সৃষ্টি হৈছে, তাৰ প্রতি লক্ষ্য ৰাখি আমি সজাগতা অৱলম্বন কৰিব লাগিব৷ এছ অ’ পি যদি সকলোৱে মানি চলে, তেতিয়া নিশ্চিতভাৱে আমি পৰিত্রাণ পাম৷ চৰকাৰে গ্রহণ কৰা প্রতিটো পদক্ষেপৰ লক্ষ্য হৈছে নাগৰিকক সংক্রমণৰ পৰা ৰক্ষা কৰা৷\nৰাজ্য চৰকাৰে ক’ভিড–১৯ৰ সংক্রমণ প্রতিৰোধকল্পে অসমত লকডাউন দিয়াৰ সিদ্ধান্ত গ্রহণ কৰিব নেকি বুলি সাংবাদিকে সোধা প্রশ্ণৰ উত্তৰত মুখ্যমন্ত্রী সোণোৱালে কয়- এতিয়ালৈকে তেনে ধৰণৰ পৰিস্থিতিৰ উদ্ভৱ হোৱা নাই৷ কিন্তু মই অসমৰ ৰাইজক আহ্বান জনাওঁ– লকডাউন ঘোষণা কৰা পৰিস্থিতিলৈ যাতে যাবলগীয়া নহয়৷ সর্বদলীয় বৈঠকত বক্তব্য ৰাখি স্বাস্থ্যমন্ত্রী ড° হিমন্ত বিশ্ব শর্মাই ক’ভিডৰ নীতি–নিয়ম যথোচিতভাৱে পালনৰ লগতে এই দিশত সজাগতা আৰু ঐক্যবদ্ধ প্রয়াস চলোৱাৰ ওপৰতো গুৰুত্ব আৰোপ কৰে৷\nক’ৰোনাৰ দ্বিতীয় জোৱাৰ যথেষ্ট জটিল বুলি উল্লেখ কৰি তেওঁ কয় যে বর্তমান ক’ভিড–১৯ৰ চিকিৎসাৰ প্রয়োজনীয় আন্তঃগাঁথনি–ব্যৱস্থ্ পর্যাপ্ত পৰিমাণে আছে৷ কিন্তু সংক্রমিত লোকৰ সংখ্যা বৃদ্ধি হ’লে ই এক কঠিন প্রত্যাহ্বান হিচাপে থিয় দিব৷ ইয়াৰ বাবে স্বাস্থ্য আন্তঃগাঁথনি বৃদ্ধি, আই চি ইউ বিছনা তথা অক্সিজেনৰ যোগান বৃদ্ধিৰ ওপৰতো গুৰুত্ব দিয়া হৈছে৷ ৪৫ বছৰ বয়সৰ ঊর্ধ্বৰ ব্যক্তিসকলৰ টিকাকৰণ প্রক্রিয়া বর্তমানে চলাই থকা হৈছে বুলি উল্লেখ কৰি তেওঁ পুনৰ কয় যে মে’ মাহৰ প্রথম সপ্তাহৰ পৰা ১৮–৪৫ বছৰ বয়সৰ ব্যক্তিসকলৰ টিকাকৰণ প্রক্রিয়া আৰম্ভ কৰা হ’ব৷সর্বদলীয় বৈঠকত বিজেপিৰ ৰাজ্যিক সভাপতি ৰঞ্জিত কুমাৰ দাস, অসম প্রদেশ কংগ্রেছ কমিটীৰ সভাপতি ৰিপুণ বৰা, অসম গণ পৰিষদৰ সভাপতি অতুল বৰা, অসম জাতীয় পৰিষদৰ সাধাৰণ সম্পাদক জগদীশ ভূঞাৰ উপৰি চি পি আই (এম এল), চি পি আই (এম), ৰাইজৰ দল, এন পি পি, নেচনেল ৰিপাব্লিকান কংগ্রেছ আৰু আৰ জে ডিৰ প্রতিনিধিবর্গই নিজ নিজ মত ব্যক্ত কৰে৷\nমুখ্যমন্ত্রী সোণোৱালে সর্বদলীয় বৈঠক আহ্বান কৰাৰ বাবে শলাগ লয় সকলো ৰাজনৈতিক দলৰ নেতৃবৃন্দই৷ লগতে ক’ভিড–১৯ৰ বিৰুদ্ধে চলাই থকা যুদ্ধখনত ৰাজনৈতিক স্বার্থৰ ঊর্ধ্বত থাকি চৰকাৰলৈ সকলো ক্ষেত্রতে সহায়–সহযোগিতা আগবঢ়োৱাৰ আশ্বাস দিয়ে৷ সর্বদলীয় প্রতিনিধিবর্গই এইক্ষেত্রত ল’বলগীয়া কিছু ব্যৱস্থাৱলী সম্পর্কতো চৰকাৰক পৰামর্শ আগবঢ়ায়৷\nমহাষৌধত পৰিণত হৈছে মাস্ক-ৰং-তুলিকাৰে সজাগতাৰ সৃষ্টি হাজোৰ জ্যোতিস্মিতাৰ\nadmin April 23, 2021 12:11 PM\nক`ৰণাৰ দ্বিতীয় সংক্ৰমণ দ্ৰুতগতিত বৃদ্ধি পোৱাত আমাৰ সকলোৰে সুৰক্ষা কবচত পৰিণত হৈছে মাস্কখন। মাস্ক পৰিধান কৰিবলৈ চৰকাৰেও জাৰি কৰিছে কঠোৰ নিৰ্দেশনা। মাস্কৰ ব্যৱহাৰ তথা সজাগতা সৃষ্টিৰ বাবে হাজোৰ এগৰাকী কিশোৰীয় হাতত লৈছে ৰং-তুলিকা। হাজো ধোপৰগুৰিৰ জ্যোতিস্মিতা ওজা নামৰ কিশোৰী গৰাকীয়ে কাঠৰ ক্ষুদ্ৰ ক্ষুদ্ৰ টুকুৰাত অংকন কৰিছে বহুতো ছবি। বিশেষকৈ জ্যোতিস্মিতাই কৰোণা ভাইৰাছৰ ভয়াৱহতা আৰু সজাগতাৰ বাবে অকা মাস্কৰ ছবিয়ে দৃষ্টি আকৰ্ষণ কৰিছে সকলোৰে। আনহাতে ক্ষুদ্ৰ ক্ষুদ্ৰ কাঠৰ টুকুৰাত প্ৰাণ ঠাই উঠিছে ৰংঘৰ, তাজমহল লক্ষ্মীনাথ বেজবৰুৱা, ভাৰতৰত্ন ড০ ভূপেন হাজৰিকা, ড০ হিমন্ত বিশ্ব শৰ্মা, জুবিন গাৰ্গ, অংগৰাগ পাপন মহন্ত আদিৰ ছবি। চতুৰ্থ শ্ৰেণীৰ পৰা ছবি আঁকি ভাল পোৱা জ্যোতিস্মিতাক এই ক্ষেত্ৰত পিতৃ-মাতৃয়েও যথেষ্ট উৎসাহ যোগাই আহিছে। বিশেষকৈ শেহতীয়া পৰিস্থিতিৰ লগত খাপ খুৱাই ক্ষুদ্ৰ কাঠৰ টুকুৰাত মাস্ক অংকন কৰি সজাগতা সৃষ্টি কৰাত আনন্দ প্ৰকাশ কৰিছে ফাৰ্মাচিষ্ট পিতৃ নাৰায়ণ ওজা আৰু মাতৃ মঞ্জু পাঠক ওজাই। ছবি আকি জগত জিনিব বিচৰা জ্যোতিস্মিতাই মহামাৰী ক`ৰণা ভাইৰাছৰ পৰা ৰক্ষা পাবলৈ সকলোকে মাস্ক পৰিধান কৰিবলৈ অনুৰোধ জনোৱাৰ লগতে সজাগতা সৃষ্টিৰ বাবে ক্ষুদ্ৰ কাঠৰ টুকুৰাত অংকন কৰা মাস্কৰ ছবিয়ে সকলোকে আকৰ্ষিত কৰিছে। হাজো ধোপৰগুৰিৰ নিবাসী জ্যোতিস্মিতা ওজা হাজো উচ্চতৰ মাধ্যমিক বিদ্যালয়ৰ উচ্চতৰ মাধ্যমিকৰ দ্বিতীয় বাৰ্ষিকৰ ছাত্ৰী।\nক’ভিড-১৯ঃ মেঘালয়ৰ পূৱ খাচী পাহাৰত নিষেধাজ্ঞা\nadmin April 22, 2021 2:37 PM\nমেঘালয়ত ক’ভিড-১৯ৰ সংক্ৰমণ বৃদ্ধিৰ প্ৰতি লক্ষ্য ৰাখি মুখ্যমন্ত্রী কনৰাড চাংমা নেতৃত্বাধীন এনপিপি চৰকাৰে পূৱ খাচী পাহাৰত কিছুমান নিষেধাজ্ঞা জাৰি কৰে। বৰ্ধিত ক’ভিড-১৯ ৰ সংক্ৰমণ ৰোধৰ বাবে চৰকাৰে আৰোপ কৰা নিষেধাজ্ঞা বোৰ হ`ল ক্ৰমে:\n২৩এপ্ৰিলৰ পৰা প্ৰৱেশকাৰী সকলৰ প্ৰৱেশ পইণ্টত আৰ টি-পি চি আৰ পৰীক্ষা কৰাটো বাধ্যতামূলক। জিলাখনৰ পৰ্যটনস্থলী ৩০ এপ্ৰিল পৰ্য্যন্ত বন্ধ ৰখাৰ নিৰ্দেশ জাৰি কৰিছে।শ্বিলঙৰ মহাবিদ্যালয় আৰু বিশ্ববিদ্যালয়সমূহৰ পৰীক্ষা কেন্দ্ৰৰ বাহিৰে, আন সকলোবোৰ শিক্ষানুষ্ঠান ৩ মে’ লৈ বন্ধ থাকিব। অপ্ৰয়োজনীয় বিপনীসমূহ ২৬ তাৰিখৰ পৰা ২ মে’ ২০২১ লৈ বন্ধ ৰখাৰ নিৰ্দেশ । জিম, চুইমিং পুল, গেমিং পাৰ্লাৰ, চিনেমা, ক্লাব, চেল’ন, বাৰসমূহ ২৩ তাৰিখৰ পৰা ৩০ এপ্ৰিললৈ বন্ধ ৰখাৰ নিৰ্দেশ। চৰকাৰী কাৰ্যালয়সমূহত ৩৩ শতাংশ কৰ্মচাৰীৰে কাম কৰাৰ নিৰ্দেশ জাৰি কৰিছে।\nশেষত মেঘালয়ৰ মুখ্যমন্ত্রী কনৰাড চাংমাই টুইটাৰযোগে কয় যে আমি কৰ’নাৰ দ্বিতীয় ঢৌৰ সৈতে মোকাবিলা কৰাৰ চেষ্টা কৰি আছো। সাধাৰণ ৰাইজে অনুগ্ৰহ কৰি অপ্ৰয়োজনীয় ভ্ৰমণ নকৰিব। মেঘালয় চৰকাৰে ইতিমধ্যে ৪৫ বছৰৰ উৰ্দ্ধৰ বয়সৰ নাগৰিকসকলক ভেকচিন দিয়া অব্যাহত ৰাখিছে।\nধৰিত্ৰী দিৱসত সংকল্প লও আহক -ধৰণীক সজাল কৰো\nআজি বিশ্বৰ ধৰিত্ৰী দিৱস।প্ৰতি বছৰে এই দিৱস বিশ্বৰ ১৯৩ খন দেশে পালন কৰি আহিছে।এই দিৱস পালনৰ একমাত্ৰ উদেশ্য হৈছে বিশ্ব প্ৰকৃতিৰ সম্পৰ্কে সজাগতা সৃষ্টি কৰা।উল্লেখযোগ্য যে ১৯৭০ চনৰ আজি এই দিনটোত প্ৰথমে আমেৰিকাত ধৰিত্ৰী দিৱস উদযাপন কৰা হৈছিল।এইবাৰৰ ধৰিত্ৰী দিৱসৰ থিম হ’ল Restore our earth.\nআমি প্ৰত্যেকেই প্ৰকৃতিক সংৰক্ষণ কৰিব লাগে। কেৱল পৰিবেশ দিৱস অৰ্থাৎ ধৰিত্ৰী দিৱসতেই নহয় একোটাকৈ গছ পুলি প্ৰতি দিনে প্ৰত্যেকেই ৰোপন কৰিব লাগে।আজিৰ পৰা যদি ১২ হাজাৰ বছৰৰ আগলৈ উভতি চাও, পৃথিৱীখন ইমান প্ৰদূষণৰে পৰিপূৰ্ণ নাছিল।ঔদ্যোগিকৰণে প্ৰকৃতিৰ ওপৰত পৰোক্ষভাৱে বিৰূপ প্ৰভাৱ পেলাইছে। যাৰ দুৰ্ভোগ আজি আমি ভুগিবলৈ পাইছো।\nইয়াৰ সমান্তৰালকৈ বিশ্বত ত্ৰাসৰ সৃষ্টি কৰা ক’ৰণা ভাইৰাছ স্বাভাৱিক জীৱন যাত্ৰালৈ পৰিবৰ্তন আনিছে। এক কথাত ক`বলৈ গলে প্ৰকৃতিয়ে নিজকে এই সময়ত শোধিত কৰিছে।যাৰ প্ৰতিচ্ছবি বিগত সময়ত আমি পাৰিপাৰ্শ্বিক অৱস্থাত দেখা পাইছিলো।আমি সকলোৱে বুজি উঠা উচিত পৰিৱেশ তথা পাৰিপাৰ্শ্বিক অৱস্থা সেউজময় হৈ থাকিলেহে পৃথিৱী আয়ুস থাকিব।অন্যথা অতিমাৰী মহামাৰী অচিন বেমাৰে,প্ৰাকৃতিক দুৰ্যোগ জীৱকুললৈ সংকট কঢ়িয়াই আনিব।\nঅৰণ্য মানৱ যাদৱ পায়ঙে অথবা নলবাৰী মেণ্ডেলা দৰে যদি সকলোৱে বৃক্ষ ৰোপনৰ প্ৰতি আগ্ৰহী হৈ উঠে।নিশ্চয়কৈ এখন সেউজ অসমৰ আশা কৰিব পাৰি।আহক আজিয়েই নামি পৰো পৃথিৱী বচোৱাৰ অভিযানত।